Misbaah Gellumaai Gulhey Gothun Adhives Javaab Nulibey Ethah Suvaaleh - Vaguthu\nގެއްލިގެން ހޯދަމުންދާ މިސްބާހު މުހައްމަދު ހުރީ ޕާކިސްތާނުގައި ކަން މިވަނީ ޔަގީނާ ގާތަށް އެނގިފައެވެ. މިސްބާހު ޕާކިސްތާނުގެ ވެރިރަށް އިސްލާމް އާބާދުގައި ހުންނަ ދިވެހި އެމްބަސީއަށް މިދިޔަ މާޗް މަހު ދިޔަކަން ފޮރިން މިނިސްޓްރީން ކަށަވަރު ކޮށްދެއެވެ. ވިސާ ހަަމަވެގެން ދެން އަމަލުކުރަން ޖެހޭ ގޮތުގެ މައުލޫމާތު މިސްބާހު އޮޅުން ފިލުވި ކަމަށްވެއެވެ. އެމްބަސީގައި އިތުރު އެހީއަކަށް އޭނާ އެދިފައެއް ނުވެއެވެ.\nކުރިން ވެސް މިސްބާހު ޕާކިސްތާނުގައި ހުރިކަން "ވަގުތު" އިން ހޯދި މައުލޫމާތުތަކުން ވެސް ވަނީ ފާހަގަވެފައެވެ. އޭޕްރީލް މަހުގެ ތެރޭގައި އޭނާ ރާއްޖޭގައި ހުރި މީހަކަށް ޕާކިސްތާނު ނަންބަރަކުން ގުޅިއެވެ. ހާލުގައި ޖެހިފައި ހުރި ކަމާއި ރާއްޖެ ގެންގޮސްދޭން އެދުނެވެ. އެކަމަކު އޭނާ ސީދާ ހުރި ގައުމެއް ނުބުނެއެވެ. ގުޅީ ޕާކިސްތާނުގެ ނަންބަރަކުން ކަން ވަނީ ޔަގީންވެފައެވެ.\nއެހެންވިޔަސް އޭނާ ޕާކިސްތާނަށް ދިޔަ ސަބަބެއް އަދި ނޭނގެއެވެ. އަދި އޭނާގެ މިހާރުގެ ހާލަތު ވެސް ސާފެއް ނުވެއެވެ. އެމްބަސީން ނުކުމެގެން ދިޔަ ފަހުން އޭނާއަށް ވެގެން ދިޔަ ގޮތެއް ވެސް ނޭނގެއެވެ. ޕާކިސްތާނުގައި ހުރި މީހެއްގެ ހަރަކާތްތަކެއް ދިވެހި ދައުލަތުގެ އިދާރާތަކަށް ނުވެސް ބެލޭނެތާއެވެ.\nއެކަމަކު މަސްތުވާތަކެތީގެ ވިއުގައަކަށް ރަހުނުކޮށްގެން އެ ބަޔެއްގެ އަތް ދަށުގައި ހުރި މިސްބާހު އެހާ ފަސޭހައިން އޭނާގެ ގައުމުގެ އެމްބަސީއަށް ދާން އެ ވިއުގައިގެ މީހުން ފުރުސަތު ދޭނެ ހެއްޔެވެ؟ މި މައްސަލާގައި ހާމަވާ ކޮންމެ އާ މައުލޫމާތާއެކު އިތުރަށް ދަނީ ސުވާލުތައް ގިނަވަމުންނެވެ.\n"ކޮނު ކޮނުނު ހެން ގިނަވަނީ ފަހޭ" ބުނާ އުސޫލުންނެވެ.\nފުލުހުން ޔަގީންކޮށްދޭ ގޮތުގައި މިސްބާހު ހުރީ މަސްތުވާތަކެތީގެ ވިއުގައެއްގެ އަތްދަށުގައެވެ. އެއީ އެ ވިއުގައަށް އޭނާ ރަހުނު ކޮށްފައެވެ. އޭނާ ރަހުނުކޮށްފައި ހުރީ ކޮން ގައުމެއްގެ ކޮން ތަނެއްގައި ކަމެއް ފުލުހުން ޔަގީންކޮށެއް ނުދެއެވެ. މިސްބާހް ހަމަ އަސްލަށް ވެސް ރަހުނު ކޮށްގެން ބޮޑު ވިއުގައަކުން ގެންދިޔައީ ހެއްޔެވެ؟\nމިދިޔަ އަހަރުގެ ޑިސެމްބަރު މަހުގެ އަށް ވަނަ ދުވަހު "މަސްޖަރީ-2" ނަމަކަށް ކިޔާ ދޯނީގައި ކަނޑުމަގުން ރާއްޖެއަށް އެތެރެކުރި 72 ކިލޯގެ މަސްތުވާތަކެއްޗަށް މިސްބާހު ރަހުނު ކުރި ކަމުގެ މައުލޫމާތު ލިބެއެވެ. މިސްބާހު ދުބާއީއަށް ފުރަން ވެގެން އެއާޕޯޓަށް ދިޔައީ މައްސަލާގައި ފުލުހުން ހައްޔަރުކުރި އިރުފާނު ތަގިއްޔުގެ ކާރުގައެވެ.\nޑްރަގް ވިއުގަތަކުން ރަހުނުކުރެވޭ ގޮތް\nރަހުނު ކުރުމަކީ މަސްތުވާތަކެތީގެ ވިޔަފާރީގެ ބޮޑު ދެ ހާލި، އިރާން އަދި ޕާކިސްތާނުގައި އާންމު ކަމެކެވެ. ރާއްޖެއަށް ވެސް މަސްތުވާތަކެތި އެތެރެ ކުރާ އެންމެ ބޮޑު ދެ ރޫޓަކީވެސް އިރާނާއި ޕާކިސްތާނެވެ. އިރާނުގެ ޗާބަހާރުގެ ވިޔަފާރި ބަނދަރު މެދުވެރިކޮށް ސްރިލަންކާއަށާއި، އިންޑިއާގެ ކެރެލާގެ އިތުރުން ރާއްޖެއަށް ކަނޑުމަގުން މަސްތުވާތަކެތި އެތެރެ ކުރެއެވެ.\nއެތެރެ ކުރަން އުޅެނިކޮށް އެކި ފަހަރު މަތިން މަސްތުވާތަކެތި އަތުލައިގަނެފައި ވެސް ވެއެވެ. ޝިޕްމެންޓް ނުވަތަ ކޮންސައިންމެންޓް އައުމުގެ ކުރިން އެއްވެސް ވަރަކަށް ފައިސާ ނުދެއްކޭނަމަ ރަހުނުކުރާނެ މީހަކު ފޮނުވައެވެ.\nއިރާނާއި ޕާކިސްތާނު ގުޅޭ ބޯޑަރު ސަރަހައްދުގައި ދިރިއުޅޭ، ޑްރަގްގެ ނެޓްވޯކްގެ ކަންތައް އެނގޭ މީހަކު ވަނީ ޕާކިސްތާނު އަދި އިރާނުގައި ޑްރަގުގެ "ގެރެންޓަރުންނާ" މެދު ކަންތައް ކުރެވޭ ގޮތްތައް "ވަގުތު" އާ ހިއްސާކޮށްފައެވެ.\nރާއްޖޭގެ ކަންކަން ވަރަށް ރަނގަޅަށް އެނގޭ އެ މީހާ ކިޔައި ދިން ގޮތުން ނަމަ ކޮންމެ އަހަރަކު ކަހަލަ ގޮތަށް ރާއްޖެއިން ކޮންމެ ވެސް އެކަކު "ގެރެންޓާ" ގޮތުގައި ޕާކިސްތާނަށް ދެއެވެ. މީގެ ކުރިން ދިވެހި ދެ ގެރެންޓަރަކާ ދިމާވި ވާހަކަ ވެސް އެމިހާ ކިޔައިދިނެވެ. ދެ މީހުންނާ ވެސް ބައްދަލުވި ޕާކިސްތާނުގެ އިރާނާ ގުޅޭ ސިސްތަން/ބަލުޗިސްތާން ޕްރޮވިންސް ސަރަހައްދުންނެވެ.\nއެ މީހާ ބުނީ، އެތަނުން އެކަކުގެ ރަހީނު ކުރި ފައިސާ ދެއްކުމުން އަނބުރާ ރާއްޖެ އައިސްފައިވާ ކަމަށެވެ. ދެވަނަ މީހާ ހޯދަން ރާއްޖޭގޭ ބައެއް މީހުން ގުޅައި ވެސް އުޅުނު ކަމަށް މި މީހާ ބުންޏެވެ. އެކަމަކު އެ މީހާގެ މައުލޫމާތު ހޯދިއިރު ކޮވިޑް-19 ބަލީގައި މަރުވެފައިވާ ކަމަށް މައުލޫމާތު ދިން މީހާ ބުންޏެވެ. މިއިން އެއްވެސް މީހެއްގެ ނަމެއް އޭނާއަކަށް ނޭނގެއެވެ. އެކަމަކު އެއީ ދިވެހިން ކަން އޭނާއަށް ޔަގީނެވެ.\n"ގެރެންޓާ" އެއްގެ ގޮތުގައި މީހަކު ދަނީ އެކަމުގެ މައުލޫމާތު އެނގިގެންނެވެ. ރަހުނު ކުރެވޭ މުއްދަތު ވެސް އެނގިގެންނެވެ. އާއްމު ގޮތެއްގައި ބައެއް މީހުން ދެ އަހަރު ނުވަތަ ތިން އަހަރަށް ރަހުނު ކުރެއެވެ. މުއްދަތު ދިގުލަނީ ފައިސާގެ ކަންތައް ހަމަނުޖެހޭތީއެވެ. ހެދިފައިވާ ޑީލްގެ ދަށުން ފައިސާ ލިބޭހާ އަވަހަށް ރަހުނުކުރާ މީހާ ދޫކޮށްލައެވެ. އެކަމަށް ދާ މީހާ ފުރަތަމަ ހުންނަން ޖެހެނީ ހޮޓަލެއްގައެވެ. އެއް ދުވަސް ހޮޓަލުގައި މަޑުކުރުމަށް ފަހު ހޮޓަލުން އެ މީހާ ބަލައި ބަޔަކު ދެއެވެ. އެއަށް ފަހު އެމީހާ ގެންދަނީ ޑްރަގް ވިއުގައިގެ މީހުންގެ ބެލުމުގެ ދަށަށެވެ. އާންމުކޮށް މި މީހުން ގެންގޮސް ބައިތިއްބަވަނީ ކަރާޗީ، އިސްލާމްއާބާދު ނުވަތަ ޕާކިސްތާނުގެ ހުޅަނގު ދެކުނުގައި އޮންނަ ބަލޮޗިސްތާނުގައެވެ.\nރަހުނުކޮށްފައި ހުރި މީހަކު އެމަބަސީއަށް؟\nމިސްބާހުގެ އެއްވެސް މައުލޫމާތެއް ލިބިފައިވޭތޯ އާއި އޭނާ ހޯދަން ބަޔަކު ގުޅިތޯ އެހުމުން ވާހަކަ ދެއްކި މީހާ ބުނީ އޭނާއަށް އެ ކަހަލަ އެއްވެސް މައުލޫމާތެއް ނޭނގެ ކަމަށެވެ. އެކަމަކު އޭނާ ޔަގީންކޮށްދޭ ކަމަކީ ރަހުނުކޮށްފައި ހުރި މީހަކަށް އެމްބަސީއަށް ނުދެވޭނެ ކަމަށެެވެ.\n"ގެރެންޓަރަކަށް އެމްބަސީއަށް ދެވޭނީ އޭނާ ދޫކޮށްލީމަ" އެމީހާ ބުންޏެވެ.\nއެހެން ބުނަން ޖެހުނު ސަބަބުތައް ވެސް ކިޔައިދިނެވެ. ރަހުނުކޮށްގެން ގެންދާ މީހުން ބައިތިއްބަނީ އެޕާޓްމެންޓެއް ނުވަތަ ނެޓްވޯކްގެ މީހުން އުޅޭ ފްލެޓެއްގައެވެ. އެމީހުންނަށް ބޭރަށް ނިކުމެ އުޅުން މަނާވާނެއެވެ.\n"ހަތިޔާރާއެކު ފޯރިމަރަން ގާޑުން އަބަދުވެސް އެތަނުގައި ތިބޭނެ. ކިހިނެއް ބޭރަށް ދާނީ" އެ މީހާ ބުންޏެވެ.\nއެއް ގައުމަކަށް ނިސްބަށްވާ ބައެއްނަމަ އެއް ތަނެއްގައި ބައިތިއްބާ ކަމަށްވެއެވެ. ރަހުނުގެ ގޮތުގައި ގެންދާ މީހުން ބިޑިއަޅުވާފައި ވެސް ބަހައްޓާފައި އެބަހުއްޓެވެ. އެމީހާ ބުނީ ފައިސާ ނުލިބި ދިގުލައިގެންދާނާމަ އަނިޔާ ވެސް ކުރާކަމަށެވެ. ފައިސާ ހޯދަންވެގެން އަނިޔާ ކުރާ ތަން ވީޑިއޯކޮށްފައި ފޮނުވާކަމަށްވެސް ވެއެވެ. ފައިސާ ނުލިބޭ ނަމަ ބައެއް ފަހަރު ރަހުނުކުރާ މީހާ ދޫވެސްކޮށްލައެވެ. އެކަމަކު އެއީ ވަރަށްވެސް މަދު ފަހަރެއްގައި ކަމަށް މައުލޫމާތު ދިން މީހާ ބުންޏެވެ.\nމާ ގިނަ ދުވަސް ވާނަމަ ވީނުވީއެއް ނޭނގި ބައެއް މީހުން ގެއްލިފައި ހުރި ކަމަށްވެސް ވެއެވެ. ދޫކޮށްލުމުން ބައެއް މީހުން ޕާކިސްތާނު މީހުންނާ ކައިވެނިކޮށްގެން އެ ގައުމުގައި ދިރިއުޅެމުންވެސް އެބަގެންދއެވެ. ވިއުގަގެ އަތް ދަށުގައި ތިބި ބައެއް މީހުން ފުލުހުން ސަލާމަތް ވެސް ކޮށްފައިވެސް އެބަ ހުއްޓެވެ.\nއެ ހުރިހާ ވާހަކަތަކަކަށްފަހު އޭނާ ބުނީ، ބޮޑަށް ލަފާވަނީ ރަހުނުކުރި މީހުންގެ އަތްދަށުން މިސްބާހު މިނިވަންވި ކަމަށެވެ. އެއް ގޮތަކީ ލިބެންވާ ފައިސާ ލިބުމެވެ. ނޫންނަމަ ފައިސާ ނުލިބުނަސް އޭނާ ދޫކޮށްލީއެވެ\n"100 އިންސައްތަ ޔަގީން އަހަންނަށް އޭނާ މިހާރު ހުރީ ދޫވެފައިކަން. ނޫންމަ އެމްބަސީއަކަށް ނުވެއް ދެވޭނެ" އޭނާ ބުންޏެވެ.\nމިސްބާހް ސަލާމަތްވާން އޮތް އެއްގޮތަކީ އޭނާ ރަހުނު ކުރި މައްސަލައިގައި ހިމެނޭ މަސްތުވާތަކެއްޗަށް ދައްކަން ޖެހޭ ފައިސާ ރާއްޖޭގެ ޑްރަގް ނެޓްވޯކަށް ދެއްކުމެވެ. ނަމަވެސް އެމައްސަލައިގައި ގިނަ ބަޔަކު ރާއްޖެއިން ހައްޔަރު ކޮށްފައި ތިބުމުންނާއި، އަދި އެމައްސަލައިގައި ހިމެނޭ މަސްތުވާތަކެތި ވެސް ފުލުހުން އަތުލައިގެންފައި ވާތީ މިސްބާހްގެ ރަހުނުގެ ބަދަލުގައި ދައްކަން ޖެހޭ ފައިސާ ރާއްޖެއިން ޕާކިސްތާނަށް ފޮނުވާފަިއ ވުން އެއީ ވަރަށް ދުރުކަމެކެވެ.\nރަހުނު ކުރި މަސްތުވާތަކެތި ވިއްކައިގެން ނޫން ގޮތަކަށް އެފައިސާ ހޯދައިގެން މިސްބާހް ސަލާމަތް ކުރަން ފައިސާ ފޮނުވާފައިވުން އެއީ ވަރަށް ދުރުކަމެކެވެ. އެއީ މިމައްސަލައިގައި ރާއްޖެ އިން ހައްޔަރު ކޮށްފައިވާ މީހުންގެ ލިބެން ހުރި މައުލޫމާތާއި އަދި މިސްބާހް އާއި ގުޅިގެން ލިބެން ހުރި މައުލޫމާތައް ބަލާއިރު ވެސް ރާއްޖޭގެ ޑްރަގް ނެޓްވޯކަށް މިސްބާހް އެހައި މުހިއްމުވެދާނެ ކަމަށް ނުބެލެވޭތީއެވެ.\nކޮންމެއަސްކަށް ޕާކިސްތާންގެ ޑްރަގް ނެޓްވޯކްތައް ހިނގާގޮތާއި މީހުން ރަހުނު ކުރާ ގޮތް އެނގޭ މީހަކު ބުނާ ވާހަކަތައް ތެދަކަށްވާނަމަ މިސްބާހު މިހާރު އެވަނީ ދޫވެފައެވެ. ނުވަތަ ދޫކޮށްލާފައެވެ. އެކަމަކު ދެން އުފެދޭ ސުވާލަކީ މިސްބާހު އޭނާގެ ހާލަތު އެމްބަސީއަށް ބުނެ ނުދިނީ ކީއްވެގެން ބާވައެވެ؟ މިސްބާހް ހުރީ އަދިވެސް ޑްރަގް ނެޓްވޯކެއްގެ އަތްދަށުގައި ކަމަށް ފުލުހުން ބުނަނީ ކީއްވެ ހެއްޔެވެ؟ ފުލުހުންނަށް މިސްބާހާއި ގުޅޭ ގޮތުން އެންމެ ފަހުން ލިބުނު މައުލޫމާތަކީ ކޮބައި ހެއްޔެވެ؟ މިސްބާހް ހޯދަން ފުލުހުން އިސްކަން ދޭހެއްޔެވެ؟ އެހެން ކަމަށްވާނަމަ މީޑިއާގައި މައުލޫމާތު ހާމަކުރުމުގެ ކުރިން މިސްބާހްގެ މައުލޫމާތު ފުލުހުން ހާމަނުކުރީ ކީއްވެހެއްޔެވެ؟\nރާއްޖޭގެ ޑްރަގް ވިޔަފާރިތައް ވެސް ބޮޑުވެ ފުޅާވަމުން ގޮސް ރަހީނުކުރަން، ނޫނީ މޯގޭޖް ކުރަން އިންސާނުން ފޮނުވާ ހިސާބަށް ކަންތައްތައް ދިއުން އެއީ ބިރުވެރި އިންޒާރެކެވެ. ޑްރަގް ނެޓްވޯކްތައް މިގޮތައް ބާރުގަދަވަމުން އަންނަ ނަމަ ޕާކިސްތާނާއި އަފްޣާނިސްތާނާއި އީރާނުން ފެންނަ ފަދަ މަންޒަރުތައް ނުވަތަ މެކްސިކޯ ފަދަ ގައުމުތަކުން ފެންނަ މަންޒަރުތައް ވެސް ރާއްޖެ އިން ފެނުން އެއީ ދުރުގައި އޮތް ކަމެއް ނޫނެވެ.\nޖޫން 4, 2021 21:57\nނޫނޭ ހަންފަތުރަން ވަރައްމޮޅު ކަލޭނެން\nޖޫން 4, 2021 22:02\nކޮންބައެއްގެ އަތުން ކޮން ޖަވާބެއްތަ ނުލިބިގެން ތިއުޅެނީ\nޖޫން 4, 2021 22:07\nކޮބާ ކިހިނެއްވަނީ މިދަނީ ހަގުރާމައައްތަ މިވާހަކަ ދައްކާލާކައް ލާދީނީ ގުރޫޕަކައްނޭގޭތަ ކޮންހަރުކައްޓެކޭ ކިއާކައް މީ މިގައުމު ގެ ހަލާކު މަސްތުވާތަކެތީގެ ވަބާ ބޮއިގެން އޮރިޔާމުންތިއްބަސް އަތްލުންމަނާ..\nޖޫން 4, 2021 22:23\nއަދިނޭގެއެނު އޭނާއެއްބަސީއައް ފޮނުވިއި އޭނަ އަރައިގެއްހުރި ފައިވާނުކުލަ ކޮނުނުކޮނުނުހެއްފަސް\nޖޫން 4, 2021 22:34\nހަގީގަތަށް ބުނާނަމަ ރާއްޖޭގެ އަކީ މަސްތުވާތަކެތީގެ ހާއްޔެއް\nޢޭނާ އެމްބަސީއަށް ފޮނުވީ އޭނާ ދިރިހުރިކަން ސާބިތުކޮށްދޭން! ފައިސާ ހޯދަން ކުރާ ޑިމާންޑް ވަރުގަދަ ކުރަން!\nޖޫން 4, 2021 23:34\nއެމްބަސީއައް ދިޔައިރު އޭންއަށް އަދި ރަހީނު ކުރި ކަމެއް އެގިފައި ނުވާނެ ވިސާ އާކުރުމުގެ ބޭނުމަކައް ވެދާނެ އޭނަ މެދުވެރިކޮށް އެހެން ޤައުމަކައް ޑުރަގު ސްމަގުލް ކުރުމުގެ ބޭނުމުގައިކަމަށް\nޖޫން 5, 2021 00:20\nތިވާހަކަތައް އެކަންޏެއްނޫން. އާއިލާއިން ދައްކާވާހަކަވެސް ގަބޫކުރަންދަަތި. ބުނަނީ އޭނައެއީ ބަލިމީހެކޯ. އެކަނި ދަތުރު ނުކުރެވޭނެޔޯ!\nޖޫން 8, 2021 17:39\nއެއީ "ބަލިކުދިން" ވާހަކަ.\nމަގުމަތީ ބިއްޖެހިފައި ތިބޭނު؟\nއެއީ އެބުނާކަހަލަ "ބަލިކުދިން" ނަކީ.\nޖޫން 5, 2021 02:31\nރަށްފުށު އުޅޭކުދިންގެ ކުދި ބޭނުންްތައް ފުއްދައިދީ އެކުދީން ލައްވައި ޑްރަގް ވިއްކުވައި ފައިދާ ވިޔަފާރި ކުރާ ބޮޑުންނަށް.. މީގެ ހައްލަކީ ޖީލުތަކަށް ވިސްނައި ދިނުން.. ޕޭރެންޓްސް އެބަޖެހޭ ސިޔާސީ ޕާޓީ ކުރިއަރުވަން މަސައްކަތްކުރާ ވަގުތުން އެކަހެރިވެ ކުދިންނަށް ދެވޭ ވަގުތު އިތުރުކުރަން.. ފައިސާ ލިބިދާނެ ދެދުނިޔޭން ގެއްލޭ ކުއްޖެއް އަނބުރާ ލިބުން ދުރު.. ހިތް ހަލާކު\nޖޫން 5, 2021 15:18


އެންމެ ގިނަ ބައަކަށް މާޔޫސް ބަލި ޖެހެނީއެއް ނޫނެވެ! ލޯބިވާން ތިބި މީހުން އެބަލި ޖައްސުވަނީއެވެ!: މުފްތީ މެންކް\nބައެއް މީހުންނަށް ހީވެފައި އޮންނަނީ މާޔޫސް ބަލި (ޑިޕްރެޝަން)ގެ މައްސަލަތައް ކުރިމަތިވަނީ ޙާޞިލުކުރަން މަސައްކަތްކުރާ ކަންކަން ޙާޞިލުނުކުރެވުމުން ކަމަށެވެ. ނަމަވެސް އެއީ ހަމަ މުޅިން ގޯސް ހިސާބެކެވެ. އެންމެ ގިނަ ބައަކަށް މާޔޫސްބަލި ޖެހެނީ އެހެން މީހުން އެމީހަކަށް ބުނާބަސްތަކުންނެވެ. އެހެން މީހުން އޭނާއާއިމެދު ޢަމަލުކުރާގޮތުންނެވެ.\nވީމާ ކޮންމެ މީހަކަށް ބަހެއް ބުނި ނަމަވެސް އެމީހާޢަށް އެކަމުން އަސަރު ނުކުރާނެ ގޮތާއިމެދު ވަރަށްބޮޑަށް ވިސްނަންވާނެއެވެ! އެމީހަކަށް ހިތްދަތިކަމެއް ނުލިބޭނެ ގޮތަށް ބަސްމަގު ބޭނުންކުރަން ސަމާލުކަންދޭންޖެހޭނެއެވެ! ހިތާމައަކީ މިފަދަ ކަންކަން މިއަދު އެންމެ ބޮޑަށް ކުރިމަތިވަނީ ޢާއިލާތެރެއިންކަމަށްވާކަމެވެ!\nކުރަން އުޅޭ ކަމެއް ނުވުމުން އެލިބޭ ދެރަ ހަނދާނުން ފިލުން ފަސޭހަވާނެއެވެ. ނަމަވެސް ދެރަވާންޖެހޭ ޒާތުގެ ބަސްތައް އަބަދު އަޑުއިވެމުންދާނަމަ އެމީހަކަށް އަބަދުވެސް ދާނީ ވޭން އަޅަމުންނެވެ. ވީމާ މިއީ ވަރަށް ބޮޑަށް ސަމާލުކަން ދޭންޖެހޭ ކަމެކެވެ.\nމީހަކު ދެކެ ކިތަންމެ ހިތްހަމަނުޖެހުނު ނަމަވެސް ދެރަކޮށްލުމުގެ ގޮތުން ހިތުގައި ޖެހޭ ފަދަ ނުބައި ބަސްތައް ބުނުން އިސްލާމް ދީނުގައި ހުއްދައެއް ނޫނެވެ. ވީއިރު އަމިއްލަ ޢާއިލާތެރޭގައި އެފަދަ ބަސްތައް ބުނަން ހެޔޮވެދާނެ ހެއްޔެވެ؟ އެފަދަ ބަސްތައް ބުނުމަކީ ހިންގާ ބޮޑު ޖަރީމާއެކެވެ! ފާފަވެރިވާނެ ކަމެކެވެ!\nއަހަރެމެން ދުނިޔެއަށް ފޮނުއްވެވީ އެކަކު އަނެކަކަށް އަޅާލުންދީ ލޯބި ދިނުމަށެވެ! އެއްވެސް ބާވަތެއްގެ އަނިޔާއެއްކުރާކަށް ނޫނެވެ! އަނިޔާވެރިންނަށް ﷲ ތަޢާލާ ލޯބިވެވޮޑިގެނެއް ނުވެއެވެ! ވީމާ ދުލުން ނަމަވެސް އެއްވެސް މީހަކަށް އަނިޔާވެރި ޢަމަލެއް ނުކުރާށެވެ!\nއެސްޑީއެފްސީގެ ލޯނުތައް ލަސްކުރަން އެދުމުގެ ފުރުސަތު އިތުރުކޮށްފި


އެޑްމިން – Page 292 – Liyuntheringe Gulhun\nVisitors online  576:users  0guests  536bots  40The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nމަސްތުކުރުވާ ތަކެތީން މުޖުތަމަޢު ސަލާމާތްކުރާނެ ގޮތް\n18 މޭ 20123 ޚިޔާލުމުޢާމަލާތު, ދީނާއި ދުނިޔެއެޑްމިން\nކިޔާފައިވާ ޢަދަދު: 11199\nއެއްވެސް ޝައްކެއް ނެތް ގޮތުގައި އިސްލާމް ދީން ފޮނުއްވައިފައިވަނީ މުޖުތަމަޢަށް ކުރިމަތިވާ ހުރިހާ މައްސަލަތަކަށް ޙައްލު ހޯދައިދޭ ދީނެއްގެ ގޮތުގައެވެ. ހުރިހާ ޒަމާނެއްގައި ހިނގާ ހުރިހާ ކަމަކަށް އެ ދީނުގައި ވަނީ ޙައްލު ހޯދައިދީފައެވެ. ރޫޙާނީ ސިފައިން\n17 މޭ 20121 ޚިޔާލުއިޖްތިމާޢީ, ދީނާއި ދުނިޔެއެޑްމިން\nކިޔާފައިވާ ޢަދަދު: 5373\nއަޙުމަދު ނާފިޢު ، ބ.ދަރަވަންދޫ2004 ވަނަ އަހަރުގެ ޑިސެމްބަރ މަހުގެ 26 ވަނަ ދުވަހު ރާއްޖެއަށް ކުރިމަތިވި ސުނާމީ ކާރިސާގައި ދިވެހި ސިފައިން ދިވެހި ޤައުމަށްޓަކައި ވެފައިވަނީ ވަރަށްވެސް މަތިވެރި ޤުރުބާނީއެކެވެ. އެދުވަހަކީ ދިވެހިންގެ އެއްބައިވަންތަކަމާއި އަޚްވަންތަކަން މުޅި ދުނިޔެއަށް ދައްކާލި ދުވަހެކެވެ. ޤައުމީ ރޫޙާއި ޖޯޝުގައި މާތްވި އިސްލާމްދީނާއި، ދިވެހި ލޮބުވެތި ފަސްގަނޑަށްޓަކައެވެ.\n17 މޭ 20125 ޚިޔާލުދިވެހި ތާރީޚު, ތާރީޚާއި ސަގާފަތުއެޑްމިން\nޢަބުދުﷲ ޙިލްމީ، މަދަރުސާދޮށުގެ، ގދ.ތިނަދޫ ވިސްނުމަކީ ކަންތައްތައް ހޯދައި ދެނެގަތުމުގެ ބާރެވެ. ހުވަދޫ ނުވަތަ ވާދޫ އަބޫބަކުރު ފަނޑިޔާރު ތަކުރުފާނަކީ މިދެންނެވި ދެނެގަތުމުގެ ބާރު ގަދަ ބޭފުޅެކެވެ. ޣާޒީ ބަންޑާރައިންގެ ފަހުކޮޅުގައްޔާއި އެރަދުންގެ ދަރިކަލުން އިބުރާހީމް ކަލާފާނުގެ ރަސްކަމުގެ ކުރީކޮޅު ދިވެހިރާއްޖޭގެ ފަނޑިޔާރަކީ މިއަބޫބަކުރު ފަނޑިޔާރު ތަކުރުފާނު ކަމަށް ދިވެހިތާރީޚުން އެނގެއެވެ. ކަލާފާނު ރަދުން ޢަރަބި ކިޔަވާވިދާޅުވެ ޢިލްމުވެރިވީވެސް މިތަކުރުފާނުގެ އަރިހުންނެވެ. މިއީ ދެއްވަދޫ ރަސްގެފާނުގެ މާފާފުޅު (މަންމަގެ ބައްޕަ)އެވެ. އަޑަށް ބަދަލުއައުން\n16 މޭ 2012ބަހާއި އަދަބު, މަޢުލޫމާތުއެޑްމިން\nކިޔާފައިވާ ޢަދަދު: 5788\nފަތުޙުﷲ އަޙްމަދު ރަޝީދު، މޫރިތިގެ، ހއ. އިހަވަންދޫދިރިތިބީން ބޭނުންކުރަމުންދާ ބަސްބަހަކީ ގަހެއް ފަދައިން ދިރެމުންދާ އެއްޗެކެވެ. ގަހުގެ ގޮފިތައް ހެދި އާރޯކަން އަންނަފަދައިން ބައެއް ކުރިތައް މަރުވެ އިންދިރާސް ވަމުންދެ އެވެ. ހަމަ މިބީދައިން ބަހުގައި ހިމެނޭ ބައެއް ކަންކަން ބަދަލުވަމުން ދެއެވެ. ދިރުމާއި މަރުވުމެވެ. ނުވަތަ އާލާވުމާއި ނެތި ދިއުމެވެ. މިގޮތުން، ބަހުގައި ހިމެނޭ އަޑުތަކަށް މިފަދަ ތަފާތު ބަދަލުތައް އަންނަމުން ދާކަމަށް ބަހަވީ ޢިލްމުވެރިންގެ ދިރާސާތަކުން ދަނީ ސާބިތުވަމުންނެވެ.\n16 މޭ 20123 ޚިޔާލުބަހާއި އަދަބު, ޝަޚްޞިއްޔަތުއެޑްމިން\nކިޔާފައިވާ ޢަދަދު: 9944\nއަހްމަދް ސަމީރު ޢަލީއެމެރިކާގެ އެންމެ ނަންހިނގާ ޔުނިވަރސިޓީތަކުގެ ތެރެއިންވެސް މަޝްހޫރު ކޮލަމްބިއާ ޔުނިވަރސިޓީން ދަސްވެނިވާން މީނާއަށް ބަރާބަރު 12 އަހަރު ހޭދަވިއެވެ! އެހާމެ ބުރަ ބާރަ އަހަރެވެ. ދުވާލު ހަތަރުދަމު މަސައްކަތުގައި އުޅެފައި ކިޔެވުމަށް ދޭންޖެހޭ ސަމާލުކަންދީ، ހަދަން ޖެހޭ ‘އެސައިންމެންޓް’ ތައް ހަދާފައި ނިދާނެ ވަގުތެއް ނޯންނަ ރޭރޭ މަދެއްނޫނެވެ. ބުރަކަށި ދަމައިލާން އެންމެ ދެގަޑިއިރު ލިބޭ ރޭރޭވެސް އެއީ އާދައެކެވެ!\n15 މޭ 20121 ޚިޔާލުޚަބަރާއި މަޢުލޫމާތު, ޚަބަރުއެޑްމިން\nވެބްސައިޓަށް 1 ލައްކަ ފަހަރު ޒިޔާރަތް ކުރެވުނީ އެވެ.\nޢަބްދުލްޢަޒީޒު ޖަމާލު އަބޫބަކުރުލިޔުންތެރީންގެ ގުޅުމުން، ދިވެހި މުޖުތަމަޢުގައި މަޢުލޫމާތު ފެތުރުމާއި މީސްތަކުންނަށް ޞައްޙަ ތެދު، ޢިލްމީ މަޢުލޫމާތުތައް ފޯރުކޮށްދިނުމުގެ މަޤުޞަދުގައި ޝާއިޢުކުރާ ވެބްސައިޓަށް މިއަދު (16 މެއި 2012) 00:46 އާ ހަމަޔަށް ކިޔުންތެރިން 1 ލައްކަ ފަހަރު ޒިޔާރަތްކޮށްފި އެވެ. ދަންމަރު – 1\n15 މޭ 2012ޙަޤީޤަތް, ޢާއްމުބައިއެޑްމިން\nކިޔާފައިވާ ޢަދަދު: 8475\n1984 ވަނަ އަހަރުގެ ޖަނަވަރީ މަހުގެ 30 ވަނަ ދުވަހު ހެނދުނު ތައި އެއަރވޭޒްގެ ބޯއިންގ 747 މަރުކާގެ މަތިންދާބޯޓެއް ޕާކިސްތާނުގެ ކަރާޗީން ފުރައިގެން ހުޅަނގަށް އުދުއްސާލައިފިއެވެ. ބޯޓު އުދުހެމުން ދިޔައީ އޮނަތިރީސް ހާސް ފޫޓު މަތިންނެވެ. ހަމަ އެ ވަގުތު އިންޑިއަން ލައިންސްގެ މަތިންދާބޯޓެއް މުމްބައިން ފުރައިގެން ދިއްލީއަށް ދާން އުދުއްސައިލަން ތައްޔާރު ވަމުން ދަނީއެވެ. ޙައްޤުގެ އަޑު\nކިޔާފައިވާ ޢަދަދު: 5916\nކިޔާފައިވާ ޢަދަދު: 3982\nކިޔާފައިވާ ޢަދަދު: 10867


މިނިސްޓްރީ އޮފް އެޑިޔުކޭޝަން - The President's Office\n1. މަދުރަސީ ތަޢުލީމާއި، ނުރަސްމީ ތަޢުލީމާއި، ކޮންޓިނިއުއިންގ އެޑިޔުކޭޝަންގެ ތަޢުލީމު ދިނުމުގެ ސިޔާސަތުތައް ކަނޑައެޅުން.\n2. މަދުރަސީ ތަޢުލީމާއި، ނުރަސްމީ ތަޢުލީމާއި، ކޮންޓިނިއުއިންގ އެޑިޔުކޭޝަންގެ ތަޢުލީމު ދިނުމާއި މި މަސައްކަތަށް ބޭނުންވާ ކަންކަމަށް މަގުފަހިކޮށްދިނުމާއި، މިކަމާބެހޭ އެންމެހައި ކަންތައްތައް ބެލެހެއްޓުން.\n3. މަދުރަސީ ތަޢުލީމާއި، ނުރަސްމީ ތަޢުލީމާއި، ކޮންޓިނިއުއިންގ އެޑިޔުކޭޝަންގެ ފުރުޞަތުތައް ދިވެހިރައްޔިތުންނަށް ހޯދައިދިނުން.\n4. އަވަށު ސްކޫލު ޚިދުމަތް ދިނުމާއި، ދިވެހިރާއްޖޭގެ ކަމާބެހޭ ޤާނޫނުތަކާ އެއްގޮތްވާ ގޮތުގެ މަތިން ޕްރީ ސްކޫލުގެ ޚިދުމަތްތައް ދިނުން.\n5. މަދުރަސީ ތަޢުލީމާއި، ނުރަސްމީ ތަޢުލީމާއި، ކޮންޓިނިއުއިންގ އެޑިޔުކޭޝަން ފޯރުކޮށްދޭ މަރުކަޒުތައް ރަޖިސްޓަރީކުރުމާއި، އެތަންތަން ހިނގާނުހިނގާގޮތް ބެލުމާއި، އެތަންތަނުގެ ތަފާސް ހިސާބު ބެލެހެއްޓުން.\n6. ސަރުކާރުން ހިންގާ ސްކޫލުތަކާއި އަމިއްލަ ފަރާތްތަކުން ހިންގާ ސްކޫލުތަކުގެ ދަފްތަރެއް ބެލެހެއްޓުން.\n7. ރާއްޖޭގައި ހިންގާ މަދުރަސީ ތަޢުލީމާއި، ނުރަސްމީ ތަޢުލީމާއި، ކޮންޓިނިއުއިންގ އެޑިޔުކޭޝަން ފޯރުކޮށްދޭ ތަންތަނުގެ ފެންވަރު ބެލުމާއި، އެތަންތަނުންދޭ ތަޢުލީމުގެ ފެންވަރު ހިފެހެއްޓުމަށާއި ފެންވަރު ރަނގަޅުކުރުމަށް ކުރަންޖެހޭ މަސައްކަތްކުރުން.\n8. އެކިއެކި ކަންކަމަށް އިމްތިޙާނުކޮށް ސަނަދު ދިނުމާއި، ރާއްޖޭގައި ބާއްވާ ބޭރުގެ އިމްތިޙާނުތައް ހިންގައި ބެލެހެއްޓުން.\n9. ޤައުމީ މަންހަޖުގެ މަޤްޞަދުތައް ހާސިލުކުރުމަށްޓަކައި ސްކޫލް ކުދިންނަށް އަމާޒުކޮށްގެން، ކިޔަވައިދިނުމުގެ އިތުރުން ހިންގާ ހަރަކާތްތައް ރާވައި ހިންގުމާއި އެހެނިހެން ފަރާތްތަކުން ހިންގާ އެފަދަ ކަންކަމުގައި އެހީތެރިވުން.\n10. ސްކޫލްތަކަކީ ދުޅަހެޔޮ ޞިއްޙަތަކަށް ފަހިކޮށްދޭފަދަ މާޙައުލުތަކަކަށް ހެދުމާއި، ޞިއްޙީ ދުޅަހެޔޮކަމުގެ މަޢުލޫމާތު ދަރިވަރުންނަށް ފޯރުކޮށްދިނުން.\n11. މަދުރަސީ ތަޢުލީމާއި، ނުރަސްމީ ތަޢުލީމާއި، ކޮންޓިނިއުއިންގ އެޑިޔުކޭޝަނުގެ ކަންކަން ތަރައްޤީކުރުމަށް ފުރުޞަތު ހޯދުމަށް ބޭރު ޤައުމުތަކާއި، ޖަމްޢިއްޔާ އަދި ޖަމާޢަތްތަކާ ގުޅިގެން މަސައްކަތްކުރުން.\n12. ބޭރުގެ ޤައުމުތަކާއި ބައިނަލްއަޤްވާމީ ޖަމްޢިއްޔާ އަދި ޖަމާޢަތްތަކާ ގުޅިގެން ހިންގާ މަދުރަސީ ތަޢުލީމާއި، ނުރަސްމީ ތަޢުލީމާއި، ކޮންޓިނިއުއިންގ އެޑިޔުކޭޝަން ޕްރޮގްރާމުތައް ވިލަރެސްކުރުން.\n13. މަދުރަސީ ތަޢުލީމާއި، ނުރަސްމީ ތަޢުލީމާއި، ކޮންޓިނިއުއިންގ އެޑިޔުކޭޝަންގެ ތަޢުލީމު ދިނުމުގައި ޝާމިލްވާން އެދޭ އަމިއްލަ ފަރާތްތަކަށް އެފުރުޞަތު ހޯދައިދިނުމުގައި އެހީތެރިވުން.\n14. އެކިއެކި މަސައްކަތްތައްކުރުމަށް ބޭނުންވާ ޤާބިލް މީހުން އުފެއްދުމަށްޓަކައި ސަރުކާރުގެ ފަރާތްތަކުންނާއި، އަމިއްލަ ފަރާތްތަކުން ކުރާ އެކިއެކި މަސައްކަތުގައި މިނިސްޓްރީގެ ފަރާތުން އެހީތެރިވެދިނުން.\n15. މަދުރަސީ ތަޢުލީމާއި، ނުރަސްމީ ތަޢުލީމާއި، ކޮންޓިނިއުއިންގ އެޑިޔުކޭޝަންގެ އެކިއެކި ކަންކަމަށް އެހީވުމަށް އުފައްދާފައިވާ ތަޢުލީމީ ފަންޑުގެ ކަންތައްތައް ހިނގާ ނުހިނގާގޮތް ބެލެހެއްޓުން.\n16. ތަޢުލީމާބެހޭ ތަފާސްހިސާބު އެއްކުރުމާއި ބެލެހެއްޓުމާއި، ސަރުކާރުން ހިންގާ ސްކޫލުތަކާއި އަމިއްލަ ފަރާތްތަކުން ހިންގާ ސްކޫލުތަކުގެ ވަސީލަތްތަކާއި، މުވައްޒަފުންނާއި، ދަރިވަރުންނާއި، ސްކޫލް ނިންމާ ދަރިވަރުންގެ މަޢުލޫމާތު ބެލެހެއްޓުމާއި، މި މަޢުލޫމާތުތައް ޢާންމުކުރުން.\n17. މިނިސްޓްރީގެ މަސައްކަތްތަކާ ގުޅިގެން ހާމަކުރަންޖެހޭ ތަފާސްހިސާބުގެ މަޢުލޫމާތު ހާމަކުރުން.\n18. މިނިސްޓްރީގެ މަސައްކަތްތަކާ ގުޅުންހުރި، ރާއްޖެއާއި، ރާއްޖޭން ބޭރުގެ ފަރާތްތަކާ ގުޅައިގެން ކުރަންޖެހޭ ކަންތައްތައް ކުރުން.\n19. މިނިސްޓްރީ އޮފް އެޑިޔުކޭޝަނުގެ މަސައްކަތް ހިންގުމަށްޓަކައި ބޭނުންވާ ގަވާއިދުތައް ހަދައި، އެގަވާއިދުތައް ހިންގުން.\n20. މިނިސްޓްރީ އޮފް އެޑިޔުކޭޝަނުގެ މަސައްކަތްތަކާއި ގުޅިގެން ޤާނޫނީގޮތުން ހިންގަންޖެހޭ ކަންތައްތައް ހިންގައި ބެލެހެއްޓުން.\nތިރީގައިމިވާ ތަންތަން ހިނގަމުންދާނީ، މިނިސްޓްރީ އޮފް އެޑިޔުކޭޝަންގެ ދަށުންނެވެ.\n1. ޑިޕާޓްމަންޓް އޮފް ޕަބްލިކް އެގްޒޭމިނޭޝަންސް\n2. ސަރުކާރުގެ ސްކޫލްތައް\n3. ނޭޝަނަލް އިންސްޓިޓިއުޓް އޮފް އެޑިޔުކޭޝަން\n4. ކޮލިޓީ އެޝުއަރަންސް ޑިޕާޓްމަންޓް\n5. ޑިޕާޓްމަންޓް އޮފް އިންކްލޫސިވް އެޑިޔުކޭޝަން\nޑިޕާޓްމަންޓް އޮފް ޕަބްލިކް އެގްޒޭމިނޭޝަންސްގެ މަސައްކަތްތައް\n1. ދިވެހިރާއްޖޭގެ ޢާންމު އިމްތިޙާނުތައް ކުރުމާއި، އެފަދަ އިމްތިޙާންތަކާ ގުޅިގެން ދޭންޖެހޭ ސަނަދު ދިނުން. (ޢާންމު އިމްތިޙާނުތައް ކަމުގައި ބުނެފައިވަނީ، ފަންނީ އިމްތިޙާނުތައް ފިޔަވައި، ކަނޑައެޅި އިޢުލާނު ކުރެވިފައިވާ މުޤައްރަރަކާ އެއްގޮތްވާ ގޮތުގެ މަތިން، ޤައުމީ ފެންވަރުގައި ބާއްވާ އިމްތިޙާނުތަކަށެވެ(.\n2. ދިވެހިރާއްޖޭގައި ބާއްވާ ބޭރުގެ އިމްތިޙާނުތަކާބެހޭ އެންމެހައި ކަންކަން ބެލެހެއްޓުން.\n3. 1 ވަނަ ނަންބަރާއި،2ވަނަ ނަންބަރުގައި ބަޔާންކޮށްފައިވާ އިމްތިޙާނުތަކާބެހޭ ގަވާއިދުތައް ހަދައި، އެގަވާއިދުތައް ހިންގުން.\n4. 1 ވަނަ ނަންބަރާއި،2ވަނަ ނަންބަރުގައި ބަޔާންކޮށްފައިވާ އިމްތިޙާނުތަކުގެ ކަންކަން ރާވައި ހިންގުމާއި އިމްތިޙާނުތަކުގެ މަޢުލޫމާތު އެއްކޮށް، އެމަޢުލޫމާތުތައް ވަޒަންކޮށް ޢާންމުކުރުން.\n5. އެކިއެކި އިމްތިޙާނުތަކުގެ ސަނަދު ތަރުޖަމާކޮށްދިނުމާއި، އެފަދަ ސަނަދުތައް އަޞްލާ އެއްގޮތްތޯ ބަލައި، އެކަމާގުޅޭ މަސައްކަތްކުރުން.\nސަރުކާރުގެ ސްކޫލްތަކުގެ މަސައްކަތްތައް\n1. މިނިސްޓްރީ އޮފް އެޑިޔުކޭޝަނުން ކަނޑައަޅާފައިވާ ޤައުމީ މަންހަޖާ އެއްގޮތަށް ދަރިވަރުންނަށް އުގަންނައިދިނުމާއި ދަރިވަރުން ތަރުބިއްޔަތު ކުރުން.\n2. ޤައުމީ މަންހަޖުގެ މަޤްޞަދުތައް ހާސިލުކުރުމަށްޓަކައި ކިޔަވައިދިނުމުގެ އިތުރަށް ހިންގަން ބޭނުންވާ ހަރަކާތްތައް ހިންގުން.\n3. ޤައުމީ މަންހަޖުގެ މަޤްޞަދުތައް ހާޞިލްކުރުމުގައި ވީ އެންމެ ފުޅާދާއިރާއެއްގައި ބެލެނިވެރިންނާއި ރައްޔިތުންނާ ގުޅިގެން މަސައްކަތް ކުރުން.\nނޭޝަނަލް އިންސްޓިޓިއުޓް އޮފް އެޑިޔުކޭޝަންގެ މަސައްކަތްތައް\n1. ދިވެހިރާއްޖޭގެ ތަރައްޤީއަށް އަންނަ އިޖްތިމާޢީ، އިޤްތިޞާދީ އަދި ސިޔާސީ ބަދަލުތަކާ ގުޅިގެން ތަޢުލީމީ ސިޔާސަތު ކަނޑައެޅުމަށް އެހީތެރިވުމުގެ ގޮތުން ބޭނުންވާ ދިރާސާކުރުމާއި ފަންނީ އެހީތެރިކަން ފޯރުކޮށްދިނުން.\n2. ދިވެހިރާއްޖޭގެ ތަރައްޤީއަށް އަންނަ ބަދަލުތަކަށް ރިޢާޔަތްކޮށް، ޒަމާނާ އެއްގޮތަށް ޤައުމީ މަންހަޖު އެކަށައެޅުން.\n3. ޤައުމީ މަންހަޖު ތަންފީޒުކުރެވޭ މިންވަރު ވަޒަންކުރުމާއި، ޒަމާނާ އެއްގޮތަށް މަންހަޖަށް ގެންނަންޖެހޭ ބަދަލުތައް ގެނައުމާއި، މަންހަޖު ތަންފީޒުކުރުމަށް ބޭނުންވާ ފަންނީ އެހީތެރިކަން ފޯރުކޮށްދިނުން.\n4. ޤައުމީ މަންހަޖުގައިވާގޮތުގެ މަތިން ސްކޫލުތަކުގައި ކިޔަވައިދޭނެ މުޤައްރަރު އެކަށައެޅުމާއި، ކިޔަވައިދޭ ފޮތް އެކުލަވާލުމާއި، މަންހަޖު ތަންފީޒުކުރުމަށް ބޭނުންވާ އެހީ އުފެއްދުން.\n5. ޤައުމީ މަންހަޖުގައި ކިޔަވައިދިނުމަށް ބޭނުންވާ ވޮކޭޝަނަލް އަދި ޓެކްނިކަލް އެޑިޔުކޭޝަނުގެ މުޤައްރަރު އެކުލަވާލުމާއި، އެ މުޤައްރަރު ތަންފީޒުކުރުމަށް ބޭނުންވާ ފަންނީ އެހީތެރިކަން ފޯރުކޮށްދިނުން.\n6. ސްކޫލްތަކުގެ ދަރިވަރުންގެ ކިބައިގައި އަށަގަންނުވަންޖެހޭކަމަށް ޤައުމީ މަންހަޖުގައި ކަނޑައަޅާފައިވާ ތަރުބަވީ ސިފަތަކާއި ހުނަރުތަކާއި އަޚްލާޤު ދަރިވަރުންނަށް ފޯރުކޮށްދޭނެ ފަންނީ ޤާބިލުކަން ސްކޫލުތަކުގައި އުފެއްދުމަށް ބޭނުންވާ އެހީތެރިކަން ފޯރުކޮށްދިނުން.\n7. ރަށްރަށުގެ ޙާލަތަށާއި ކުދިންގެ އާބާދީއަށް ރިޢާޔަތްކޮށްގެން ތަޢުލީމުދޭނެ ތަފާތު ގޮތްތައް (މަލްޓިގްރޭޑް ޓީޗިންގފަދަ) ތަޢާރުފުކުރުމަށް ބޭނުންވާ އޮނިގަނޑު އެކުލަވާލުމާއި، ތަންފީޒުކުރުމަށް ބޭނުންވާ ފަންނީ ޤާބިލުކަން އުފެއްދުމަށް ބޭނުންވާ އެހީތެރިކަން ފޯރުކޮށްދިނުން.\n8. ޅަފަތުގެ ތަޢުލީމާއި ތަރުބިއްޔަތާއި ތަރައްޤީއަށް ބޭނުންވާ ތަމްރީނުދިނުމާއި ހޭލުންތެރިކުރުމުގެ ހަރަކާތްތައް ހިންގާނެ ޤާބިލުކަން ސްކޫލުގައި އުފެއްދުމަށް ބޭނުންވާ އެހީތެރިކަން ފޯރުކޮށްދިނުން.\n9. ދެވޭ ތަޢުލީމުގެ ފެންވަރު މަތިކުރުމަށްޓަކައި ސްކޫލްތަކުގެ ލީޑަރޝިޕާއި ކިޔަވައިދިނުން ހަރުދަނާކުރުމަށް ބޭނުންވާ ޢިލްމީ ކޯސްތަކާއި ފަންނީ ކޯސްތައް ރާވައި ހިންގުން.\n10. ދާއިމީގޮތެއްގައި ޓީޗަރުންގެ ފެންވަރު މަތިކުރުމަށް ބޭނުންވާ ތަމްރީނުގެ ނިޒާމު އިންތިޒާމުކޮށް ހިންގުން.\n11. އުނގެނުމާއި އުނގަންނައިދިނުމުގައި އިންފޮމޭޝަން ކޮމިއުނިކޭޝަން ޓެކްނޮލޮޖީ (އައި.ސީ.ޓީ.) ބޭނުންކުރުމުގެ ޤާބިލުކަން ސްކޫލުތަކުގައި އުފެއްދުމަށް ބޭނުންވާ އެހީތެރިކަން ފޯރުކޮށްދިނުން.\n12. މަދުރަސީ ތަޢުލީމުގެ މަރުޙަލާ ފުރިހަމަނުކޮށް ސްކޫލްތަކުން ވަކިވާ ކުދިންނަށް ތަޢުލީމުގެ ނުވަތަ ޢަމަލީ މަސައްކަތާ ގުޅުންހުރި ތަމްރީނުގެ އިތުރު ފުރުސަތު ހޯދުމަށް މަގުފަހިކޮށްދިނުން.\n13. މަތީ ތަޢުލީމާއި ތަމްރީނުގެ މަރުޙަލާތަކަށް ވަނުމުގެ ޝަރުޠު ފުރިހަމަނުވާ ފަރާތްތަކަށް އުނގެނުމުގެ ނުވަތަ ޢަމަލީ މަސައްކަތާ ގުޅުންހުރި ތަމްރީނުގެ އިތުރު ފުރުސަތު ފަހިކޮށްދިނުން.\n14. ކޮމިއުނިޓީ އެޑިޔުކޭޝަނާއި ކޮންޓިނިއުއިންގ އެޑިޔުކޭޝަނުގެ ފުރުސަތުތައް އާންމުކުރުން.\n15. ބޮޑެތި މީހުންނަށް ލިޔަންކިޔަން ދަސްކޮށްދޭނެ ނިޒާމެއް ޤާއިމުކުރުމާއި، ފަންކްޝަނަލް ލިޓްރަސީ ހަރުދަނާކުރެވޭނެ ގޮތްތައް ރާވައި، ހިންގައި، ބެލެހެއްޓުން.\n16. ޢިލްމީ މަޢުލޫމާތު ލިޔެ ޝާއިޢުކުރުމާއި އާންމުކުރުން.\n1. ރާއްޖޭގައި ފޯރުކޮށްދޭ މަދުރަސީ ތަޢުލީމުގެ ފެންވަރު ބަލައި މިންކުރާނެ އުޞޫލުތަކާއި މިންގަނޑުތައް ކަމާބެހޭ ފަރާތްތަކުގެ މަޝްވަރާއާއެކު އެކަށައަޅައި ޢާންމުކުރުން.\n2. ތަޢުލީމީ ދާއިރާގެ އެކިއެކި އިދާރާތަކުން ކުރަމުންދާ މަސައްކަތްތަކުގެ ތެރެއިން، މަދުރަސީ ތަޢުލީމީ ނިޒާމުގެ ފެންވަރު ކަށަވަރުކުރުމާ ގުޅުން ހުރި މަސައްކަތްތައް ހިނގަނީ ކަނޑައެޅިފައިވާ އުޞޫލުތަކާއި މިންގަނޑުތަކާ އެއްގޮތަށްތޯ ބަލައި ކަށަވަރުކުރުން.\n3. ރާއްޖޭގައި މަދުރަސީ ތަޢުލީމު ފޯރުކޮށް ދިނުމަށް ހުއްދަދީފައިވާ ތަންތަން ހިންގަނީ ކަނޑައެޅިފައިވާ މިންގަނޑުތަކާއި އުޞޫލުތަކާ އެއްގޮތަށްތޯ ބެލުން.\n4. ސަރުކާރުން ހިންގާ ސްކޫލުތަކާއި އަމިއްލަ ފަރާތްތަކުން ހިންގާ ސްކޫލުތަކުން ކުރާ އެންމެހައި މަސައްކަތްތައް ރިވިއުކޮށް މޮނިޓަރ ކުރުން.\n5. ސަރުކާރުން ހިންގާ ސްކޫލުތަކާއި އަމިއްލަ ފަރާތްތަކުން ހިންގާ ސްކޫލުތަކުގައި މަސައްކަތްކުރާ ފަންނީ މުވައްޒަފުންގެ އޮނިގަނޑުތަކާއި އެ މުވައްޒަފުން ތަބާވާންޖެހޭ ސުލޫކީ މިންގަނޑުތައް އެކަށައަޅައި، އެ މިންގަނޑުތަކާ އެއްގޮތަށް މުވައްޒަފުން ޢަމަލުކުރޭތޯ ނިޒާމީ ފެންވަރެއްގައި ބެލުން.\n6. ސަރުކާރުން ހިންގާ ސްކޫލުތަކާއި އަމިއްލަ ފަރާތްތަކުން ހިންގާ ސްކޫލުތަކުގައި މަސައްކަތްކުރާ ޓީޗަރުން ރަޖިސްޓްރީކޮށް ކިޔަވައި ދިނުމަށް ބޭނުންވާ ލައިސަންސް ޓީޗަރުންނަށް ދޫކުރުން.\n7. ރާއްޖޭގެ މަދުރަސީ ތަޢުލީމީ ނިޒާމުގެ ފެންވަރު ރަނގަޅު ކުރުމަށްޓަކައި ކުރަންޖެހޭ ދިރާސާތައްކޮށް އެ ދިރާސާތަކުގެ ހޯދުންތައް ޝާއިޢު ކުރުން.\nޑިޕާޓްމަންޓް އޮފް އިންކްލޫސިވް އެޑިޔުކޭޝަންގެ މަސައްކަތްތައް\n1. ޤައުމީ މަންހަޖާއިއެއްގޮތަށް ހުރިހާ ދަރިވަރުން ޝާމިލުކޮށްގެން ދެވޭ ތަޢުލީމު ނުވަތަ އިންކްލޫސިވް އެޑިޔުކޭޝަން ކުރިއަށް ގެންދިއުމަށް ބޭނުންވާ ތަޢުލީމާއި ތަމްރީނުގެ ޕްރޮގުރާމުތައް ފަރުމާކޮށް، ރާވާ ހިންގުމަށް ބޭނުންވާ ފަންނީ އެހީތެރިކަން ސްކޫލުތަކަށް ފޯރުކޮށްދިނުން.\n2. ރަސްމީ ތަޢުލީމުގެ ނިޒާމުގެތެރެއިން، ތަޢުލީމާއި ތަމްރީނުގެ ހަމަހަމަ ފުރުޞަތުތައް ހުރިހާ ދަރިވަރުންނަށް ފޯރުކޮށްދިނުމަށް، އިންކްލޫސިވް އެޑިޔުކޭޝަންގެ މިންގަނޑުތަކާއި އެއްގޮތަށް އުނގަންނައިދިނުމަށް ބޭނުންވާނެ އެންމެހާ ވަޞީލަތްތައް ޤާއިމުކުރުން.\n3. 'އާރލީ އިންކްލޫޝަން' އަދި 'އާރލީ އިންޓަވެންޝަން' ގެ ޕްރޮގްރާމްތައް ކުރިއަށް ގެންދިއުމަށް ބޭނުންވާ ހަރުދަނާ ރެފަރަލް ނިޒާމެއް ގާއިމުކުރުމާއި ފަންނީ އެހީތެރިކަން ސްކޫލުތަކަށް ފޯރުކޮށްދިނުން.\n4. އިންކުލޫސިވް އެޑިޔުކޭޝަންގެ ދާއިރާއިން ރާއްޖޭގައި ހިންގާ ތަޢުލީމާއި ތަމްރީނުގެ ޕްރޮގްރާމްތައް ހިނގާގޮތް ބަލައި ވަޒަންކޮށް ދޭންޖެހޭ ފަންނީ ލަފާދިނުން.\n5. އިންކްލޫސިވް އެޑިޔުކޭޝަންގެ ދާއިރާއިން ޓީޗަރުންނާއި ފެސިލިޓޭޓަރުން ތަމްރީންކުރުމާއި، މި ފަރާތްތަކުގެ ފެންވަރު މަތިކުރުމަށް ބޭނުންވާ ތަމްރީންތައް ދާއިމީގޮތެއްގައި ފޯރުކޮށްދެވޭނެ އިންތިޒާމު ހަމަޖެއްސުން.\n6. ޙާއްސަ އެހީއަށް ބޭނުންވާ ފަރާތްތަކުން ފަސޭހަކަމާއިއެކު ބޭނުންކުރެވޭނެ ގޮތަކަށް ތަޢުލީމާއި ތަމްރީނު ފޯރުކޮށްދޭ ތަންތަން ފަރުމާކުރުމަށް ބާރުއެޅުން.\n7. ޚާއްޞަ އެހީއަށް ބޭނުންވާ ދަރިވަރުންގެ އުނގެނުމަށްއެޅޭ ހުރަސްތައް ކުޑަކުރުމަށާއި ޝާމިލުކުރުމުގެ ޘަގާފަތެއް އުފެއްދުމަށް ރާއްޖެއާއި ރާއްޖޭން ބޭރުގެ މުއައްސަސާތަކާއި ޖަމްއިއްޔާ ޖަމާޢަތްތަކާއެކު މަސައްކަތްކުރުމާއި އެހީތެރިކަން ފޯރުކޮށްދިނުން.\n8. އިންކްލޫސިވް އެޑިޔުކޭޝަންގެ ދާއިރާއިން ތަޢުލީމާއި ތަމްރީނު ފޯރުކޮށްދިނުމާއި ބެހޭ ގޮތުން އާންމުންގެ ހޭލުންތެރިކަން އިތުރުކުރުމަށް މަސައްކަތްކުރުން.\nމިނިސްޓްރީ އޮފް އެޑިޔުކޭޝަނުގެ މަސައްކަތްތައް


SunOnline: EPL: Arsenalaai Liverpool molhuvi iru City aai Tottenham match evvaru vejje\nއާސެނަލާއި ލިވަޕޫލް މޮޅުވި އިރު ސިޓީއާއި ޓޮޓެންހަމް މެޗު އެއްވަރުވެއްްޖެ\nޢަބްދުﷲ އައިމަން 18 Aug 2019, 08:40\nއިނގިރޭސި ޕްރްމިއާ ލީގުގައި މިއަދު އާސެނަލާއި ބާންލީ ބައްދަލު ކުރި މެޗުގެ ތެރެއިން: އެ މެޗު 0-2 އިން ކާމިޔާބު ކުރީ އާސެނަލް -- ފޮޓޯ// ޕެޓްރިކް ރިޖް\nއިނގިރޭސި ޕްރިމިއާ ލީގުގެ "މެޗް ޑޭ ދޭއް" ގެ މެޗުތަކުގައި މިިރޭ އާސެނަލާއި ލިވަޕޫލް މޮޅުވި އިރު، އެންމެ ފަހުގެ ޗެމްޕިއަން މެންޗެސްޓާ ސިޓީއާއި ޓޮޓެންހަމް ބައްދަލު ކުރި މެޗު އެއްވަރުވެގެން ނިމިއްޖެ އެވެ.\nދުނިޔޭގެ އެންމެ ގިނަ ބަޔަކު ބަލާ، އަދި އެންމެ ވާދަވެރި ލީގުގެ ގޮތުގައި ފާހަގަވެފައި އޮންނަ އިނގިރޭސި ޕްރިމިއާ ލީގުގެ ދެވަނަ ހަފްތާގެ ކުޅުން މިއަދު ފެށި އިރު ފޯރިގަދަ ގިނަ މެޗުތަކެއް ވަނީ ކުޅެފަ އެވެ. އެގޮތުން މިއަދު ކުޅުނު ފުރަތަމަ މެޗުގައި ބާންލީ ގާތުން އާސެނަލް މޮޅުވެފައި ވަނީ 0-2 ގެ ނަތީޖާ އަކުންނެވެ. އެމެޗަށްފަހު ލިވަޕޫލުން ކުޅުނު މެޗުން އެ ޓީމު މޮޅުވީ 1-2 އިންނެވެ.\nއަދި މިރޭ ކުޅުނު އެންމެ ވަރުގަދަ މެޗުގައި ބައްދަލު ކުރި ސިޓީއާއި ޓޮޓެންހަމް މެޗު ނިމުނީ 2-2 އިން އެއްވަރުވެގެންނެވެ.\nގިނަ އަހަރުތަކަކަށްފަހު ބޮޑު އަގު ދީގެން ކުޅުންތެރިންތަކެއް ގަނެ ބޮޑެތި ބަދަލުތަކާ އެކު އާސެނަލް މިފަހަރުގެ ސީޒަނާއި ކުރިމަތިލި އިރު އެ ޓީމުން ކުޅުނު ދެ މެޗުން ވެސް ވަނީ މޮޅުވެފަ އެވެ.\nމިއަދު ހަވީރު ކުޅުނު މެޗުގައި ވެސް އެ ޓީމުން މޮޅު ކުޅުމެއް ދެއްކި އިރު މެޗުގެ ތަރިއަކަށް ވެގެން ދިޔައީ ރެއާލް މެޑްރިޑުން ލޯނުގެ އެއްބަސް ވުމެއްްގެ ދަށުން އެ ޓީމަށް އަލަށް ގުޅުނު ޑެނީ ކެބަލޯސް އެވެ. އޭނާ ވަނީ މިއަދުގެ މެޗުގައި އެއް އެސިސްޓްކޮށް ތަފާތު މޮޅު ޕަފޯމެންސެއް ދައްކައިފަ އެވެ.\nއެ މެޗުގައި އާސެނަލުން ޖެހި ދެ ގޯލު އެ ޓީމަށް ޖަހައިދިނީ އެރިކް އޮބަމަޔެންގާއި އަލެކްސެންޑަރާ ލަކަޒެޓް އެވެ.\nއެންމެ ފަހުގެ ޔޫރޮޕުގެ ޗެމްޕިއަން ލިވަޕޫލުން މިރޭ ހަނިގޮތަކަށް ސައުތަމްޓޮން ގާތުން މޮޅުވި އިރު ލިވަޕޫލްގެ ސްކޮޑުގައި މިވަގުތު ތިބި މުހިއްމު ބައެއް ކުޅުންތެރިންނަކީ ކުރީގެ ސައުތަމްޓޮން ކުޅުންތެރިންނެވެ. އެގޮތުން ސާޑިއޯ މާނޭއާއި ވާގިލް ވެންޑައިކް ފާހަގަ ކޮށްލެވެ އެވެ.\nއިނގިރޭސި ޕްރްމިއާ ލީގުގައި މިއަދު ލިވަޕޫލާއި ސައުތަމްޓޮން ބައްދަލު ކުރި މެޗުގެ ތެރެއިން: އެ މެޗު 1-2 އިން ކާމިޔާބު ކުރީ ލިވަޕޫލް --- ފޮޓޯ// ބެން ސްޕްރަޓް\nލިވަޕޫލުން މިރޭގެ މެޗުގައި އެހެން މެޗުތަކަށް ވުރެން އާދައިގެ ކުޅުމެއް ދެއްކި ނަމަވެސް އެ ޓީމުން މިރޭގެ މެޗުން ލިބުނު މޮޅާ އެކު އޮތީ ތާވަލުގެ އެއްވަނައިގަ އެވެ. ޕޮއިންޓްގެ ގޮތުން އާސެނަލާއި އެ ޓީމުން އެއްވަރު ނަމަވެސް ލިވަޕޫލަށް ކުރި ލިބެނީ ގޯލުގެ ތަފާތުންނެވެ.\nލިވަޕޫލުން މިރޭގެ މެޗުގައި ޖެހި ގޯލުތައް ކާމިޔާބު ކޮށްދިނީ ސާޑިއޯ މާނޭއާއި ރޮބާޓޯ ފިރްމީނިއޯ އެވެ. ސައުތަމްޓޮނުން ޖެހި ހަމައެކަނި ގޯލު މެޗު ނިމެން ފަސް ވަރަކަށް މިނަޓަށް ވެފައި ވަނިކޮށް އެ ޓީމަށް ޖަހައިދިނީ ޑެނީ އިންގްސް އެވެ.\nމީގެ އިތުރުން މިރޭ ކުޅުނު އެންމެ ފޯރިގަދަ މެޗުގައި ޓޮޓެންހަމުން ވަނީ އެންމެ ފަހުގެ ލީގު ޗެމްޕިއަން ސިޓީ މޮޅުވިޔަ ނުދީ ހިފަހައްޓައިފަ އެވެ.\nއިނގިރޭސި ޕްރްމިއާ ލީގުގައި މިއަދު ސިޓީއާއި ޓޮޓެންހަމް ބައްދަލު ކުރި މެޗުގެ ތެރެއިން: އެ މެޗު 2-2 އިން ވަނީ އެއްވަރު ވެފައި -- ފޮޓޯ// ޕެޓްރިކް ރިޖް\nއެ މެޗުގައި ފުރަތަމައިން ގޯލު ޖަހައި ލީޑު ނެގީ ސިޓީންނެވެ. ސިޓީގެ ރަހީމް ސްޓާލިންގް މެޗުގެ 20 ވަނަ މިނަޓުގައި އެ ޓީމަށް ލީޑު ނަގައިދިންތާ ތިން މިނަޓުގ ފަހުން ޓޮޓެންހަމްއިން ވަނީ ރައްދުގައި ގޯލެއް ޖަހައި ނަތީޖާ ހަމަހަމަ ކޮށްފަ އެވެ. އެ ގޯލު އެ ޓީމަށް ޖަހައިދިނީ އެ ޓީމުގެ އާޖެންޓީނާ ފޯވާޑް އެރިކް ލަމޭލާ އެވެ.\nނަމަވެސް ސިޓީން ވަނީ ޓީމު އިތުރަށް ކުރިއަށް ޖައްސައިގެން ކުޅެ ފުރަތަމަ ހާފު ނިމުމުގެ ކުރިން ލަނޑެއް ޖަހައިފަ އެވެ. ސާޖިއޯ އަގުއޭރޯގެ އެ ގޯލާ އެކު ލީޑުގައި އޮވެ ސިޓީން އެ ހާފު ނިންމާލި އިރު ދެވަނަ ހާފު ފެށިގެން ކުރީ ކޮޅު ޓޮޓެންހަމްގެ ލޫކަސް މޯރާ ވަނީ އަނެއްކާވެސް މެޗުގެ ނަތީޖާ ހަމަހަމަކޮށްފަ އެވެ.\nދެ ޓީމަށް ވެސް ލަނޑެއް ޖަހައި މެޗުން މޮޅުވާން ފުރުސަތުތަކެއްް ލިބުނު އިރު މެޗުގެ އިތުރު ވަގުތުގައި ސިޓީގެ ގެބްރިއަލް ޖީސުސްޖެހި ގޯލެއް ވަނީ ވީޑިއޯ ބެލުމަށްފަހު ގޯލެއް ނޫން ކަމަށް ނިންމައިފަ އެވެ.\nޕްރިމިއާ ލީގުގައި މި ސީޒަނުން ފެށިގެން ވީޑިއޯ އެސިސްޓެންޓް ރެފްރީގެ ބޭނުން ކުރާނެ އެވެ.


ފޮޓޯ: އަބުދުﷲ ނާސިރު/ހަނިމާދޫ\nކުޑައިރު ކުޅެން އުޅުނު މަޖާ ދުވަސްތަކަކީ ހަނދާނުން ފިލައިދާނެ ދުވަސްތަކެއް ނޫނެވެ. ވެލިގަނޑާއި، ރުއްގަނޑާއި މޫދާއި ދަނޑުމައްޗާއި މަގުމަތީގައެވެ. އެއީ ހަޔާތުގައި ކޮންމެ މީހަކަށް ވެސް އަންނާނެ އެންމެ މަޖާ އަދި އެންމެ ހިތްހަމަޖެހޭ ދުވަސްތަކެވެ.\nއެ ދުވަސްވަރު އުޅެމުންދިޔަ ކޮންމެ މާހައުލެއް އޮތީ އަމިއްލަ ވަންތަ ކުޅިވަރުތަކުން ފުރިފައެވެ. އެ މާހައުލަކާއި ގުޅޭގޮތަށް ބައްޓަންވެ ކުޅެމުން އަންނަ ކުޅިވަރުތައް އެހާމެ ގިނައެވެ. މި ކުޅިވަރުތަކުގެ ތެރޭގައި އެއްގޮތަކަށް ކުޅެއުޅުނު ނަމަވެސް ރާއްޖޭގެ އެކި ހިސާބުތަކުގައި އެ ކުޅިވަރަކަށް ކިޔަމުން އަންނަ ނަންތަކުގައި ތަފާތުހުރެއެވެ.\nމިއީ ނުވަދިހައިގެ އަހަރު ތަކުގައި ހަނިމާދޫ ކުޑަކުދިން، އެ ދުވަސްވަރު ކުޅެ އުޅުނު ބައެއް ކުޅިވަރުތަކެވެ. ރުއްގަނޑުގައި ނަމަ ފަން ނުވަތަ ބޮޑޭއެވެ. މޫދުގައި ނަމަ ބޯސާ، މަޑި ހިލިހިލި ނުވަތަ ފުއްޅޯއެވެ. ވެލިގަނޑުގެ ތެރޭގައި ނަމަ އަކުންބަކުން ނުވަތަ ފަސްފުންޏެވެ. ހޮޅުއަށީގައި ނަމަ އުނބުކާއްޓޯ ދެ ހޮޅުގަނޑޯ ނުވަތަ ހޯ އެވެ. ދަނޑުމަތީގައި ނަމަ ފަސްމުށި، މަސްގޮނޑި ނުވަތަ ޖަލެވެ. ހަނިމާދޫގެ އިތުރުން ތިލަދުންމަތީގެ އެހެން ރަށްރަށުގައި ވެސް އެދުވަސްވަރު މި ކުޅިވަރުތަކުގެ ތެރެއިން ގިނަ ކުޅިވަރުތައް ކުޅެއުޅެއެވެ.\nލ. ކަޅައިދޫގައި ކުދިން ކުޅެއުޅުނު ކުޅިވަރުތަކުގެ ތެރޭގައި އެސަނޑަމިސަނޑަ، ކޮށްޓަންގެ, ބޮނޑި، ފާންޑޯ، ބަޑި، މަޅަގަނޑުބޯޅަ، ބޮސް، ދަޅޯ، އައިސްވޯޓަރ، ހޯއްބެހޭއް، ގަނޑުހިލިހިލި، އަދި ފައިގަތަޅާ މައިގަނޑު ގޮތެއްގައި ހިމެނެއެވެ. މިއީ ހައްދުންމަތީ ކަޅައިދޫގައި އެއިރުގެ ޅަކުދިން ކުޅެއުޅުނު ކުޅިވަރުތަކެވެ. ނަމަވެސް މި ކުޅިވަރުތަކަށް ކިޔައިއުޅޭ ނަންތައް މި އަތޮޅުގެ އެހެން ރަށްރަށުގައި ތަފާތެއް ހުރެދާނެއެވެ. އެގޮތުން ފާންޑޯ އާއި ހިރި އަކީ އެއް ކުޅިވަރަކަށް މިއަތޮޅުގައި ބޭނުން ކުރާ ދެ ނަމެވެ.\nމިއީ ދެހާހުގެ އަހަރުތަކުގެ ކުރީކޮޅާއި ހަމައަށް އއ. ތޮއްޑޫގައި ކުޑަކުދިން ކުޅެ އުޅުނު ބައެއް ކުޅިވަރުތަކެވެ. ފަން ކުޅުމާއި ހިރި ކުޅުމަކީ އެންމެ ފޯރީގައި ކުޅެ އުޅުނު ދެ ކުޅިވަރެވެ. ގޭދޮށުގަޔާއި އަތިރިމަތީގައި އަދި އެހެން ތަނަކުންވެސް ފަސްފުންޏެއް ފެނިއްޖެނަމަ ފަސްއޮށް ނުވަތަ އަކުންބަކުން ކުޅުން އޮވެއެވެ. ގެ ހިމެނޭ ކޮށި ވަށައިގެން ”އިސަނަ ބިސަނަ“ ކުޅުންވެސް އޮވެއެވެ. ”ޕަޗަސް“ އަދި ”ފިއްލި ފިއްލި“ ކުޅުމަކީވެސް ނުހަނު ފޯރިޔާއެކު ކުޅޭ ކުޅިވަރުތަކެވެ. ތިންމުގޯއްޔާއި ފަސްގާކޮޅު، ފައިގަތަޅާއާއި އަތްލައި ކުޅުންފަދަ ފޯރި ނެގޭ ކަހަލަ ކުޅިވަރުތައް އޭރުގައި ކުޅެ އުޅުނެވެ.\nބ. ފެހެންދޫގައި ނުވަދިހައިގެ އަހަރުތަކުގެ ތެރޭގައި ކުދިން ކުޅެ އުޅުނު ކުޅިވަރު ތަކުގެ ތެރޭގައި ”ދޮންލުނބޯ“ އަކީ ގަހަށް އަރައިގެން ކުޅޭ ކުޅިވަރެކެވެ. އަދި އަރޯފުށޯ، ފަސްމުށި، ޕަޗަސް، އެލަނގަލަ މިލަނގަލަ، އައިސްވޯޓަރ، ގަނޑުހިލަހިލަ އަދި ބަތްގޮން މިއީ ރަށުތެރޭގައި ވަރަށް ފޯރިއާއެކު ކުޅެއުޅުނު ކުޅިވަރުތަކެވެ. މޫދުގައި އާއްމުގޮތެއްގައި ކުޅެއުޅެނީ ބޯދައްކާ އަދި އޮށްފޮރުވާ އެވެ.“\nއެއީ ވާ ޒަމާނެކެވެ. ފޫހިވާނެ ހަމަ އެންމެ ވަގުތެއް ނޯވެއެވެ. މި ކުޅިވަރުތައް ކުޅުމަށް މާގިނަ އެއްޗެއް ވެސް ހޯދާކަށް ނުޖެހެއެވެ. ގިނަ ކުޅިވަރުތައް ބައްޓަންވެފައި ހުންނަނީ އެ މާހައުލެއްގައި ލިބެން ހުންނަ އެއްޗެއްސަށެވެ. އެއްވެސް ޚަރަދެއް ކުރާކަށް ނުޖެހެއެވެ. އެކަމަށް ބޭނުންވާ އިތުރު ތަމްރީނެއް ވެސް ހަދާކަށް ނުޖެހެއެވެ.\nކުޅިވަރުތަކުގެ ނަންތައް ކިޔައިލުމުން އަދި އެ ކުޅިވަރު ތަކަކީ ކިހިނެއް ކުޅެއުޅޭ ކުޅިވަރުތަކެއް ކަން މިހާރުގެ ގިނަ ކުދިންނަށް ނޭނގޭނެކަން ހަމަ ޔަޤީނެވެ. އަޅުގަނޑުގެ އުންމީދަކީ މި ކުޅިވަރުތަކުގެ ތެރެއިން ބައެއް ކުޅިވަރުތައް ނަމަވެސް ކުޅެއުޅޭ ގޮތްތައް އެހެން ލިޔުމެއްގައި ކިޔުންތެރިންނަށް ގެނެސްދިނުމެވެ.\nފާހަގަ: ޚަލީލްގެ ކޮލަމް


Priety Zinta America ge sitcom akah | Mihaaru\nޕްރިތީ ޒިންތާ އެމެރިކާގެ ސިޓްކޮމްއަކަށް\n31 އޮކްޓޯބަރ 2019 - 06:28\nހޮލީވުޑްގެ ޚަބަރުތައް ގެނެސްދޭ ނޫސްތަކުން ބުނިގޮތުގައި 44 އަހަރުގެ ބަތަލާ ސޮއިކުރީ ޑިޒްނީގެ ދަށުން މިހާރު ހިންގާ ޓުވެންޓިއެތު ސެންޗަރީ ފޮކްސް ޓީވީން ޕްރޮޑިއުސްކޮށް، އޭބީސީ ގެނެސްދިން "ފްރެޝް އޮފް ދަ ބޯޓް" ގެ ހަ ވަނަ ސީޒަނަށެވެ.\nއެގޮތުން ޕްރިތީ އާ އެކު ބޮލީވުޑްގެ ފިލްމުތަކުގެ ސަޕޯޓިން ރޯލްތަކުން މަދުމަދުން ފެންނަ އަދި ސްޓޭންޑަޕް ކޮމީޑިއަން ވީރް ދާސް ވެސް ފެންނާނެ އެވެ. މީޑިއާތަކުން ބުނީ އޭގައި ޕްރިތީ އާއި ވީރް ފެނިގެންދާނީ އެމެރިކާގައި ދިރިއުޅޭ އިންޑިއާގެ ދެމަފިރިންގެ ރޯލުން ކަމަށާއި އެ މީހުންގެ ދަރިއަކު ވެސް ހުންނާނެ ކަމަށެވެ.\nޕްތިރީގެ ކެރެކްޓާގެ ނަމަކީ މީނާ އެވެ. އަދި ވީރްގެ ކެރެކްޓާ އަކީ ޑީސީ އެވެ.\n"ފްރެޝް އޮފް ދަ ބޯޓް" އަކީ ރަޗްނާ ފްރަޗްބޮމް ލިޔެ، ޕްރޮޑިއުސްކޮށް 2015 އިން ފެށިގެން ގެނެސްދެމުން އަންނަ ސިޓްކޮމްއެކެވެ.\nމީޑިއާތަކުން ބުނީ ޕްރިތީ އާއި ވީރު ފެނިގެންދާ އެޕިސޯޑްތައް ޕައިލެޓް އެޕިސޯޑްތަކެއްގެ ގޮތުގައި ގެނެސްދިނުމަށް ފަހު، އޭގެ ތަރުހީބަށް ބަލައިފައި "ފްރެޝް އޮފް ދަ ބޯޓް" ގެ ސްޕިން-އޮފެއްގެ ގޮތުގައި އިންޑިއާ އިން އެމެރިކާ އަށް ހިޖުރާ އާއިލާއެއްގެ ވާހަކަ އިތުރަށް ދިގުދަންމަން ނިންމާފައިވާ ކަމަށެވެ. މީގެ ޝޫޓިން ފަށަން ހަމަޖެހިފައި ވަނީ އަންނަ މަހުގެ 18 ވަނަ ދުވަހު އެވެ.\n"ފްރެޝް އޮފް ދަ ބޯޓް" ގެ ފަސް ވަނަ ސީޒަން ނިންމައިލީ މިދިޔަ އެޕްރީލް މަހުގެ ތެރޭގަ އެވެ. މި ސިޓްކޮމްގެ ޖުމްލަ 106 އެޕިސޯޑް މިހާތަނަށް ގެނެސްދީފައިވެ އެވެ.\nހަ ވަނަ ސީޒަން ފަށާނެ ތާރީހެއް އަދި އިއުލާނެއް ނުކުރެ އެވެ. "ފްރެޝް އޮފް ދަ ބޯޓް" އަކީ އެމެރިކާގައި ދިރިއުޅޭ ޓައިވާނުގެ އާއިލާއެއްގެ ވާހަކައެއް ކިޔައިދޭ އެއްޗެކެވެ.\nކާމިޔާބު އެތައް ފިލްމެއް ކުޅެފައިވާ ޕްރިތީ ބޮލީވުޑުން ގެއްލިފައި ވަނިކޮށް އޭނާ އެންމެ ފަހުން ސްކްރީނުން ފެނިފައި ވަނީ ކުރިން ކުޅެ، އެކަމަކު ރިލީޒްނުކުރެވި ދިގުލައިގެން ގޮސްފައި އޮއްވައި މިދިޔަ އަހަރު ރިލީޒްކުރި "ބެއްޔާޖީ ސުޕަހިޓް" އިންނެވެ.\nPreity Zinta ah aa filmeh\nރިޕޯޓްތައް ބުނާގޮތުން ޕްރިތީ އަނެއްކާ ވެސް އަންނަނީ ބޮލީވުޑަށް އެނބުރި ދާން ތައްޔާރުވަމުންނެވެ. އެގޮތުން ޑައިރެކްޓަރު އަޝުތޯޝް ގޮވަރިކާގެ ފިލްމެއް އޭނާ އަށް ހުށަހަޅާފައިވާ ކަމަށްވެ އެވެ.\nބޮލީވުޑް ހޮލީވުޑް ޑިޒްނީ ޓީވީ ސިލްސިލާ


Russia gai VISA adhi Master Card ge khidhumai dhinun medhukandaalaifi ރަޝިޔާގައި ވިސާ އަދި މާސްޓަރ ކާޑުގެ ޚިދުމަތް ދިނުން މެދުކަނޑާލައިފި – Huvadhoo News Russia gai VISA adhi Master Card ge khidhumai dhinun medhukandaalaifi Huvadhoo News\nރަޝިޔާގައި ވިސާ އަދި މާސްޓަރ ކާޑުގެ ޚިދުމަތް ދިނުން މެދުކަނޑާލައިފި\nރަޝިޔާއިން ޔޫކްރޭނަށް ދެމުންދާ ޙަމަލާތަކާއި ގުޅިގެން އެގައުމުގައި ވިސާ އަދި މާސްޓަ ކާޑުން ވިޔަފާރިކުރާ ފަރާތްތަކުގެ އެޚިދުމަތް މެދުކަނޑާލައިފިއެވެ.\nވިސާ އިން ބުނެފައިވާ ގޮތުގައި، ކުރިޔަށް އޮތް ހަފްތާއެއްގެ ތެރޭގައި ރަޝިއާގައި ދޫކޮށްފައިވާ ހުރިހާ ވިސާ ކާޑެއްގެ ޚިދުމަތް ހުއްޓުމަކަށް އަންނާނެއެވެ. ރަޝިޔާގައި ވިސާ ކާޑުގެ ޚިދުމަތް މެދުކަނޑާލަން ނިންމާފައިވާއިރު، މިކާޑުތައް ދުނިޔޭގެ އެހެން ގައުމެއްގައިވެސް ބޭނުމެއް ނުކުރެވޭނެ ކަމަށް ވިސާ އިންކުން ބުނެއެވެ.\nވިސާ ކުންފުނީގެ ޗީފް އެގްޒެކެޓިވް އޮފިސަރ އަލް ކެލީ ނެރުނު ބަޔާނެއްގައި ވިދާޅުވީ، ރަޝިއާއިން ޔޫކުރެއިންގައި ހިންގަމުންދާ އުދުވާންއާއި ގުޅިގެން ފިޔަވަޅު އަޅަން މިހާރު މަޖުބޫރުވެފައިވާ ކަމަށެވެ. އަދި ރަޝިޔާއިން ޔޫކްރޭނަށް ދެމުންދާ ހަމަލާތަކަކީ އެހަމަލާތަކުގެ ސަބަބުން ގަބޫލުކުރަން ދަތި ކަންތައްތަކެއް ފެންނަމުންދާ ކަމަށްވެސް އޭނާ ވިދާޅުވިއެވެ.\nރަޝިއާއިން ޔޫކުރެއިންގައި ހިންގަމުންދާ އުދުވާންއާއި ގުޅިގެން ފިޔަވަޅު އަޅަން އަހަރެމެންނަށް މަޖުބޫރު ވެއްޖެ. – އޭނާ ވިދާޅުވިއެވެ.\nރަޝިޔާގައި ވިސާ އަދި މާސްޓަރ ކާޑުގެ ޚިދުމަތް މެދުކަނޑާލަން ނިންމާފައިވާއިރު، އެ ދެކުންފުނިން ނިންމި ނިންމުމަށް އެމެރިކާގެ ރައީސް ޖޯ ބައިޑަން ވަނީ ޝުކުރު އަދާކުރައްވާފައެވެ.


Kulhudhuffushi Online - Kulhudhuffushi gai3accident hinga,bayakah aniyaa vejje\nކުޅުދުއްފުށީގައި ތިން އެކްސިޑެންޓެއް ހިނގައި ބަޔަކަށް އަނިޔާވެއްޖެ\nއަބްދުލް ވާހިދު ޙަސަން - 1 އަހަރު ކުރިން - 28 ޑިސެމްބަރ 2017\nކުޅުދުއްފުށީގައި މިއަދު ތިން އެކްސިޑެންޓެއް ހިނގައި ބަޔަކަށް އަނިޔާވެއްޖެ އެވެ.\nވަކިވަކިން ހިނގި ތިން އެކްސިޑެންޓްގައި ސީރިއަސް އަނިޔާތަކެއް އެއްވެސް މީހަކަށް ލިބިފައެއް ނުވެ އެވެ. ނަމަވެސް ބައެއް ވެހިކަލްތަކަށް ވަނީ ގެއްލުންވެފައި އެވެ.\nމިއަދު ކުޅުދުއްފުށީގައި ހިނގި ފުރަތަމަ އެކްސިޑެންޓްގައި ޖެހިފައިވަނީ ޓެކްސީއަކާއި ސައިކަލެކެވެ. އުތުރު ބަނދަރު ސަރަހައްދު، މަސްޖިދުލް ފިރުދައުސް ކައިރީގައި ހިނގި މިއެކްސިޑެންޓްގައި ސައިކަލު ދުއްވަން އިން މީހައަށް ވަނީ އަނިޔާވެފަ އެވެ.\nމިއަދު ތެޔޮ ބައުޒަރެއް ބަނދަރުގައި ހުރި ހޮޅިދަނޑިއެއްގައި ޖެހި އަރިވެފައި–\nމިއަދު ހިނގި ދެވަނަ އެކްސިޑެންޓްވެސް ހިނގާފައިވަނީ އުތުރު ބަނދަރު ސަރަހައްދުގައި، މެންދުރު 12 ޖަހާއެހާއިރު ހިނގި އެ އެކްސިޑެންޓްގައި ހިނގާފައިވަނީ ތެޔޮ ބައުޒަރެއް ހޮޅިދަނޑިއެއްގަ ޖެހި އެވެ. މި އެކްސިޑެންޓްގައި އެއްވެސް މީހަކަށް އަނިޔާވެފައިނުވާއިރު ހޮޅިދަނޑި ވަނީ އަރިވެފައި އެވެ.\nތިން ވަނައަށް އެކްސިޑެންޓަކަށް ހިނގާފައިވަނީ ދެ ސައިކަލު ޖެހި އެވެ. ހަވީރު3ޖަހާއެހާއިރު އަމީނީމަގު، އަތޮޅު ކައުންސިލް އިދާރާ ކައިރީގައި ހިނގި މި އެކްސިޑެންޓްގައި ސައިކަލުގައި ތިބި މީހުންނަށް ވަނީ އަނިޔާވެފައި އެވެ. ނަމަވެސް ސީރިއަސް އަނިޔާއެއްވެފައިވާކަމުގެ މައުލޫމާތެއް ލިބިފައެއް ނުވެ އެވެ.\nއަތޮޅު ކައުންސިލް އިދާރާ ކައިރީގައި2ސައިކަލު ޖެހި ހިނގި އެކްސިޑެންޓްގެ ތެރެއިން–\nފުލުހުންނަށް ގުޅައިގެން އެކްސިޑެންޓްތަކުގެ ތަފްސީލް ހޯދަން ކުރި މަސައްކަތް ވަނީ ކާމިޔާބު ނުވެފަ އެވެ. އަދި މި އެކްސިޑެންޓްތަކުގެ މައުލޫމާތު ހޮސްޕިޓަލުންވެސް ހިއްސާކޮށްފައެއް ނުވެ އެވެ.\nކުޅުދުއްފުށީގައި 300 އަށްވުރެ ގިނަ ފުލެޓް އަޅާ ނިމިފައިވާކަމަށް ވިދާޅުވެ ނަޝީދު އިތުރުފުޅު ހައްދަވައިފި\nކުޅުދުއްފުށީ ބަނދަރު ބޮޑު ކުރުމުގެ އަމަލީ މަސައްކަތް ފަށައިފި\nރަހިމުގެ ދޮރަށް އަދި އުރަމަތީގެ ކެންސަރަށް ސްކްރީން ކުރުމުގެ ޕްރޮގްރާމެއް ކުޅުދުއްފުށީގައި ހިންގަނީ\nފަރުހޫދުގެ ސައިކަލު އަންދާލައިފި\nކުއްލިއަކަށް އުފެއްދި ކުޅުދުއްފުށީ ކޯޕަރޭޓިވް ސޮސައިޓީ، ކުއްލިއަކަށް ހިނދުނީ ބާ !\nޑްރައިޑް ފްރްޓްސް، ތާޒާ މޭވާއަށް ވުރެ ފައިދާ ބޮޑު\nކެމްޕެއިން ނުކޮށް ކުޅުދުއްފުށީ ދެކުނު ދާއިރާގެ ޓިކެޓް ޖަމްޝީދު ކަށަވަރުކޮށްފި\nބޮޑު އަގުލަބިއްޔަތަކާއެކު ކުޅުދުއްފުށީ އުތުރު ދާއިރާގެ ޓިކެޓް ޔާސިރު ކާމިޔާބުކޮށްފި\nއެމްޑީޕީ ޕްރައިމަރީގެ ވޯޓުލުން ފޯރިއާއެކު ކުރިއަށް !\nކުޅުދުއްފުށީގައި ހުރި މައްސަލަތަކަށް ހައްލު ހޯދުމަށް ކައުންސިލަރުން މާލެއަށް !\nހާލުގައި ޖެހިފައިވާ ޔަމަންގެ ރައްޔިތުންނަށް އެހީވުމަށް ނެއްލައިދޫ ޒުވާނުން ލަނޑަޔަށް !\nބޮޑު ތިލަދުންމަތީ3ސަރަހައްދެއްގައި އަލުން ކަނދުފަތި އަޅައިފި\nވަޒީފާގެ ބިރަށް އެމްޑީޕީ ދޫކޮށެއް ނުލަން، އަބަދުވެސް އިހްލާސްތެރިކަމާއެކު ޕާޓީއަށް ހިދުމަތް ކުރިން: ލަބީބު\nބަނދަރު ހެދުމުގެ މަސައްކަތާއެކު އެސަރަހައްދަށް ވަދެ އުޅުން މަނާކޮށްފި


ގެތައް އިޞްލާޙުކުރުމަށް 40 ނަސޭހަތް (20) – DhiSalafiyyah\nގެތައް އިޞްލާޙުކުރުމަށް 40 ނަސޭހަތް (20)\n19/01/2014 އަދަބާއި އަޚްލާޤު, ތަރުބިއްޔަތުއަލް އުޚްތު އުންމު ޢަބްދިﷲ\nބާރަވަނަ ނަސޭހަތް: ގެދޮރާ ބެހޭގޮތުން އައިސްފައިވާ ޝަރުޢީ ޙުކުމްތައް އުނގެނުން\nއޭގެ ތެރޭގައި ހިމެނޭ ބައެއް ކަންތައްތަކަކީ:\nފިރިހެނުން ގޭގައި ނަމާދުކުރުމާ ބެހޭގޮތުން ރަސޫލުﷲ صلى الله عليه وسلم ޙަދީޘްކުރައްވާފައިވެއެވެ.\n«… أَفْضَلَ الصَّلاَةِ صَلاَةُ المَرْءِ فِي بَيْتِهِ إِلَّا المَكْتُوبَةَ» [رواه البخاري ، الفتح رقم ٧۳۱]\nމާނައީ: “…ފަރުޟު ނަމާދުތައް ފިޔަވާ، އެންމެ ހެޔޮވެގެންވާ ނަމާދަކީ މީހަކު އޭނާގެ ގޭގައި ކުރާ ނަމާދެވެ.”\nފަހެ، ޢުޛުރަކާލައިގެން މެނުވީ، ވާޖިބުވެގެންވަނީ މިސްކިތުގައި (ފަރުޟު) ނަމާދުކުރުމެވެ. އަދިވެސް ރަސޫލުﷲ صلى الله عليه وسلم ޙަދީޘްކުރައްވާފައިވެއެވެ.\n« تَطَوُّعُ الرَّجُلِ فِي بَيْتِهِ يَزِيدُ عَلَى تَطَوُّعِهِ عِنْدَ النَّاسِ، كَفَضْلِ صَلَاةِ الرَّجُلِ فِي جَمَاعَةٍ عَلَى صَلَاتِهِ وَحْدَهُ » [رواه ابن أبي شيبة ، صحيح الجامع ۲٩٥۳]\nމާނައީ: “މީހަކު އޭނާގެ ގޭގައި ކުރާ ސުންނަތް ނަމާދުގެ ޘަވާބު މީސްތަކުންގެ ތެރޭގައި ކުރާ ސުންނަތް ނަމާދުގެ ޘަވާބަށްވުރެ އިތުރުވެގެންވެއެވެ. އެއީ ޖަމާޢަތުގައި މީހަކު ކުރާ ފަރުޟު ނަމާދު، އެކަނިހުރެ ކުރާ ފަރުޟު ނަމާދަށްވުރެ ހެޔޮވެގެންވާ ފަދައިންނެވެ.”\nއަދި އަންހެނާއާ މެދު ދަންނައެވެ. ގޭގެ ވީހާވެސް އެތެރޭގައި ނަމާދުކުރުން އެކަނބަލުންނަށް ހެޔޮކަން ބޮޑުވެގެންވެއެވެ. އެއީ ރަސޫލުﷲ صلى الله عليه وسلم ޙަދީޘްކުރައްވާފައިވާ ފަދައިންނެވެ.\n« خَيْرُ صَلَاةِ النِّسَاءِ فِي قَعْرِ بُيُوتِهِنَّ » [رواه الطبراني، صحيح الجامع ۳۳۱۱]\nމާނައީ: “އަންހެންކަނބަލުން ކުރާ އެންމެ ހެޔޮ ނަމާދަކީ ގޭގެ އެންމެ އެތެރޭގައި ކުރާ ނަމާދެވެ.”\nގޭގެވެރިމީހާގެ ޢިޛުނަނެތި އެހެންމީހަކު އޭނާގެ ގޭގައި އިމާމަކަށްވެގެން ނުވާނެއެވެ. އަދި ގޭގެވެރިމީހާއަށް ޚާއްޞަކުރެވިފައިވާ ތަނުގައި އިށީނދެގެންވެސް ނުވާނެއެވެ. ރަސޫލުﷲ صلى الله عليه وسلم ޙަދީޘްކުރައްވާފައިވެއެވެ.\n« لَا يُؤَمُّ الرَّجُلُ فِي سُلْطَانِهِ وَلَا يُجْلَسُ عَلَى تَكْرِمَتِهِ فِي بَيْتِهِ إِلَّا بِإِذْنِهِ » [رواه الترمذي رقم ۲٧٧۲]\nމާނައީ: “މީހެއްގެ ބާރުވެރިކަމުގައިވާ ތަނެއްގައި އޭނާގެ އިޛުނައެއް ނެތި އެހެންމީހަކު އިމާމުވެ ނަމާދުނުކުރާހުށިކަމެވެ. އަދި މީހަކަށް މާތްކޮށް ހިތުމުގެ ގޮތުން އެމީހެއްގެ ގޭގައި އެމީހާއަށް ޚާއްޞަ ކުރެވިފައިވާ ތަނެއްގައި އޭނާގެ އިޛުނަ ނެތި އެހެން މީހަކު ނުއިށީންނާށެވެ.”\nއެބަހީ: އޭނާގެ މިލްކުގައިވާ ތަނެއްގައި ނުވަތަ އެތަނަށް ވެރިއަކުވާ ތަނެއްގައި، މިޘާލަކަށް ގޭގެވެރިމީހާ އޭނާގެ ގޭގައި އަދި މިސްކިތުގެ އިމާމަށްވުރެ ރަނގަޅަށް ޤުރްއާން ކިޔަވާ މީހަކުކަމުގައި ވިޔަސް އެވެރިއެއްގެ ޢިޛުނަނެތި އެތަނުގައި އިމާމަކަށް ނުވެވޭނެއެވެ. އަދި ހަމައެދަފައިން ގޭގެވެރިމީހާއަށް ޚާއްޞަކުރެވިފައިވާ ތަނެއްގައި، މިޘާލަކަށް ގޭގެވެރިމީހާގެ އެނދު ތަންމަތީގައި އޭނާގެ ޢިޛުނަނެތި އިށީނުން އެއްވެސް މީހަކަށް ހުއްދަވެގެންނުވެއެވެ.


Nasheed ge Inzaaru Sarukaarah: Faharaku meehehge ithubaaru neikamah nagan jehidhaane! | ThePress\nނަޝީދުގެ އިންޒާރު ސަރުކާރަށް: ފަހަރަކު މީހެއްގެ އިތުބާރު ނެތްކަމަށް ނަގަން ޖެހިދާނެ!\nއެތައް ހާސް ބަޔަކު މާލޭގައި ތާށިވެފައި ތިބުމަކީ ބޮޑު ގެއްލުމެއްކަން ރައީސަށް ވެސް އެނގިވަޑައިގަންނަވަން ޖެހޭ: ނަޝީދު\nކޮވިޑާ ގުޅިގެން މާލޭގައި ގިނަ ބަޔަކު ތާށިވެފައި ތިބި މައްސަލައިގައި ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ކަންބޮޑުވުން ފާޅުކުރައްވައި ރައްޔިތުން އެދޭ ކަންތައްތައް ނުވަންޏާ ފަހަރަކު މީހެއްގެ އިތުބާރު ނެތްކަމަށް ނަންގަވަން ޖެހިވަޑައިގެންފާނެ ކަމަށް ދޭހަވާ މޭރުމަކުން ވާހަކަ ދައްކަވައިފިއެވެ.\nއެމަނިކުފާނު ކަންބޮޑުވުން ފާޅުކުރައްވާފައި ވަނީ އިއްޔެ ބޭއްްވި ރައްޔިތުންގެ މަޖިލީހުގެ ޖަލްސާގައި ވާހަކަ ދައްކަވަމުންނެވެ. އެގޮތުން ނަޝީދު ވިދާޅުވީ، އެމަނިކުފާނަށްވެސް މެންބަރުންގެ ކެތްތެރިކަން ކޮޅުން ލަމުންދާތަން ފެނިވަޑައިގަންނަވާ ކަމަށާއި، އެމަނިކުފާނުގެ ވެސް ކެތްތެރިކަން ވެސް ހިފެހެއްޓޭނީ ވަކި މިންވަރަކަށް ކަމަށެވެ.\nނަޝީދު ވިދާޅުވީ، އެމަނިކުފާނު ތަކުރާރުކޮށް ދަންނަވަމުން ދަނީ ވަރަށް ގިނަ މީހުން މިރަށުގައި (މާލޭގައި) ވަރަށް ހާލުގައި ތިބި ކަމަށެވެ. އަދި އެކަން ހިތްޕުޅަށް ގެނެވި އެއަށް ހައްލެއް ހޯދުން އެއީ މުހިންމު ކަމެއްކަން ނުފެންނަ ސަބަބެއް އެމަނިކުފާނަށް ވެސް ވިސްނި ވަޑައިނުގަންނަވާ ކަމަށް ނަޝީދު ވިދާޅުވިއެވެ.\nއޭނާ ވިދާޅުވީ، މަޖިލިސް މެންބަރުގެ ބާރު ހުންނާނެ ކަމަށާއި، މެންބަރުން ބޭނުންވީމައި އެކި އެކި ބޭފުޅުންގެ އިތުބާރު ނެތްކަމުގެ ވޯޓު ނަންގަވާ ހެއްދެވޭނެ ކަމަށެވެ. ނަމަވެސް އަމާޒަކީ އެއީ ނޫން ކަމަށާއި، އަމާޒަކަށް ވާންވީ ވެސް އެއީ އެއް ނޫން ކަމަށް އޭނާ ވިދާޅުވިއެވެ.\nއެމަނިކުފާނު ވިދާޅުވީ، މަޖިލީހުގައި ގިނަ މެންބަރުން ވަކި ގޮތަކަށް ކަމެއް ފާހަގަ ކުރަން ފެށީމައި އެކަން ކަމާ ގުޅޭގޮތުން ސަރުކާރުގައި ހަވާލުވެ ތިއްބަވާ ފަރާތްތަކުން އެކަންކަމުގެ މައްޗަށް އަމަލު ނުކޮށް ތިއްބަވަންވީ ސަބަބެއް ވިސްނިވަޑައި ނުގަންނަވާ ކަމަށެވެ. އަދި އެއީ އެމަނިކުފާނު ވެސް ދެރަވެ، ކަންބޮޑުވެވަޑައިގަންނަވާ ކަމެއް ކަމަށާއި، މާލޭގައި އެތައް ހާސް ބަޔަކު ތާށިވެފައި ތިބުމަކީ އެތައް ބަޔަކަށް ވަރަށް ބޮޑު ގެއްލުމެއްކަން ހުރިހާ ބޭފުޅުންނަށް ވެސް އަދި ރައީސުލްޖުމްހޫރިއްޔާއަށް ވެސް އެނގިވަޑައިގަންނަވަން ޖެހިވަޑައިގަންނަވާނެ ކަމަށް ރައީސް ނަޝީދު ވިދާޅުވިއެވެ.\nނަޝީދު މިހެން ވިދާޅުވެފައި ވާއިރު، ރަށްރަށުގައި ދިރިއުޅޭ ފަރާތްތަކުގެ ތެރެއިން އެކި އެކި ސަބަބުތަކާ ހުރެ މާލެ އައިސް ރަށަށް ނުދެވި މާލޭގައި ތާށިވެފައި 5000 އަށް ވުރެ ގިނަ ރައްޔިތުން ތިބި ކަމަށް އެންއީއޯސީން ވަނީ ބުނެފައެވެ.\nހުސްއެކަނި މިނިސްޓަރީ ތަކުގައި ތިބި މިނިސްޓަރުންނެއްނޫން. ޓޫރިޒަމްމިނިސްޓަރވެސް ހަމަ ހޫރާލަން ޖެހެނީ ވާނުވާއެއް ނޭގޭ. ހީވަނީ ޕޯޑިއަމްތަކުގައި ބާރަކަށް ދިވެހިން އެއްޗެހިތަކެއް ގޮވުނީމާ ތިމާޔަށް ޓޫރިޒަމްމިނިސްޓަރ ކަންކުރެވިދާނެ ކަމަށް. މީނާ ނެރެންޖެހޭ. ދެން ވަލުދޮރާށިން ޖުޑިޝަރީއަށް ވައްދާފައިތިބި ބޮޑެތި ކޮރަޕްޝަންތަކުގައި ބެދިފައިތިބި ޤާޒީން. ސްޕްރިމްކޯޓުވެސް ހަމައެހާލުގައި. އެންމެފުންނާބުއުސް ސުއޫދު އެންމެގިނަޑްރަގް މީހުންގެ ދިފާއު. މިއީ ހާލަތު.\nދެން ނަގަންވީނު. ބޮދޑު ބަލިމަޑުކަމެއް އައިސްގެން ސަލާމަތް ނުވެގެން އުޅޭއިރުވެސް ސިޔާސީ ކުޅި ކުޅެން ދޯ ވިސްނަނީ\nފުރުތަމަ ނަގަންޖެހޭ ކާކުކުކުގެ އިތުބާރު ނެތްކަމުގެ ވޯޓެއް


FA Cup ge semi final ga United aa dhekolhah Chelsea\nއެފްއޭކަޕްގެ ސެމީގައި ކުޅޭނީ ޔުނައިޓެޑާ ޗެލްސީ\nއެފްއޭކަޕް ސެމީ ފައިނަލްގައި މެންޗެސްޓަ އާ ދެކޮޅަށް ޗެލްސީ\n29 ޖޫން 2020 - 06:15:46\nއިނގިރޭސި އެފްއޭކަޕްގެ ސެމީ ފައިނަލްގައި މެންޗެސްޓަރ ޔުނައިޓެޑާ ދެކޮޅަށް ކުޅެން ޖެހޭ ޓީމަކަށް ޗެލްސީ ހަމަ ޖެހިއްޖެއެވެ. މެންޗެސްޓަރ ޔުނައިޓެޑާ ޗެލްސީއާ ދެމެދު ކުޅެވޭ ސެމީ ފައިނަލް މެޗު އޮންނާނީ ޖުލައި މަހުއެވެ.\nއެފްއޭ ކަޕުގެ ސެމީގައި މެންޗެސްޓަރ ޔުނައިޓެޑާ ޗެލްސީ ވާދަކުރަން ޖެހޭ އިރު ދެވަނަ ސެމީގައި ވާދަކުރާނީ އާސެނަލްއާއި އެންމެ ފަހުގެ ޗެމްޕިއަން މެންޗެސްޓަރ ސިޓީއެވެ. އާސެނަލް ސެމީ ފައިނަލަށް ދިޔައީ، އާދިއްތަ ދުވަހުގެ ރޭ ޝެފިލްޑް ޔުނައިޓެޑާ ވާދަކޮށް ދެ ލަނޑު އެއް ލަނޑުން މެޗު ކާމިޔާބުކޮށްގެވެ. ޔުނައިޓެޑާ ދެކޮޅަށް ކުޅެން ޗެލްސީއަށް ފުރުސަތު ލިބުނީ ކުއާޓަރ ފައިނަލްގައި އެއް ލަނޑު ސުން ލަނޑުން ލެސްޓަރ ސިޓީ ބަލިކޮށްގެނެވެ.\nއެފްއޭކަޕްގެ ސެމީ ފައިނަލްގެ ފަހު ޖާގަ މެންޗެސްޓަރ ސިޓީއިން ހޯދީ، ރޭ ނިއުކާސްލްއާ ދެކޮޅަށް ކުޅުނު މެޗު ދެ ލަނޑު ސުން ލަނޑުން ކާމިޔާބުކޮށްގެނެވެ. މެންޗެސްޓަރ ސިޓީއަކީ އެންމެ ފަހުގެ ޗެމްޕިއަނުންވެސް މެއެވެ.\nސަތޭކަ ފަންސާސް އަހަރުވީ، އިނގިރޭސި އެފްއޭކަޕަކީ އިނގިރޭސިވިލާތުގެ އެންމެ ޝަރަފުވެރި އެއް ފުޓްބޯޅަ މުބާރާތެވެ. މި އަހަރުގެ މުބާރާތުގެ ފައިނަލް މެޗުވަނީ، "ހެޑްސް އަޕް އެފްއޭކަޕް" ގެ ނަމަށް ރީބްރޭންޑްކޮށްފައެވެ. އެއީ ނަފްސާނީ ދުޅަހެޔޮކަން ޕްރޮމޯޓް ކުރުމުގެ ގޮތުންނެވެ. މުބާރާތުގެ ފައިނަލް މެޗު އޮންނާނީ އޮގަސްޓް މަހުގެ އެއްވަނަ ދުވަހުއެވެ.\nޗެލްސީއަށް ލަދުވެތި ބައްޔެއް\nމަޓިޗް އިތުރު ދެ އަހަރަށް ޔުނައިޓެޑުގައި\nވެސްޓް ހޭމް އަތުން ޗެލްސީ ބަލިވެއްޖެ\nއާސެނަލްއަށް ފަސޭހަ މޮޅެއް


Baaruge beynunkuri fuluhunnah adhi fiyavalhu naalhaa\nޖިންސީ ފުރައްސާރައާ ދެކޮޅަށް މިދިޔަ މަހު އެއްވަނަ ދުވަހު ކުރި ސުލްހަވެރި މުޒާހަރާ ފުލުހުން ރޫޅާލަނީ--- އަވަސް ފޮޓޯ/ އަހުމަދު އަޝްހާދު (ޖެރީ)\nޖިންސީ ފުރައްސާރައިގެ މައްސަލަތަކާ ދެކޮޅަށް މިދިޔަ މަހުގެ އެއް ވަނަ ދުވަހު "ރައިޒް އަޕް އެމްވީ" މޫވްމަންޓުން މާލޭގައި ކުރި އިހުތިޖާޖު ރޫޅާލުމުގައި ބާރުގެ ބޭނުން ކުރި ފުލުހުންނާ މެދު އަދި ފިޔަވަޅު ނާޅާ ކަމަށް ހޯމް މިނިސްޓަރުު އިމްރާން އަބްދުﷲ ވިދާޅު ވެއްޖެ އެވެ.\nއިމްރާން މިހެން ވިދާޅުވީ ގަލޮޅު ދެކުނު ދާއިރާގެ މެމްބަރު މީކާއިލް ނަސީމު ލިޔުމުން ޖަވާބު ހޯދަން ބޭނުންވި ސުވާލަކަށް ލިޔުމުން ދެއްވި ޖަވާބެއްގަ އެވެ. މަޖިލީހުގެ މިއަދުގެ ޖަލްސާ އަށް ވަނީ މިނިސްޓަރު ދެއްވި ޖަވާބު އިއްވާފަ އެވެ.\nއެގޮތުން މޭ ޑޭ މުޒާހަރާއާ ގުޅޭ ގިނަ ސުވާލުތަކެއް މީކާއިލް އައްސަވާފައި އެވެ. އޭގެ ތެރޭގައި މުޒާހަރާ ރޫޅާލުމުގައި ހާލަތާ ނުބައްދަލު ބޭނުންކުރި މައްސަލާގައި ފުލުހުންނަށް ފިޔަވަޅު އެޅިތޯ އާއި އެރޭ ފުލުހުންގެ ޔުނިފޯމް އަޅައިގެން ތިބީ ފުލުހުންގެ ގާނޫނުގެ ދަށުން ސާވިސް ނަންބަރު ފެންނަ ގޮތަށްތޯ މީކާއިލް އައްްސަވާއިފައި ވެއެވެ.\nހަމަ އެހެންމެ މުޒާހަރާ ރޫޅާލުމަށް ހަރަކާތްތެރިވީ އެކަމާ ގުޅޭ އެކަށީގެންވާ ޓްރެއިނިން ލިބިފައިވާ ފުލުހުންތޯ ވެސް ސުވާލު ކުރައަވާފައި ވެއެވެ.\nމިނިސްޓަރު އިމްރާން ވިދާޅުވީ މުޒާހަރާގެ ކޮންޓްރޯލް ކުރުމުގައި ފުލުހުންގެ ދައުރު އަދާ ކުރި ގޮތުގެ މައްސަލައާ ގުޅޭ ތަހުގީގު ނިންމައިފައިވާ ކަމަށެވެ. އަދި މިހާރު އޮތީ ޑިސިޕްލަނަރީ ބޯޑުން އެ މައްސަލައާމެދު ގޮތެއް ނިންމުމުގެ މަރުހަލާގައި ކަމަށެވެ.\nއެއްވުން ރޫޅާލި ފުލުހުން ތިބީ ފުލުހުންގެ ހިދުމަތުގެ ގާނޫނުގައި ބަޔާން ކޮށްފައިވާ މިންގަނޑަށް ސާވިސް ނަންބަރު ފެންނަ ގޮތަށް ކަން ވެސް އިމްރާން ފާހަގަ ކުރެއްވި އެވެ.\nއިމްރާންގެ ޖަވާބުގައި ވެއެވެ: "... މީގެ އިތުރުން އެ ރޭ މުޒާހަރާ ރޫޅާލުމުގައި ހަރަކާތްތެރިވި ކުއިކް ރިއެކްޝަން ޓީމްގަައި ހަރަކާތްތެރިވި 10 ފުލުހުންގެ ތެރެއިން އަށް ފުލުހުންނަކީ ޕަބްލިކް އޯޑާ ޓްރެއިނިން ފުރިހަމަ ކޮށްފައިވާ ފުލުހުންނެވެ. އަދި ބާކީ ދެ ފުލުހުންގެ ތެރެއިން އެއްް ފުލުހުންނަކީ ޕަބްލިކްއޯޑާ ޓްރެއިނިން ހަދާފައި ނުވި ނަމަވެސް ޓީމް ލީޑް ކުރުމުގައި އަހަރެއްހާ ދުވަސްވެފައިވާ ފުލުހެކެވެ. އަދި އަނެއް ފުލުހަކީ މިހާތަނަށް ޕޮލިސް ރެކްރޫޓް ޓްރެއިނިން ފުރިހަމަ ކޮށްފައި ނުވާ ފުލުހެކެވެ."\nޖިންސީ ފުރައްސާރައާ ދެކޮޅަށް ކުރި ސުލްހެވެރި އިހުތިޖާޖު ރޫޅާލުމުގައި ފުލުހުން އަމަލުކުރި ގޮތާ މެދު ގިނަ ބައެއްގެ ފާޑުކިޔުން އަމާޒުވި އެވެ.\nރަސްފަންނުން ފެށި މުޒާހަރާ މަޖީދީ މަގުގެ ސަން ފްރޮންޓާ ހިސާބަށް ދިއުމުން ފުލުހުން ވަނީ މުޒާހަރާގެ ބައިވެރިންނަށް އަނިޔާކޮށްފަ އެވެ. އަނިޔާވި އެކަަކަށް ފަހުން އައިޖީއެމްއެޗްގައި ފަރުވާ ވެސް ދިނެވެ.\nރައްޔިތުންގެ މަޖިލިސް މޯލްޑިވްސް ޕޮލިސް ސާވިސް އިމްރާން އަބްދުﷲ + މޭޑޭ މިނިސްޓްރީ އޮފް ހޯމް އެފެއާޒް މުޒާހަރާ ޖިންސީ ފުރައްސާރަ


Ras Online - ވޭނީކަރުނަ - 82 ވަނަ ބައި\nވޭނީކަރުނަ - 82 ވަނަ ބައި\nޞާދިރު ޢަލީދީދީ2މޭ 2021\n82 ވަނަ ބައި\nކަލޭގެ މާދަމާ ނައިއްޔާވާނީ ކިހިނެއް ހެއްޔެވެ. ފިރިމީހާއާއިއެކު އުޅެވޭނީ ހިތްވަރެއް ހުރެގެންނެވެ. ވަރަށްގިނަ ކަންތައްތައް ފެންނަން ޖެހޭނެއެވެ. ކިތަންމެ ފަހަރަކު އަމިއްލައަށް ބިންމަތިން ތެދުވާން ޖެހޭނެއެވެ.\nކަލޭގެ ފިރިމީހާ ކިހާ ރަނގަޅު ހެއްޔެވެ. އޭނާ އެއްފަހަރުވެސް ކަލޭ ބިންމައްޗަކަށް ވައްޓައެއް ނުލައެވެ. މިއީ މިކަހަލަކަމެއް ކަލެއާއި ދިމާވި ފުރަތަމަ ދުވަހެވެ. މިއަދާ ބެހޭގޮތުން ވިސްނާށެވެ. ތިޔަގޮތަށް އިނަކަސް ކަލޭ ރުއްސާކަށް އޭނާ ނާންނާނެއެވެ. ތިޔަގޮތަށް މަތިހަށި ނަގައިގެން ނުއިންނާށެވެ. ބަރުޖެހިފައިވާ ގޮފިގަނޑެއް ފަދައިން އޭނާގެ ކުރިމަތީގައި އިސްދަށަށް ޖަހާލާށެވެ.\nމިއަދު ރުންސަންވީ ކާކު ހެއްޔެވެ. ރެއަށްފަހު އެކަހަލަ އެހެން ރެއެއް އަޔަނުދޭށެވެ. ލޯހުޅުވާށެވެ.\nއެތައްދުވަހެއް ވަންދެން ރަމްލާގެ މޫޑުގޯސްވެފައި ހުއްޓެވެ. ހިތްހެޔޮ ކަމާއިއެކު މުޢާޒަކާ ވާހަކައެއް ނުދައްކައެވެ. އަދި ހިތްހެޔޮ ކަމާއިއެކު އޭނާގެ އެއްވެސް ވާހަކައަކަށް ޖަވާބެއް ނުދެއެވެ. މުޢާޒުގެ ކޮންމެކަމެއް އޭނާކުރަނީ ރުޅިއައިސްގެން ހުރެގެންނެވެ. އެތައް ފަހަރަކު މުޢާޒުގެ ކުރިމަތީގައި އޭނާ ކުޑަދަރިފުޅުގެ ގައިގައިވެސް ތެޅިއެވެ. އެކަމަކު އޭނާގެ މިޢަމަލުން މުޢާޒަކަށް އެއްވެސް އަސަރެއްނުކުރިއެވެ. އޭނާ ހުންނަނީ އަބަދުގެ އާދަފަދައިން މަޑުމައިތިރި ކަމާއިއެކު ހިމޭނުންނެވެ. އެކަހަލަ ކޮންމެ ވަގުތަކު އޭނާ މަޢޫޒުނަގާ އުރާލައެވެ. ލޮއްސަން މަސައްކަތް ކުރެއެވެ. ފަހަރެއްގައިވެސް ކުދިންގެ ގައިގައި ތަޅަނީ ކީއްވެގެންތޯ ސުވާލެއް ނުކުރެއެވެ.\nގޭގެ ހުރިހާ ކަމެއްވެސް އާދައިގެ މަތިން ހިނގަމުން ދިޔައެވެ. އެކަމަކު ބައެއް ފަހަރަށް ރަމްލާ ރުޅިހަދާލައެވެ. އޭނާ ބޭނުންވަނީ މުޢާޒު ރުޅިއަރުވާ ލުމަށެވެ. އޭނާއާ އަރާރުން ވުމަށެވެ. އޭރުން ރަމްލާއަށްވެސް ހިތުގައިވާ ރުޅިގަނޑު ބޭރުކޮށްލުމުގެ ދަނޑިވަޅު ލިބިދާނެއެވެ. ރަމްލާވެސް ބަހަނާއަކާ ލައިގެން ހާސްކަން ބޭރުކޮށްލަން ބޭނުންވެއެވެ. އޭނާ ބޭނުންވަނީ ދެމަފިރިން އަރާރުންވާގޮތަށް ރަނގަޅަށް އަރާރުން ވެލުމަށެވެ.\nއެއްފަހަރަކު މުޢާޒުވެސް އޮތީ މިގޮތަށް އަރާރުން ނުވަނީ ކީއްވެގެންތޯ ސުވާލުކޮށްފައެވެ. އޭނާ ބުނާ ގޮތުގައި އަރާރުންވެ ތަޅާފޮޅުމަކީ ގަދައަށް ލޯބިވުމުގެ ހެއްކެކެވެ.\nލޯބީގެ ހެއްކެއްގެ ގޮތުން އަހަރެން އޭނާއާ އަރާރުންވާންވީ ހެއްޔެވެ. އެކަހަލަ ވިޔާނުދާ މީހުންނަކީ އެއްވެސް ގޮތަކަށް ގުޅެން ހެޔޮވާ ވަރުގެ ބައެއްނޫނެވެ.\nމިހާރު މުޢާޒުގެ ހުރިހާކަމާއިމެދު އޭނާއަށް ޝައްކުކުރެވެން ފަށައިފިއެވެ. ކުރިންވެސް ކިތަންމެ ފަހަރަކު އޭނާ ރަސްމީގަޑީގައި އޮފީހުން އައިސްފައިވެއެވެ. އޭރު އެކަމާއިމެދު އޭނާ އުފާވެއެވެ......... މުޢާޒު ވަރުބަލިކަމާއެކު ގެއަށްވަދެފައި ރަމްލާއާ ސަމާސާ ކޮށްލައެވެ. ރަމްލާވެސް ހިތާހިތުން ކޮންމެވެސް އެއްޗެކޭ ބުނެލަން އެދެއެވެ. އެކަމަކުވެސް އޭނާ ތައްބައްދައިގެން އިންނަނީއެވެ. [މިއަދު އޮފީހަށް ބޭރުގައުމަކުން ޓީމެއް އައީއެވެ. މުޢާޒު ބުނެލައެވެ. އެހެންނޫނީ ކޮންމެވެސް އެހެން ބަހަނާ އަކުން ފޫބައްދާލައެވެ. ރަމްލާ އަޑުއަހަން އިނދެއެވެ.\nއެކަމަކު މިއަދު މުޢާޒު ގެއަށް އައުން ލަސްވާހިނދު ރަމްލާ ކަންބޮޑުވެއެވެ. އެތައް ވައްތަރެއްގެ ވަސްވާހަކުން އޭނާއަށް އުނދަގޫވެއެވެ. އިރުއިރުކޮޅާ ގަޑިއަށް ބަލާލައެވެ. މަގުމަތިން ކާރެއް ހުރަސްކޮށްފިއްޔާ އޭނާގެ ހިތުގެ ވިންދު އަވަސް ވެގަނެއެވެ.\nމިހާރަކަށްއައިސް މުޢާޒު ރޭގަނޑުވެސް ގެއަށްއައުން ލަސްކުރަން ފަށައިފިއެވެ. ރަމްލާ ކާންހަދައިގެން މުޢާޒުގެ އިންތިޒާރުގައި އިނދެއެވެ..... މިގޮތަށް އޭނާ އިންދާ މަޢޫޒު ނިދައެވެ. މުޅިގެއަށް ހިމޭކަން ވެރިވެއެވެ. ހުރިހާ ނޯކަރުން އެމީހުންގެ ކްއާޓަރ ތަކަށްގޮސް ނިމިދެއެވެ. އެއާއިއެކު އޭނާ މުޅިގެ ދެކެ ބިރުގަންނަން ފަށައެވެ. މައިދައިތަ އިންނައިރު ދުވާލު ހަތަރުދަމު ރަމްލާ އިންނަނީ މައިދައިތަ ކައިރީގައެވެ. އަބަދުވެސް އުޅޭނީ ކޮންމެވެސް ވާހަކައެއްގެ ތެރޭގައެވެ. އޭނާ އެއްގޮތަކަށްވެސް މުޢާޒަކާ އެހާގިނައަކުން ވާހަކައެއް ނުދައްކައެވެ. މިހާރު މަންމައެއްވެސް ނެތެވެ. އެހެންކަމުން ރޭގަނޑު އޭނާ އުޅެންޖެހެނީ ހާސްކަމުގެ ތެރޭގައެވެ. ކޮންމެވެސް މީހަކާ ގަދައަށް ވާހަކަ ދައްކައިގަތުމުގެ އުއްމީދުތައް އޭނާގެ ހިތުގައި ހޭލައި ގަނެއެވެ. މުޢާޒުވެސް މިހާރު އެހާގިނައިން ވާހަކައެއް ނުދައްކައެވެ. ތަންކޮޅެއް ކުރިން އޭނާއަށް ގެއަށް އާދެވިއްޖެއްޔާ މަޢޫޒުއާއިއެކު އިރުކޮޅެއް ވަންދެން ކުޅެން އުޅެއެވެ. ދެން ކެއުމުގެ ކަންތައް ނިންމުމަށްފަހު ސްޓަޑީރޫމަށް ހިނގައިދެއެވެ.\nމުޢާޒު އައިސް ގެއަށް ވަނުމާއިއެކު ހިނިތުން ވެލާފައި ރަމްލާއަށް ބަލާލައެވެ. ދެން ފަރި ހިނގުމެއްގައި އައިސް ވަރަށް ލޯތްބާއިއެކު ކައިރީގައި އިށީނދެލައެވެ. އެއާއިއެކު އަސަރު ކުރުވަނިވި ގޮތަކަށް ނުބެލައެވެ.\nމުފާކުރާށެވެ. ރަމޫއެވެ! މިއަދު ހަމަ ރަނގަޅަށްވެސް ލަސްވެއްޖެއެވެ. ޒަމާންވީ ރަޙްމަތްތެރިން ކޮޅަކާއިއެކު ހޮޓަލަށް ގޮސްލަން މަޖުބޫރުވީއެވެ. ދެން ވާހަކައިގައި ޖެހިފައި އެތަނުގައި ތިބެވުނީއެވެ.\nއަނެއްކާވެސް މުޢާޒު އަހާލިއެވެ.\nރަމްލާ ކައިފިން ހެއްޔެވެ. ނޫނެކެވެ..... ރަމްލާ މަޑުމަޑުން ބުނެލިއެވެ.\nރަމޫއެވެ! ކަލޭ އަހަރެންގެ އިންތިޒާރުގައި ނުކައި ނުއިންނާށެވެ. ކައިގެން އިންނާށެވެ. ތެދުވާށެވެ. އަވަހަށް ކާންދާށެވެ. ހިނގާށެވެ. އަހަރެންވެސް ދާނަމެވެ.\nއޭނާ ތެޅިގެންފައި ތެދުވެއެވެ. ދެން އޭނާ ގޮތަށް ރުޅިއާދެއެވެ. މުޢާޒުގެ ކުރިމަތީގައި އެހާފިނޑިވެގެން ރަމްލާ އެއިންނަނީ ކީއްވެގެންކަމެއް ނޭނގެއެވެ. ސާފުބަހުން މުޢާޒުއާއި ސުވާލުކޮށްލަން ނުކެރިފައި އެއިންނަނީ ކީއްވެގެން ބާވައެވެ.\nއެކަމަކު އަރާރުން ވެލާނެގޮތެއް އޭނާއަކަށް ނޭނގެއެވެ. މުޢާޒު ކަމާނުބެހޭ ދެތިންޖުމްލައެއް ބުނެލާފައި ހިނގައި ދާނެއެވެ. ރަމްލާ ރުޅިއައިސް ރަތްވެފައި އިންނަނީނެވެ.\nވޭތުވެދިޔަ ދުވަސްކޮޅުގެ ތެރޭގައި ކޮންމެވެސް އަންހެނަކު މުޢާޒަށް ފޯނުކުރިއެވެ. ކުރީގައިވެސް ވަރަށްގިނަ ފަހަރަށް މުޢާޒަށް އަންހެނުން ފޯނުކުރެއެވެ. އެކަހަލަ ފޯނުތައް ރަމްލާވެސް ނަގައެވެ. މަންމަވެސް ނަގައެވެ. އެއީ ހަމަގެއާއިގުޅޭ ކޮންމެވެސް ކަމަކާއިބެހޭގޮތުން ނުވަތަ އޮފީހުގެ ކޮންމެވެސް ކަމެއްގައި މަޢުލޫމާތު ސާފުކުރަން އެދި އަންނަ ފޯނު ކޯލުތަކެވެ. އެކަމަކު އެއްވެސް ފަހަރަކު ރަމްލާ އެއީ ނުބައެކޭ ހީކޮށްފައެއް ނުވެއެވެ. އެހެން ނަމަވެސް މިހާރަކަށް އައިސް އަންހެނަކު ފޯނުކޮށްފިއްޔާ ކޮނެކޮނެގެން އެމީހެއް ހުރިހާ މަޢުލޫމާތެއް ސާފުކުރެއެވެ. އަދި މުޢާޒުއާ ގުޅަން ބޭނުންވަނީ ކީއްވެގެންތޯވެސް ސުވާލުކުރެއެވެ.\nރަމްލާ ސިއްރުން މުޢާޒުގެ ފޯނުގެ އަޑުއަހަން ހުރެއެވެ. ފޯނުކުރަނީ ކާކަށްތޯއާއި ދައްކަނީ ކޮން ވާހަކައެއްތޯ ބަލައެވެ..... އޭނާ މުޢާޒުގެ ޖީބުތައް ފާސްކުރެއެވެ. އެކަމަކު ހަމައެއްވެސް ގޮތަކަށް މުޢާޒު މީހަކު ދެކެ ލޯބީންކޮށްފައިވާ އެއްވެސް ކަމެއްގެ ހެއްކެއް ނުފެނެއެވެ. އެހެންކަމާއެކުވެސް އޭނާ އިންނަނީ އަބަދުމެ އަނދައަނދައެވެ.\nއެއްދުވަހަކު މުޢާޒަށް މެންދުރު ކާންދޭން އުޅެމުން ވަރަށް ނުކުޅެދޭ ފަދަ ރާގަކަށް ރަމްލާ ބުންޏެވެ. [ރުޚްސާނާއަކީ ކާކުތޯއެވެ.......؟]\nމިހެން ބުނެ ނިންމާލުމަށްފަހު ޚުދް ރަމްލާ ޙައިރާންވިއެވެ. އޭނާއަށް ބުނެވުނީ އަންބަކު ފިރިމީހާ ގާތުގައި ބުނާ ކަހަލަ ގޮތަކަށެވެ.\nމުޢާޒު އަނގައަށް ސުވައެއްލާފައި އިސްއުފުލާ ބަލާލިއެވެ. ދެން އަނެއްކާވެސް ރަމްލާ ބުންޏެވެ.\n[ވަރަށްގިނައިން މުޢާޒަށް ފޯނުކުރެއެވެ. އަދި މުޢާޒުގެ ޢަމަލުތަކާ ބެހޭގޮތުންވެސް ސުވާލުކުރެއެވެ.]\n[އަންހެނެއް ދޯއެވެ......] މުޢާޒު ބުންޏެވެ.\n[އެއީ ކޮން އަންހެނެއް ތޯއެވެ؟]\nމިހެން އަހާލަމުން ރަމްލާގެ އަޑު ހަރުކަށި ވެއްޖެއެވެ. މުޢާޒު ޙައިރާން ކަމާއިއެކު ރަމްލާއަށް ބަލާލިއެވެ. އަދި ޖަވާބުދިނުމުގެ ބަދަލުގައި ކާންފެށިއެވެ.\n[އެއީ ކޮންއިރަކުއްސުރެ ގުޅުން އޮންނަ އަންހެނެއް ތޯއެވެ.]\nހީވާގޮތުން މިހާރު ރަމްލާ އެއުޅެނީ ރަނގަޅަށް އަރާރުން ވާންވެގެންނެވެ. [ތިޔަކުރަނީ އެއްވެސް މާނައެއްހުރި ސުވާލުތަކެއް ނޫނެވެ.] މުޢާޒު ބުންޏެވެ. [ވިޔަފާރީގެ ދުނިޔޭގައި އެތައްހާސް އަންހެނުންނަކާ ގުޅުން އުފައްދަން ޖެހެއެވެ. މީހަކު ފޯނެއްކޮށްފިއްޔާ އެއިން ދޭހަވަނީ އެމީހަކު ކޮންމެވެސް ކަމަކަށް ބޭނުންވެފައިވާކަމެވެ.]\n[އޭނާ މުޢާޒުއާ ބެހޭގޮތުން ވަރަށްގިނަ ސުވާލުކުރިއެވެ.]\nމުޢާޒު ހިނިތުންވެލިއެވެ. [ރަމްލާ އެކަމާ ފިކުރުކުރަނީ ކީއްވެގެން ހެއްޔެވެ. ރަމްލާގެ ފިރިމީހާއަކީ ސިފަހުތުރު މީހެކެވެ. މިމީހާއާއިމެދު ފަރުވާލެއް ބަހައްޓާނީ ކާކުހެއްޔެވެ.] މުޢާޒުގެ އަޑުގައިހުރީ މަލާމާތުގެ ރާގެވެ. އެކަމަކު ރަމްލާގެ އެތެރެހަށީގައިވަނީ އަލިފާން ހިފާފައެވެ. އެހެންކަމުން މުޢާޒުގެ ވާހަކައާއިމެދު ވިސްނާލުމަކާ ނުލާ ބުންޏެވެ.\n[އެއީ ވަރަށް ރީތި އަންހެނެއް ތޯއެވެ.......]\nމުޢާޒު އިސްޖަހާލިއެވެ. ދެން ބަނޑަށް އިނދެ ހޭން ފަށައިފިއެވެ. އަދި ހެމުން ކަމުން ގެންދިޔައެވެ. މުޢާޒު މިގޮތަށް ކާންފެށުމުން ރަމްލާ ވަރަށްބޮޑަށް ރުޅި އަތުވެއްޖެއެވެ.\nކޮންމެއަކަސް މުޢާޒު ކައި ނިންމައިފިއެވެ. ތުވާލުން އަތް ފޮހެލިއެވެ. ދެން ތަށި އެއްފަރާތަކަށް ޖައްސާލާފައި މޭޒުމަތީގައި އުޅަނބޮށި ޖައްސާލަމުން ރަމްލާގެ ލޮލަށް ބަލާލިއެވެ. އޭނާ ބުންޏެވެ.\n[އަންހެނުންގެ އެންމެ ރަނގަޅުކަމަކީ އެމީހާ ރީތިވުން ހެއްޔެވެ.] ރަމްލާ އިސްޖަހާލިއެވެ. އޭނާގެ މޫނުގެ ކުލަ ރީނދޫވެއްޖެއެވެ. ލަދުވެތިކަމުގެ ރާޅެއް އޭނާގެ ހިތުގައި އުފެދުނެވެ. އަދި އެރާޅު އޭނާގެ ސިކުނޑިއާހަމައަށް ދަތުރުކޮށްފިއެވެ. އޭނާއަށް ހީވީ މުޢާޒު އޭނާގެ މޫނުމަތީގައި ބޮނޑިއެއް އެޅިހެންނެވެ.\nރަމްލާ ނިޔަފަތިން މޭޒުގެ ކަނުގައި ކޮއްޓަން ފަށައިފިއެވެ...... މުޢާޒު ދޮންކެޔޮވަކެއް ނަގައިގެން ކާން ފަށައިފިއެވެ.\nތަނަށް އޮތީ ހިމޭންކަމެއް ވެރިވެފައެވެ. އެ ހިމޭންކަން ކަނޑުވާލީ މުޢާޒެވެ.\n[އަންހެނުން ހީކުރަނީ ފިރިހެނުން މަރުދެނީ ހަމައެކަނި ރީތި އަންހެން ކުދިންގެ މައްޗަށް ކަމުގައި ހެއްޔެވެ. އެމީހުން ދެކޭގޮތުގައި ފިރިހެނުންގެ ބަލިފަޔަކީ ރީތި މޫނުތަކެވެ. މިއީ ދޮގެއް ހެއްޔެވެ؟] ރަމްލާ ހިމޭންވެއްޖެއެވެ.\nމުޢާޒު އަރާމުގައި އިނދެ ކެޔޮވައް ކާލައިފިއެވެ. އަތް ފޮހެލިއެވެ. ދެން ކޮޅަށް ތެދުވެއްޖެއެވެ. އަދި ފަޓުލޫނު ޖީބަށް އަތްކޮށްޕާލާފައި މާތްގޮތަކަށް ހިނިތުން ވެލިއެވެ. ދެން ބުންޏެވެ.\n[ރަމޫއެވެ. ރީތި އަންހެނުންނަކީ އަނެކުންގެ އިޙްސާސްތައް ރަނގަޅަށް ދަންނަ އަންހެނުންނެވެ.] ދެން އޭނާ ބޭރަށް ނުކުމެއްޖެއެވެ.\n* މިއެޕިސޯޑްގައި ހިމަނާލެވިފައިވާނީ ވޭނީކަރުނަ ވާހަކައިގެ ސަފްހާ ނަމްބަރު 254 އިން 256 ހަމައަށެވެ.\nދިވެހިބަހަށްގެނައީ: މުޙައްމަދު ރަޝީދު، ގައްދޫ *********************** ގައްދޫ މުޙައްމަދު ރަޝީދުގެ މިހިތްގައިމު ވާހަކަ "ވެނީކަރުނަ" އެއްފަހަރާ ވިދާޅުވާން ބޭނުންފުޅުނަމަ މާލޭގައި ހުންނަ އަސްރަފީ ބުކްޝޮޕުން މިފޮތް ބައްލަވައިގަންނަވަން ލިބިވަޑައިގަންނަވާނެއެވެ.\nއިޒްރޭލާ ދެމެދު އޮތް ހުރިހާ ގުޅުމެއް ވަނީ ހުއްޓާލާފައި: މަބުރޫކް\n57 މިނިޓު ކުރިން\nފަލަސްތީނަށް އޮތްލޯބި ހާމަކޮށް އިޒްރޭލްގެ އަމަލުތަކާ ދެކޮޅަށް ދިވެހިން ތެދުވެއްޖެ\nނުކުޅެދުންތެރިކަން ހުންނަ ފަރާތްތަކަށް ވަޒީފާގެ ފުރުޞަތުލިބޭ އިސްލާހު ތަސްދީޤްކޮށްފި\nމާލެ ސަރަހައްދުގެ ކާފިއުގެ މުއްދަތު 25 އާއި ހަމައަށް އިތުރުކޮށްފި\nފްރީ ފަލަސްތީން ކެންޕެއިންގައި ރައީސް ޞާލިޙް ބައިވެރިވެވަޑައިގެންފި\nޚިޔާނާތުގެ ލިސްޓުގައި ހިމެނޭމީހުންނަށް ފިޔަވަޅުއަޅާނީ ތަހުޤީޤުކޮށްފައި: ރައީސް އޮފީސް\nރައީސް ވަހީދަށް "ކާޅަށް" ގޮވުނީތީ މިހާރު ދެރަވޭ: ވައްޑެ


Asia ge three on three Basket mubaaraiy miadhu fashanee | Mihaaru\n2017 ވަނަ އަހަރު މާލޭގައި ބޭއްވުނު ސާބާ ޗެމްޕިއަންޝިޕްގެ ތެރެއިން.-- ފޮޓޯ: ނިޝާން އަލީ/ މިހާރު\nއޭޝިއާގެ ތުރީ އޮން ތުރީ ބާސްކެޓް މުބާރާތް މިއަދު ފަށަނީ\n06 ސެޕްޓެމްބަރ 2019 - 10:162comments\nދުނިޔޭގެ ބާސްކެޓްބޯޅަ ޖަމިއްޔާ ފީބާގެ ތުރީ އޮން ތުރީ ބާސްކެޓްބޯޅަ މުބާރާތަށް ކޮލިފައިވާން ބާއްވާ އޭޝިއާ މުބާރާތް މާލޭގައި މިއަދު ފަށާނެ އެވެ.\nޒުވާނުންގެ މަރުކަޒު ބޭރުގައި މި މުބާރާތަށް ހާއްސަކޮށްގެން ހަދާ ކޯޓުގައި ކުޅޭ މި މުބާރާތުގައި އޭޝިއާގެ ބާސްކެޓްބޯޅައިގެ ގަދަބާރުތަކުން ވެސް ވާދަކުރެ އެވެ. އެގޮތުން 15 ގައުމަކުން 28 ޓީމެއް ވާދަކުރާނެ އެވެ. މި މުބާރާތުގައި ކޮންމެ ގައުމަކުން އަންހެން އަދި ފިރިހެން ޓީމެއް ވާދަކުރާއިރު، ހޯސްޓްގެ ހައިސިއްޔަތުން ރާއްޖޭން އަންހެން ދެ ޓީމާއި ފިރިހެން ދެ ޓީމު ކުޅޭނެ އެވެ.\nޓީމުތަކަށް ނަން ދީފައިވަނީ މާލޭގެ އަވަށްތަކަށް ނިސްބަތްކޮށެވެ. އެ ގޮތުން މާފަންނުގެ ނަމުގައި ކުޅޭ އަންހެން ޓީމުގައި ހިމެނެނީ އައިމިނަތު އިޝްރާއު، އައިމިނަތު ޝިއުރާ، ފާތިމަތު ރިޝްމާ އަދި ޝައިލާން އަފްޒަލް އެވެ. އަންހެން އަނެއް ޓީމަކީ ހެންވޭރެވެ. އެ ޓީމުގައި ހިމެނެނީ ރާއިފާ އިބްރާހިމް، އައިޝަތު ޒަނާ ޖިނާހު، ހައުމާ އުބައިދުﷲ އަދި މަރިޔަމް ޒައިނާ އެވެ.\nފިރިހެން ދެ ޓީމަކީ މައްޗަންގޯޅި އާއި ގަލޮޅެވެ. ގަލޮޅުގައި ހިމެނެނީ ހައިޝަމް ދާއުދު، އަލީ އަޝްހަމް، އަފްލާހު ޝަރީފް އަދި ހުސެއިން ހަލީމް އެވެ. އަދި މައްޗަންގޯޅި ޓީމުތައި ތިބީ އަަހުމަދު އަފްސަން ރަޝާދު، އަހުމަދު ހުޝާމް، އަހުމަދު ނަޖީލް އަދި އަހުމަދު އަލީ މުސްތަފާ އެވެ.\nމުބާރާތުގައި މިއަދު ހަވީރު 4:30 ގައި ކުޅޭ މެޗުގައި ފިރިހެން ބައިގައި ރާއްޖޭގެ މައްޗަންގޯޅި ނުކުންނާނީ ދެކުނު ކޮރެއާގެ އިންޖޭއާ ދެކޮޅަށެވެ. އަދި ފަހެއް ޖަހާއިރު އަންހެން ބައިގައި މާފަންނު ކުޅޭނީ ޗައިނާގެ ޓޮޕް ސްޓާއާ އެވެ. ފިރިހެން ބައިގައި ވާދަކުރާ ގަލޮޅު ކުޅޭ މެޗުގައި 5:20 ގައި ނުކުންނާނީ ގަތަރުގެ އަލް ކަތުރާއާ ދެކޮޅަށެވެ. އަދި އަންހެން ބައިގައި މިރޭ ރާއްޖޭގެ ހެންވޭރު ނުކުންނާނީ މޮންގޯލިއާގެ އުލާންބާތާރު އެމޭޒަންއާ ދެކޮޅަށެވެ. އެ މެޗު އޮންނާނީ މިރޭ 8:30 ގަ އެވެ.\nރާއްޖޭގެ އަންހެން އަދި ފިރިހެން ތުރީ އޮން ތުރީ ޓީމުތަކުން ވަނީ ފާއިތުވި އަަހަރުތަކުގައި ބޭރުގެ އެކި މުބާރާތްތަކުގައި ކުޅެފަ އެވެ. މިއީ 2017 ވަނަ އަހަރުގެ މެއި މަހު ބޭއްވި ދެކުނު އޭޝިއާގެ ބާސްކެޓްބޯޅަ މުބާރާތް (ސާބާ ޗެމްޕިއަންޝިޕް) އަށް ފަހު މާލޭގައި ބޭއްވޭ ބާސްކެޓްގެ ބައިނަލްއަގުވާމީ ފުރަތަމަ މުބާރާތެވެ.\nތުރީ އޮން ތުރީ ބާސްކެޓްބޯޅަ އަކީ ރާއްޖޭގައި މި ވަގުތު އެންމެ ފޯރީގައި ކުރިއަރަމުން އަންނަ އެއް ބާސްކެޓްބޯޅަ މުބާރާތެވެ. މި މުބާރާތުގެ ސަބަބުން ރާއްޖޭގެ ތުރީ އޮން ތުރީ ކުޅުންތެރިންނަށް ގިނަ ފައިދާތަކެއް ކުރާނެ ކަމަށް ބާސްކެޓްބޯޅަ އެސޯސިއޭޝަނުން ގަބޫލުކުރެ އެވެ.


ކޮށްދިއްޕަރުން ބިދޭސީއަކު ޓެސްޓުކުރާތީ ރިސޯޓް މޮނީޓަރިންއަށް – Haftha\nTue,7April, 2020, 5:59 pm\nކޮށްދިއްޕަރުން ބިދޭސީއަކު ޓެސްޓުކުރާތީ ރިސޯޓް މޮނީޓަރިންއަށް\nގްރޭންޑް ޕާކު ކޮށްދިއްޕަރު ރިސޯޓުން ކޮވިޑް 19 އަށް ޝައްކުކުރެވޭ އަލާމާތްތަކެއް ހުރި ބިދޭސީއަކު ފެނިގެން އެ ރިސޯޓް މޮނީޓަރިންގެ ހާލަތަށް ގެނެސްފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނީ، ކޮވިޑް 19 އަށް ޝައްކުކުރެވޭ އަލާމާތްތައް ހުރެގެން އެ ރިސޯޓުން ސާމްޕަލް ނަގައި ޓެސްޓު ހަދަމުންދާ ބިދޭސީ މީހާ މިވަގުތު ހުރީ ހޯމް އައިސޮލޭޝަންގައި ކަމަށެވެ.\nނަމަވެސް އޭނާގެ ޓެސްޓުގެ ނަތީޖާ ލިބެންދެން އެ ރިސޯޓް މޮނީޓަރިންގެ ހާލަތަށް ގެނެސްފައިވާ ކަމަށް އެޗްޕީއޭއިން ބުނެއެވެ.\nކޮށްދިއްޕަރުގެ އިތުރުން ސިނަމަން ހަކުރާ ހުރާ އިން ވެސް ކޮވިޑް 19 އަށް ބިދޭސީއަކު ޝައްކުކުރެވިގެން އެ ރިސޯޓް ވެސް ވަނީ މޮނީޓަރިންގެ ހާލަތަށް ގެނެސްފައެވެ. މޮނީޓަރިންގެ ހާލަތަށް ގެނެސްފައިވާ ވަގުތުގައި އެ ރިސޯޓަށް އަރައި ފޭބުން މަނާ ވާނެއެވެ.\nކޮވިޑް ޖެހިގެން ރާއްޖެއިން މިހާތަނަށް ޕޮޒިޓިވް ވެފައިވަނީ 13 މީހެކެވެ. އެ އެންމެންނަކީ ވެސް ބިދޭސީންނެވެ. އެމީހުންގެ ތެރެއިން ފަސް މީހަކު ފަރުވާއަށްފަހު ބަލިން ރަނގަޅުވެފައިވާއިރު އަށް މީހަކަށް ދަނީ ފަރުވާ ދެމުންނެވެ.


Netanyahu ge siyaasee hayaaiy nimumaa gaathah | Jazeera\tނަތަންޔާހޫގެ ސިޔާސީ ހަޔާތް ނިމުމާ ގާތަށް! - Jazeera\nނަތަންޔާހޫއަށް އިސްރާއީލުގެ ބޮޑުވަޒީރުކަން ގެއްލޭނެ ކަމަށް ރިޕޯޓްތައް ބުނެފި\nކުޅިވަރު June 1, 2021 542 views0\nއިސްރާއީލުގެ ބޮޑުވަޒީރު ބެންޖަމިން ނަތަންޔާހޫ\nއިސްރާއީލުގެ ބޮޑުވަޒީރު ބެންޖަމިން ނަތަންޔާހޫގެ ސިޔާސީ ހަޔާތް ނިމުމާ ގާތްވެފައިވާ ކަމަށް ރިޕޯޓްތައް ބުނެފިއެވެ.\nރިޕޯޓްތައް ބުނާ ގޮތުން ނަތަންޔާހޫއާ ސިޔާސީ ގޮތުން ދުޝްމަން ދެ ޕާޓީ ކަމަށްވާ ޔަޝް އަތީފު ކޯލިޝަން ޕާޓީއާ ޔަމީނާ ޕާޓީ ގުޅިގެން ސަރުކާރެއް އެކުލަވާލުމަށް އުސޫލެއް ހެދުމަށް ވަނީ އެއްބަސްވެފައެވެ. އަދި މިކަމުގެ ފައިނަލް އެއްބަސްވުން މިއަދުގެ ވަގުތެއްގައި އިއުލާން ކުރެވޭނެ ކަމަށް ބުނެއެވެ.\nމި އެއްބަސްވުން ވުޖޫދަށް އަންނާނެކަން ޔަގީނާ ކައިރިވެފައިވާއިރު، މިކަމުގެ ސަބަބުން ނަތަންޔާހޫއަށް ބޮޑުވަޒީރުކަން ގެއްލުމުގެ އިތުރުން އޭނާގެ ސިޔާސީ ހަޔާތް ނިމުމަކަށް އައިސްދާނެ ކަމުގެ ބިރު އެބައޮތެވެ.\nއިސްރާއީލުގެ ކޯޓުތަކުން މިހާރުވެސް އަންނަނީ ނަތަންޔާހޫގެ ކޮރަޕްޝަނުގެ މައްސަލަތަކެއް ތަހުގީގު ކުރަމުންނެވެ. އަދި މި އެއްބަސްވުމުގެ ސަބަބުން ނަތަންޔާހޫއަށް ބޮޑުވަޒީރުކަން ގެއްލިއްޖެ ނަމަ އޭނާގެ މައްޗަށް ކުރާ ކޮރަޕްޝަނުގެ ދައުވާތައް ސާބިތުވުމުގެ ފުރުސަތު އެބައޮތެވެ. ސަބަބަކީ ބޮޑުވަޒީރުކަން ގެއްލުމުން ނަތަންޔާހޫގު ނުފޫޒު ސަރުކާރު ތެރޭގައި ކުޑަވެގެންދިޔުމެވެ.\nމިހާތަނަށް ނަތަންޔާހޫ4ދައުރެއްގައި ބޮޑުވަޒީރުކަން ކުރައްވާފައިވާއިރު ޖެހިޖެހިގެން3ދައުރު ބޮޑުވަޒީރުކަން ކުރައްވާފައިވެއެވެ. އަދި ވަގުތީ ބޮޑުވަޒީރު ކަމުގައިވެސް3އަަހަރު ހޭދަ ކުރައްވާފައިވެއެވެ. މިއާއެކު އިސްރާއީލުގެ ބޮޑުވަޒީރުކަމުގައި މެދުކެނޑިގެންނާ އަދި މެދުނުކެނޑި 23 ވަރަކަށް އަހަރު އޭނާވަނީ ހޭދަކުރައްވާފައެވެ.\nކޮލިފިކޭޝަން މެޗުތައް ފަސްވެދާނެ


Jalugai Huri Nasheed Ge Thakethi Aailaa Aai Havaalu Kohfi - Vaguthu\nޖަލުގައި ހުރި ނަޝީދުގެ ތަކެތި އާއިލާ އާއި ހަވާލުކޮށްފި\nމާފުށީ ޖަލުގައި ހުރި ކުރީގެ ރައީސް މުހައްމަދު ނަޝީދުގެ ތަކެތި މިއަދު ކަރެކްޝަނަލް ސާވިސްއިން އެމަނިކުފާނުގެ އާއިލާ އާއި ހަވާލުކޮށްފިއެވެ.\nމި ތަކެތި ރައީސް ނަޝީދުގެ އާއިލާ އާއި ހަވާލުކޮށްފައިވަނީ މިއަދުއެވެ. ނަމަވެސް މިކަމާ ގުޅޭ އިތުރު ތަފްސީލެއް ލިބިފައެއް ނުވެއެވެ.\nRaees @MohamedNasheed #Thakechchaaeku pic.twitter.com/A2t547joJW\n— Hassan Latheef? (@HassanLatheef) October 31, 2018\nމާފުށީ ޖަލުގައި ހުރި ރައީސް ނަޝީދުގެ ތަކެތި އާއިލާ އާއި ހަވާލުކޮށްފައިވާއިރު މާދަމާގެ ވަގުތެއްގައި އެމަނިކުފާނު ރާއްޖެ ވަޑައިގަތުމަށް ވަނީ ހަމަޖެހިފައެވެ.\nރައީސް ނަޝީދު މާދަމާ ރާއްޖެ ވަޑައިގަންނަވާއިރު އެމަނިކުފާނުގެ މައްޗަށް އިއްވާފައިވާ 13 އަހަރުގެ ޖަލު ހުކުމް ތަންފީޒު ކުރުން ފަސްކުރުމަށް ސުޕްރީމް ކޯޓުން އިއްޔެ ވަނީ އަމުރެއް ނެރެފައެވެ. މީގެއިތުރުން އެމަނިކުފާނާއި މެދު އެއްވެސް ފަރާތަކުން އެއްވެސް ފިޔަވަޅެއް ނޭޅުމަށް ދައުލަތުގެ ކަމާބެހޭ ފަރާތްތަކުގެ މައްޗަށް ވެސް ވަނީ އަމުރުކޮށްފައެވެ.\nއޮކްޓޯބަރ 31, 2018 18:09\nބަނގުރާ ފޮށިގަނޑުތައް ދޯ\nއޮކްޓޯބަރ 31, 2018 18:13\nމިއަދު އަދި ކޮންމެ ގޮތެއް ނިންމިޔަސް ތީ މިރާއްޖޭގެ ހުރިހާ ކޯޓުތަކަށް ޝައްކެތް ނެތް މިންވަރަށް ތީނާގެ މައްޗަށް ވަނީ ކުށް ސާބިތުވެފަ!! ޙުކުމްވެސް ކޮށްފަ އަދި އެޙުކުމް ހުރިހާ ކޯޓްތަކުންވެސް ވަނީ ދަމަހައްޓާފަ!! ދެން މިހާރު ސަދޫމުގެ ކޯޓަކުން އަދި ކޮންމެ ގޮތަކަށް ނިންމިޔަސް!! ތީ ހަމަ މުޖްރިމެއް!!\nއޮކްޓޯބަރ 31, 2018 18:29\nއިހަށްދުވަހު ތަހުގީގު ނިންމާ ކޯޓްގެ ހުރިހާމަރުހަލާތަށް ނިންމާ ތިޔަބުނާ މީހުންގެ މައްޗަށް ނިޔާ އިއްވީ މިއަދު އަނެއްކޮޅަށް އެނިޔާ ބަދަލު ވުމުން އަދުލުވެރި ނިޔާ އަކީ ކޮބައިކަން ނޭނގި ރަށްތިތުން މާޔޫސްވެއްޖެއެވެ. އަދުލު ވެރިކަމުން އެއްކިބާވެ ނިޔާ ކަނޑައަޅާ ފަނޑިޔާރުންނަށް އަރަހުށި ހުސްތާހިރުވަންތަ ﷲގެ ކޯފާއެއް މިންވަރުކޮށްދެއްވާނދޭވެ. އާމީން . ޔާރައްބަލް އާލަމީން.\nއޮކްޓޯބަރ 31, 2018 19:50\nބޮޑު ވަގުކަލޭގެ! ތި ސައިތާނު މިދުނިޔޭގަ ލާރިއަޅާ ސުޕުރީމްކޯޓަށް އަތްބޭނިދާނެ! ތި ސަިތާނު މަރު އަވަސް ކުރައްވާށި....


Dhiraagu ah 30 aharu: 30 meehakah 30 gaumah dhiumuge furusathu\nދިރާގުގެ ތިރީސް ވަނަ އަހަރީ ދުވަހުގެ މުނާސަބަތުގައި ތިރީސް މީހުންނަށް ތިރީސް ގައުމަށް ދިޔުމުގެ ފުރުސަތު ލިބޭ ޕްރޮމޯޝަނެއް ފަށައިފި އެވެ.\nދިރާގުން މިއަދު ފާހަގަ ކުރަމުން ގެންދާ 30 ވަނަ އަހަރީ ދުވަހުގެ މުނާސަބަތުގައި ކުރިއަށް ގެންދާ މި ޕްރޮމޯޝަންގައި ބައިވެރިވުމަށް ވަކި ހާއްސަ ކަމެއް ކުރާކަށް ނުޖެހެ އެވެ. ދިރާގުގެ ޕްރީޕެއިޑާއި ޕޯސްޓު ޕެއިޑް ކަސްޓަމަރުންނަށް އޮޓަމެޓިކުން ބައިވެެރިވެވޭ ގޮތަށް ކުރިއަށް ގެންދާ މި ޕްރޮމޯޝަންގައި 15 މީހަކު ހޮވައި އިނާމު ދޭނެ އެވެ. މި 15 މީހުންނަށް އިތުރު މީހަކާއެކު 30 ގައުމެއް ބަލައިލަން ދިއުމުގެ ފުރުސަތު ލިބޭނެ އެވެ.\n"އެނިވާސަރީ ގިވް އަވޭ، 30 ޕީޕަލް 30 ޑެސްޓިނޭޝަން" ނަމުގައި ފެށި މި ހާއްސަ ޕްރޮމޯޝަންގައި ދެކޮޅު ޓިކެޓާއި ފަސް ދުވަހުގެ ހުރުން އަދި ޓްރެވަލް އިންޝުއަރެންސާއި ޗުއްޓީ ހޭދަކުރާ ގައުމެއްގައި ހޭދަ ކުރުމަށް 500 އެމެރިކާ ޑޮލަރުވެސް ލިބޭނެ އެވެ.\nމި ޕްރޮމޯޝަންގައި ދެވޭ ގައުމުތަކުގެ ތެރޭގައި ސިންގަޕޫރު، ބާލީ، ދުބާއީ، ބެންކޮކް އަދި ދެކުނު ކޮރެއާގެ ސޯލް، ވިއެޓްނާމް، އިޓަލީގެ ރޯމް، ޖާމަނީގެ ފްރެންކްފަޓް، ޖަޕާނުގެ ޖުކަކޯއާ، މެލޭޝިއާ، ސުއިޓްޒަލޭންޑުގެ ޒިއުރިކް، ލާއޯސް، ޗައިނާގެ ޝެންގްޒެން، މިސްރުގެ ކައިރޯ، މެލޭޝިއާގެ ކުއަލްލަމްޕޫރު، ތުރުީގެ އިސްތަމްބޫލް، ތައިލޭންޑުގެ ޕުކެޓް، ހޮލެންޑުގެ އެމްސްޓަޑަމް، ޖަޕާނުގެ ޓޯކިއޯ، ހޮންކޮންގް އަދި ވިއެޓްނާމްގެ އަހޯއީ އާއި ކެމްބޯޑިއާގެ ޕެންޕެން އަދި ޗައިނާގެ ބެއިޖިން އާއި ޖޯޑަމްގެ އަންމާން އަދި އިނގިރޭސިވިލާތުގެ ލަންޑަން އާއި މެލޭޝިއާގެ ކޮންތާ ކިނަބޫލާ ހިމެނެ އެވެ.\nދިރާގުގެ މި ޕްރޮމޯޝަން ކުރިއަށް ގެންދަނީ 15 ހަފުތާއަށެވެ. މި ޕްރޮމޯޝަންގެ މުއްދަތުގައި ކޮންމެ ހަފުތާއަކު ގުރުނަގައި މީހަކު ހޮވާނެ އެވެ.\nދިރާގަކީ އިނގިރޭސިވިލާތުގެ ކޭބަލް އެންޑް ވަޔަލެސް އާއި ދިވެހި ސަރުކާރު ގުޅިގެން 16، 1988ގައި އުފެއްދި ކުންފުންޏެކެވެ. އެ ކުންފުނިން ވަނީ ރާއްޖޭގެ މުއާސަލާތީ ދާއިރާ އަށް އިންގިލާބީ ބަދަލު ތަކެއް ގެނެސްދީފަ އެވެ.


Kuru muhdhathakun Pakistan ge football aa harufathakah!\nކުރު މުއްދަތަކުން ޕާކިސްތާނުގެ ފުޓްބޯޅަ އާހަރުފަތަކަށް!\nޕާކިސްތާން ސީނިއާ ޓީމުގެ ކުޅުންތެރިން ---\nމިދިޔަ ތިން އަހަރު ޕާކިސްތާންގެ ފުޓްބޯޅަ އޮތީ ހީނުކުރާހާ ދަށު ދަރަޖައަކަށް ވެއްޓިފަ އެވެ. އެތެރޭގެ ކޯޅުމާހެދި ސަލާމަތް ނުވާ ހިސާބަށް ދިއުމުން، ފީފާއިން ޕާކިސްތާނުގައި އެޅުވީ ވަރުގަދަ ތަޅެކެވެ. ބައިނަލުއަގްވާމީ ފުޓްބޯޅައިގެ ހުރިހާ ހަރަކާތްތަކުން ފީފާއިން ޕާކިސްތާނު ސަސްޕެންޑު ކުރި އެވެ. ފީފާއިން ދިން އަދަބުވީ އަޑިއަށް ގެނބެމުން ދިޔަ ޕާކިސްތާނުގެ ފުޓްބޯޅަ އަލުން ފެންމައްޗަށް ތިލަ ކުރުމަށް ހުޅުވުނު ދޮރަކަށެވެ.\nޕާކިސްތާނަށް ފީފާގެ ސަސްޕެންޝަން ކުރިމަތިވުމުން، އެކަން ޕާކިސްތާނުގެ ފެޑްރޭޝަންގެ ރައީސް ފައިސަލް ސޮލާހް ހައްޔާތު ސިފަ ކުރީ ޕާކިސްތާނުން ކޮށްފައި ހުރި މަސައްކަތް ފުނޑުފުނޑު ވުން ކަމަށެވެ. ހަތް މަސް ދުވަހަށް ފަހު، ޕާކިސްތާނުގެ ފުޓްބޯޅަ ފެޑްރޭޝަންގެ ދޮރު، އަލުން ހުޅުވައި އެ ގައުމުން މަސައްކަތް ފަށައިގަތެވެ. އެ ގައުމުން މަސައްކަތް ފަށައިގަތީ، ލިބެން އޮތް ކޮންމެ ފުރުސަތެއްގެ ބޭނުން ހިފައިގެންނެވެ. އޯގަސްޓް މަހު އިންޑޮނޭޝިއާގައި ބޭއްވި އޭޝިއަން ގޭމްސްގައި ޕާކިސްތާނުގެ 23 އަހަރުން ދަށުގެ ޓީމު ބައިވެރިވެ، ނޭޕާލާ ދެކޮޅަށް މޮޅެއް ހޯދި އެވެ. އެއީ އޭޝިއާގެ މަތީ ފަންތީގެ މުބާރާތެއްގައި 20 އަހަރު ފަހުން އެ ޓީމު ހޯދި ފުރަތަމަ މޮޅެވެ.\nއެ މުބާރަތަށް ފަހު ސާފް ސުޒުކީ ކަޕާ ކުރިމަތިލި އެވެ. އެ މުބާރާތުގެ ސެމީ ފައިނަލަށް ދަތުރު ކުރި އެވެ. މިދިޔަ ދެ އަހަރު، ޕާކިސްތާނުގެ ފުޓްބޯޅަ އަޑިގަނޑެއްގައި އޮތުމަށް ފަހު އެ ގައުމުން ވަނީ ފުޓްބޯޅަ އަލުން ކޮޅަށް ނެގުމުގެ މަސައްކަތް ފަށާފަ އެވެ. ތިން އަހަރުގެ މެދުކެނޑުމަކަށް ފަހު ޕާކިސްތާނުގެ ޕްރެމިއާ ލީގުވެސް ވަނީ އަލުން ފަށާފަ އެވެ. އަދި 2020 ގެ ސާފް ޗެމްޕިއަންޝިޕްވެސް އެ ގައުމުގައި ބޭއްވުމަށްވެސް ވަނީ ފުރުސަތު ލިބިފަ އެވެ.\nނިމިގެން ދިޔަ، ސާފް ޗެމްޕިއަންޝިޕްގެ 15 އަހަރުން ދަށުގެ މުބާރާތުގެ ފައިނަލަށް ޕާކިސްތާނުގެ ޒުވާން ޓީމު ދަތުރު ކުރި އެވެ. ޕާކިސްތާނާއި ދެކޮޅަށް ފައިނަލުގައި ވާދަކޮށް، މުބާރާތުގެ ޗެމްޕިއަންކަން ހޯދީ، ބަންގުލަދޭޝް އެވެ. ބަންގުލަދޭޝް މުބާރާތުގެ ޗެމްޕިއަންކަން ހޯދީ ޕެނަލްޓީ ޖަހައިގެން 4-3 އިން ކާމިޔާބު ހޯދައިގެންނެވެ.\n15 އަހަރުން ދަށުގެ ޓީމުގެ ކާމިޔާބު ފާހަގަ ކުރުމަށް ބޭއްވި ހަފުލާގެ ތެރެއިން ---\nފަނަރަ އަހަރުން ދަށުގެ ޓީމު ހޯދި ކާމިޔާބަށް 1.5 މިލިއަން ރުޕީސްގެ ފައިސާގެ އިނާމު ދިނުމަށް އެ ގައުމުގެ ފުޓްބޯޅަ ފެޑްރޭޝަނުން ހަމަޖެއްސި އެވެ.\nސެޕްޓެމްބަރު މަހު ނިމިގެން ދިޔަ ސާފް ސުޒުކީ ކަޕުގެ ސެމީ ފައިނަލަށް ދިއުމުންވެސް، ޕާކިސްތާންގެ ފެޑްރޭޝަނުން ވަނީ ސީނިއާ ޓީމަށްވެސް ފައިސާގެ އިނާމު ދީފަ އެވެ. ސީނިއާ ޓީމަށް ބޯނަސްގެ ގޮތުގައި ލިބުނު ފައިސާގެ އިނާމު އެ ޓީމުން ވަނީ، ލާހޫރަށް ފެން ފޯރުކޮށްދޭން ހަދާ ޑޭމް އިމާރާތް ކުރުމުގެ ފަންޑަށް ހަދިޔާ ކޮށްފަ އެވެ.\nޒުވާން ޓީމު، ހޯދި ކާމިޔާބު ފާހަގަ ކުރުމަށް ބޭއްވި ހަފުލާގައި ވާހަކަ ދައްކަމުން ޕާކިސްތާނުގެ ފެޑްރޭޝަންގެ ރައީސް ފައިސަލް ސޮލާހް ހައްޔާތު ވަނީ ޒުވާން ޓީމުގެ ކެޕްޓަން ކުރި މަސައްކަތަށް ތައުރީފު ކޮށްފަ އެވެ. އޭނާ ވިދާޅުވީ، ޕާކިސްތާނުގެ ފުޓްބޯޅަ އަލުން ދެމިގަތީ ހަތް މަސް ދުވަހުގެ މަސައްކަތުން ކަމަށެވެ.\n"ޕީއެފްއެފްގެ އިމާރާތަށް އަލުން އާދެވުނީމަ އަހަރެމެން ބައިވެރިވެއްޖެއިން 21 އިވެންޓްގައި، އެއީ ގައުމީ ފެންވަރުގަޔާއި ބައިނަލުއްގުވާމީ ފެންވަރުގައި، އެންމެ ފަހު ހަތް މަސް ދުވަހުގެ މަސައްކަތުން ޕާކިސްތާނުގެ ޓީމުން މޭވާ އަޅަން ފަށައިފި،" ޒުވާން ޓީމުގެ ކާމިޔާބު ފާހަގަ ކުރުމަށް ބޭއްވި ހަފުލާގައި ވާހަކަ ދައްކަމުން ފައިސަލް ވިދާޅުވި އެވެ.\n"ޕީއެފްއެފްއަށް އަހަރެމެން އެނބުރި އައީ އާ އުސްމިންތަކަށް ޕާކިސްތާނުގެ ފުޓްބޯޅަ ގެންދިއުމުގެ އަމާޒުގައި، އަހަރެމެން ވަރަށް ބުރަކޮށް މަސައްކަތް ކުރަމުން މިދަނީ، ޕާކިސްތާނުގެ ފުޓްބޯޅައިގެ ފެންވަރު މަތި ކުރެވޭތޯ."\nޕާކިސްތާންގެ 15 އަހަރުން ދަށުގެ ޓީމުގެ ކެޕްޓަން ހަސީބު ހާން (4)، މުބާރާޓުގެ މޮޅުކޫލުންތެރިޔާގެ އެވޯޑާ ހަވާލު ވަނީ ---\nއޭއެއެފްސީން، އެ އިދާރާގެ މެންބަރު ގައުމުތަކަށް ދޭ އެހީ އިތުރު ކުރަން ނިންމުމުން ފައިސަލު ވަނީ އެކަން ވަރަށް ބޮޑަށް ފާހަގަ ކޮށްފަ އެވެ. އޭނާ ބުނީ އެ އެހީ ބޭނުންކޮށްގެން ޕާކިސްތާނުގެ ލީގުގެ ފެންވަރު މަތި ކުރަން މަސައްކަތް ކުރާނެ ކަމަށެވެ.\nޕާކިސްތާނުގައި ފުޓްބޯޅައިގެ ނެޗުރަލް ޓެލެންޓް އޮތްކަން ފާހަގަ ކުރަމުން އޭނާ ވިދާޅުވީ، ޕާކިސްތާނުގެ އަންހެން ގައުމީ ޓީމަށްވެސް، ގައުމުން ބޭރުގެ ފުޓްބޯޅައިގެ ތަޖުރިބާކާރަކު ގެންނާނެ ކަމަށާއި، އާ ޒުވާން ކުޅުންތެރިން ހޯދައި ޓީމުން ފުރުސަތު ދޭނެ ކަމަށެވެ.\nފަނަރަ އަހަރުން ދަށުގެ މުބާރާތުގެ ފައިނަލަށް ޒުވާން ޓީމު ގެންގޮސް ދިން ސީނިއާ ޓީމުގެ އެސިސްޓެންޓް ކޯޗް، ބްރެޒިލްގެ ހޯޒޭ ބެޓޯ ބުނީ، އޭނާ ދިން ޕްލޭނާ އެއްގޮތަށް ކުޅުންތެރިން ކުޅުނު ކަމަށެވެ. އެ ޓީމު ކުރިމަގަށްޓަކައި އެފަދަ ގިނަ މުބާރާތްތަކުން ފުރުސަތު ހޯދުމުގެ މުހިންމު ކަން ބެޓޯ ފާހަގަ ކުރި އެވެ.\nފުރަތަމަ މެޗުގައި އިންޑިއާ އަތުން ރާއްޖެ ބަލިވެއްޖެ


Euro Gai Kulhey England Ge Squad iulaan Koffi - Vaguthu\nޔޫރަޕްގެ އެންމެ ޝަރަފުވެރި ފުޓްބޯޅަ މުބާތާތް ޔޫރޯ ގައި އިންގްލެންޑްގެ ސްކޮޑަށް ކޯޗު ގެރަތު ސައުތުގޭޓް ނެގި 26 ކުޅުންތެރިންގެ ސްކޮޑް ރޭ އިއުލާންކޮށްފި އެވެ.\nއަނިޔާގެ ސަބަބުން ކުޅުމާ ދުރުގައި ތިބި މެންޗެސްޓާ ޔުނައިޓަޑް ކެޕްޓަން ހެރީ މެގުއާޔާ އާއި ލިވަޕޫލްގެ ކެޕްޓަން ޖޯޑަން ހެންޑަސަން ސްކޮޑަށް ނުނަގާނެ ކަމަށް ބެލެވުނު ނަމަވެސް ސްކޮޑުގައި ވަނީ މި ދެކުޅުންތެރިން ހިމަނައިފަ އެވެ.\nލިވަޕޫލް ޑިފެންޑާރ ޓްރެންޓް އެލެކްޒަންޑާ އާނޯލްޑަށް ޖާގަ ލިބިދާނެ ކަމާމެދު އިނގިރޭސި މީޑިއާތަކުން ސުވާލު އުފެއްދި ނަމަވެސް ކޯޗު ގެރަތު ސައުތުގޭޓް ނެގި ސްކޮޑުގައި ވަނީ އާނޯލްޑް ހިމަނާފައެވެ.\nއިންގްލެންޑްގައި މޮޅެތި ކުޅުންތެރިންތަކެއް ތިބިއިރު، ފައިނަލް ސްކޮޑެއް ނެގުމަކީ އޭނާ އަށް ފަސޭހަކަމެއް ނޫން ކަމަށް ކޯޗްވަނީ ބުނެފައެވެ. އެގޮތުން އަނިޔާގެ ސަބަބުން މޮޅު ހަތް ކުޅުން ތެރިން ސްކޮޑުން ބާކީކޮށްފައި ވާނެކަމަށް ކޯޗް ބުނެފައިވެެެއެވެ.\nއަނިޔާގެ ސަބަބުން ސްކޮޑުން ބާކީ ކޮށްފައިވާ ކުޅުންތެރިންނަކީ ތެފޯވަޑް މޭސަން ގްރީންވުޑާއި ޖެސީ ލިންގާޑާއި އެރޮން ރަމްސްޑޭލާއި ބެން ވައިޓާއި ބެން ގޮޑްފްރޭ އާއި ޖޭމްސް ވޯޑް-ޕްރޮއިސް އަދި އޮލީ ވޮޓްކިންސް އެވެ.\nނަމަވެސް ހެންޑަސަން އާއި މެގުއަޔާ ވަނީ ސްކޮޑުގައި ހިމަނާފައެވެ.\nޔޫރޯ، އިންގްލެންޑްގެ 26 ކުޅުންތެރިންގެ ސްކޮޑް: ގޯލްކީޕަރުން: ސޭމް ޖޯންސްޓޯން (ވެސްޓް ބްރޮމް)، ޑީން ހެންޑަސަން (މެންޗެސްޓާ ޔުނައިޓަޑް)، ޖޯޑަން ޕިކްފޯޑް (އެވަޓަން)\nޑިފެންޑަރުން: ޓްރެންޓް އެލެކްޒަންޑާ އާނޯލްޑް (ލިވަޕޫލް)، ބެން ޗިލްވެލް (ޗެލްސީ)، ސަކިއެރަން ޓްރިޕިއާ (އެތުލެޓިކޯ މެޑްރިޑް)، ހެރީ މެގުއަޔާ (މެންޗެސްޓާ ޔުނައިޓަޑް)، ޖޯން ސްޓޯންސް (މެންޗެސްޓާ ސިޓީ)، ލޫކް ޝޯ (މެންޗެސްޓާ ޔުނައިޓަޑް)، ކައިލް ވޯކާ (މެންޗެސްޓާ ސިޓީ)، ޓައިރޯން މިންގްސް (އެސްޓަން ވިލާ)، ރީސް ޖޭމްސް (ޗެލްސީ)، ކޯނާ ކޯޑީ (ވުލްވްސް)، ބެން ޗިލްވެލް (ޗެލްސީ)،\nމިޑްފީލްޑަރުން: ޖޯޑަން ހެންޑަސަން (ލިވަޕޫލް)، މޭސަން މައުންޓް (ޗެލްސީ)، ޖޫޑް ބެލިންގްހަމް (ބޮރޫޝިއާ ޑޯޓްމަންޑް)، ކަލްވިން ފިލިޕްސް (ލީޑްސް)، ޑެކްލަން ރައިސް (ވެސްޓް ހޭމް)،\nފޯވަޑުން: ރަހީމް ސްޓާލިން (މެންޗެސްޓާ ސިޓީ)، ފިލް ފޯޑަން (މެންޗެސްޓާ ސިޓީ)، ހެރީ ކޭން (ޓޮޓެންހަމް)، ޑޮމިނިކް ކެލްވާޓް ލުވިން (އެވަޓަން)، ޖެކް ގްރީލިޝް (އެސްޓަން ވިލާ)، ޖޯޑަން ސަންޗޯ (ބޮރޫޝިއާ ޑޯޓްމަންޑް)، ބުކާޔޯ ސާކާ (އާސެނަލް)، މާކަސް ރަޝްފޯޑް (މެންޗެސްޓާ ޔުނައިޓަޑް)\nޔޫރޯ މުބާރާތް ފަށަން ހަމަޖެހިފައިވަނީ މަހުގެ 11 ވަނަ ދުވަހެވެ. ޖުމުލަ 24 ޓީމު ބައިވެރިވާ މި މުބާރާތުގެ ފައިނަލް އޮންނާނީ ޖުލައިމަހުގެ 11 ވަނަ ދުވަހުގައެވެ. މިއީ މިދިޔަ އަހަރު ބޭއްވުމަށް ހަމަޖެހިފައި އޮތް މުބާރާތެކެވެ. އެކަމަކު ކޮވިޑް-19 ގެ ހާލަތާ ގުޅިގެން މި އަހަރަށް މުބާރާތް ފަސްކުރީ އެވެ\nޖޫން 2, 2021 18:19\nބެން ޗިލްވެލް އިސް ރިޕީޓެޑް ޓުވައިސް ބްރޯ!\nމިޑްފިލްޑް ލައިން ބަލިކަށި\nތައްޓަށް ވާދަކުރެވޭވަރު ޓީމެއްނޫން ތީކީ ، ވަރަށް ސަލާމް !


ގޮނޑީގައި އިށީނދެގެން އިނދެ ނަމާދުކުރާއިރު ބަލަންޖެހޭ ބައެއް ކަންތައްތައް – Haftha\nގޮނޑީގައި އިށީނދެގެން އިނދެ ނަމާދުކުރާއިރު ބަލަންޖެހޭ ބައެއް ކަންތައްތައް\nމިހާރަކަށް މިސްތަކުގައި ގޮނޑީގައި އިށީނދެގެން ނަމާދުކުރާމީހުން ފެނެއެވެ. މި ގޮތަށް ފަރްޟުނަމާދާއި ސުންނަތް ނަމާދުވެސް ކުރެއެވެ. މިކަމުގެ ޙުކުން އެގުމަކީ މުހިއްމު ކަމެއްކަމުުގައި ދެކެމެވެ.\nކުޅަދާނަވެގެންވާމީހާ ފަރްޟުނަމާދަށް ކޮޅަށްހުރުމަކީ ނަމާދުގެ ރުކްނެކެވެ. މީގެ މާނައަކީ ކުޅަދާނަވެގެންވާ މީހާ އިށީނދެގެން ކުރާ ފަރްޟުނަމާދު ޞައްޙައެއްނުވާނެއެވެ. ނަމަވެސް ކޮޅަށްހުރުމުގެ ކުޅަދާނަކަން ލިބިގެންނުވާމީހުންނަށް އިށީނދެގެން ނަމާދުކުރުމުގެ ހުއްދަ ޝަރްޢުކުރައްވާފައިވެއެވެ. މިއީ ދީނުގައިވާ ލުއިފަސޭހަކަމެކެވެ. ޢިމްރާން ބިން ޙުޞައިން ވިދާޅުވިއެވެ.\n“سَأَلْتُ رَسُولَ اللَّهِ صَلَّى اللَّهُ عَلَيْهِ وَسَلَّمَ عَنْ صَلَاةِ الرَّجُلِ قَاعِدًا فَقَالَ إِنْ صَلَّى قَائِمًا فَهُوَ أَفْضَلُ وَمَنْ صَلَّى قَاعِدًا فَلَهُ نِصْفُ أَجْرِ الْقَائِمِ وَمَنْ صَلَّى نَائِمًا فَلَهُ نِصْفُ أَجْرِ الْقَاعِدِ” رواه البخارى\n“އިށީނދެގެން ނަމާދުކުރުމާ ބެހޭގޮތުން ރަސޫލުﷲގެފާނަށް ސުވާލުދެންނެވީމެވެ. އެހނިދު އެކަލޭގެފާނު ޙަދީޘްކުރެއްވިއެވެ. ކޮޅަށްހުރެ ނަމާދުކުރުން އެއީ އެންމެ ރަނގަޅުގޮތެވެ. އިށީނދެގެން ނަމާދުކުރާ މީހާއަށް ލިބޭނީ ކޮޅަށްހުރެ ނަމާދުކުރާމީހާއަށްް ލިބޭ ސަވާބުގެ ދެބައިކުޅައެއްބައެވެ. އޮށޯވެ އޮވެ ނަމާދުކުރާމީހާއަށް ލިބޭނީ އިށީނދެ އިނދެ ނަމާދުކުރާމީހާއަށް ލިބޭ ސަވާބުގެ ދެބައިކުޅައެއްބައެވެ.”\nމި ޙަދީޘްފުޅަށް ބައްލަވައި ދަންނަބޭކަލުން ވިދާޅުވާގޮތުގައި، ކޮޅަށްހުރުމަށް ނުކުޅެދޭމީހާއަށް ކުޅަދާނަވެގެންވާ ގޮތަކަށް އިށީނދެގެން ނަމާދުކުރެވިދާނެއެވެ.\nނަމަވެސް އިށީނދެގެން ފަރްޟުނަމާދު ކުރާއިރު ސަމާލުކަންދޭންޖެހޭ ކަންތައްތަކެއްވެއެވެ.\n1- އިށީނދެގެން ނަމާދުކުރަނީ ރުކޫޢު ނުވަތަ ސަޖިދަ ނުކުރެވޭތީ ކަމުގައިވާނަމަ ނުވަތަ ގިނައިރު ކޮޅަށްހުންނަން ޢުޛްރުވެރިވާތީ ނަމަ ، ޙަރަމްބަންނަތަކްބީރު ކިޔާއިރު ކޮޅަށްހުންނަންޖެހޭނެއެވެ. ކޮޅަށް ހުރުމަށް މުޅިން ނުކުޅެދޭމީހާއަށް ޙަރަމްބަން ތަކްބީރުކިޔާއިރުގައި ވެސް އިށީނދެގެން އިދެވިދާނެއެވެ.\n2- ކުޅަދާނަވެގެންވާ މީހާ ޤުރްއާންކިޔަވާއިރުގައިވެސް ( އެބަހީ ޤިޔާމުގައި ) ކޮޅަށް ހުންނަން ޖެހޭނެއެވެ. ކޮޅަށް ހުރުމުގެ ކުޅާނަދާނަކަން ލިބިގެންވާ ޙާލަތުގައި އިށީނދެގެން ޤުރްއާން ކިޔަވައިފިނަމަ އޭނާގެ ނަމާދު ބާޠިލުވާނެއެވެ. ސުންނަތް ނަމާދަށް ބަލާއިރު ކުޅަދާނަކަން ލިބިގެންވާ ޙާލުގައި އިށީނދެގެން ނަމާދުކޮށްފިނަމަ އޭނާއަށް ލިބޭނީ ކޮޅަށްހުރެކުރާ ނަމާދަށް ލިބޭ ސަވާބުގެ ދެބައިކުޅަ އެއްބައެވެ.\n3- ގޮޑީގައި އިށީނދެގެން ނަމާދުކުރާއިރު ދެފައި ދަމައިގެން ނުވަތަ އެއްފައި މައްޗަށް އަނެއްފައި ލައިގެން އިނދެގެންނުވާނެއެވެ. އިށީނދެ އިންނަންވާނީ ދެފައިގެ ބާރުމަތީގައެވެ. ބުރަކަށީގެ ބާރު މައްޗަކު ނޫނެވެ.\n4- ރުކޫޢަށާއި ސަޖިދައަށްދާއިރު ގޮނޑި ތެޅިގެންނުވާނެއެވެ.\n5- އިށީނދެ އިންނައިރު ގޮނޑީގައި ބާރަށް ލެގިގެންނުވާނެއެވެ. އެހެނީ އޭނާއަށް އިށީނުން ހުއްދަވަނީ ޢުޛްރަކަށްޓަކައެވެ. ލެނގުން ހުއްދަވެގެންނުވެއެވެ. ގޮނޑީގެ ލެގޭބައި ނައްޓައިލުމުން އޭނާ ވެއްޓޭވަރަށް ލެނގިގެން ނަމާދުކޮށްފިނަމަ އެނަމާދު ބާޠިލުވާނެއެވެ.\n6- ރުކޫޢަށް ތިރިވާވަރަށް ވުރެ ބޮޑަށް ސަޖިދައަށް ތިރިވުން . ގުދުވެލާމިންވަރުން މި ދެރުކުނުގެ ތަފާތު އެގެންޖެހޭނެއެވެ.\n7- ސަޖިދަކުރުމަށްޓަކައި ބޭއްވޭ އެއްޗެއްމަތީގައި ސަޖިދަ ނުޖެހުން.މިސާލަކަށް ގޮނޑިއާއެކު ހަނދާފައިވާ އަތްގަނޑެއްމަތީގައި ސަޖިދަކުރުން ހުއްދައެއްނުވާނެއެވެ. ނުވަތަ ބާލީހެއް ދެފައިމަތީ ބާއްވައިގެން އޭގެ މަތީ ސަޖިދަކުރުން ހުއްދައެއްނުވާނެއެވެ. މަތިންދާބޯޓުގައި ދަތުރު ކުރާ އިރު ކާއެއްޗެއްހި ބަހައްޓާ މޭޒު ތިރިކޮށްގެން އޭގެމަތީ ސަޖިދަ ޖަހާތަން ބައެއްފަހަރަށް ފެނެއެވެ. މިގޮތަށް ނަމާދުކޮށްފިނަމަ އޭނާގެ ނަމާދު ބާޠިލުވާނެއެވެ. އެހެނީ ސަޖިދަޖަހަން ޖެހޭތަނަކީ ބިންމައްޗެވެ.ބިންމަތީގެ ބަދަލުގައި އެހެންތަނެއްގައި ސަޖިދައެއް ނުޖެހޭނެއެވެ. ބިންމަތީގައި ސަޖިދަނުޖެހޭތީ އޭނާއަށް އޮތީ ގުދުވެލުމެވެ. ރުކޫޢަށް ގުދުވެލާ ވަރަށްވުރެ ސަޖިދައަށް ގުދުވެލާ މިންވަރު ބޮޑުކުރަންވާނެއެވެ.\n8- އިނށީދެގެން ނަމާދުކުރަނީ ރުކޫޢު ސުޖޫދު ކުރުމަށް ނުކުޅެދޭތީ ކަމުގައިވާނަމަ އޭނާ ނަމާދުކުރަންވާނީ ކޮޅަށްހުރެގެންނެވެ. ރުކޫޢަށް ގުދުވެލައިފާ ތެދުވެ އިޢުތިދާލަށް އަންނާނީއެވެ. އެއަށްފަހު ސަޖިދައަށް ދާންވުމުން ގޮނޑީގައި އިނށީންނާނީއެވެ. ކުޅަދަނަވެގެންވުން މިންވަރު އެގޭނީ ހަމަ އެމީހަކަށެވެ. ދީނުގައި އެއްވެސް ބުރަކަމެއް ނެތެވެ. ކުޅަދާނަވެގެން ނުވާކަމެއް ކުރާކަށް ނާންގަވައެވެ.\n9- އިނށިދެގެން ނަމާދުކުރާއިރު ދެއަތްތިލަ ބާއްވާނީ ދެ ކަކޫމަތީގައެވެ. ނަމަވެސް ރުކޫޢާ ސުޖޫދު ވަކިކުރުމަށްޓަކައި ސަޖިދައަށްދާއިރު ދެއަތްތިލަ ބާއްވާނީ މާކަޅުވާމަސްގަނޑާ ދިމާ އިން ކުރިމަތީގައެވެ. ނުވަތަ އެ ދެމަސްކަނޑުގެ ދެފަރާތުގައެވެ.\n10- ކޮޅަށްތިބެ ނަމާދުކުރާބައެއްގެ އިމާމަކަށް ނުވުން . އެކަމަކު މުސާރަލިބޭ އިމާމަށް ޢުޛްރުވެރިޙާލުގައި އިނށީދެ އިދެ އިމާމުވެ ނަމާދުކުރުން ހުއްދަވާނެއެވެ.ދަންނަބޭކަލުން ވިދާޅުވާގޮތުގައި މިޙާލަތުގައި މައުމޫމުންނަށް ކޮޅަށްވެސް އަދި އިނށީދެގެންވެސް ތިބެވިދާނެއެވެ. ޖަމާޢަތުގައި ނަމާދުކުރާ އެންމެންނަކީ ޢުޛްރުވެރިންކަމުގައވާނަމަ އެމީހުންނަށް ބިންމަތީގައި ނުވަތަ ގޮނޑީގައި އިނށީދެގެން ނަމާދުކުރެވިދާނެއެވެ. މިޙާލަތުގައި އިމާމާއަކީވެސް ޢުޛްރުވެރިއަކަށް ވާތީ އޭނާއަށް ވެސް އިނށީނުން ހުއްދަވާނެއެވެ.\n11- ނަމާދު ކުރަނިކޮށް ކޮޅަށްހުރުމަށް ނުކުޅެދުންތެރިވެއްޖެ ނަމަ އިނށީންނާނީއެވެ. އިނށީދެގެން ނަމާދުކުރަނިކޮށް ކޮޅަށްހުރުމަށް ކުޅަދާނަކަން ލިބިއްޖެނަމަ ކޮޅަށްތެދުވާނީއެވެ.\n12- މިސްކިތުގައި ނަމާދު ކުރާ އިރު އިށީނުމަށް މާބޮޑު ގޮނޑިއެއް ބޭނުންކުރުމަކީ ރަނގަޅުކަމެއް ނޫނެވެ.މިކަމުގެ ސަބަބުން މިސްކިތުން ޖާގަ ގެއްލޭވަރު ބޮޑުވާނެތީއެވެ.\n| މަސްދަރު : ފަންވަތް ޑޮޓް އިންފޯ / އަލްއުސްތާޛު އިބްރާހީމު ރަޝީދު މޫސާ2009


Masverikan zamanee technologyge thereah genaun- Haleem ge huvafeneh - Ihavandhoo\nމަސްވެރިކަން ޒަމާނީ ޓެކްނޮލޮޖީގެ ތެރެއަށް ގެނައުން- ހަލީމުގެ ހުވަފެނެއް\nަސްއޮޑިފަހަރުގައި ޒަމާނީ ޓެކްނޮލޮޖީ ގާއިމްކުރުމަކީ ހަލީމްގެ ހުވަފެނެއް.\nމަސްވެރި އާއިލާއަކަށް އުފަން، ޢަބްދުލް ހަލީމް ޢަބުދުއް ނާޞިރަކީ ޓެކްނޮލޮޖީއާ ރަހުމަތްތެރި ޒުވާނެކެވެ. ތަފާތު އެކި ސޮޕްޓްވެއަރތައް ހަލީމް އުފައްދާފައި ވެއެވެ. ދިވެހި ބަހުގެ ރަދީފް “ރަދީފް 2005” އެޕްލިކޭޝަނެއްގެ ގޮތުގައި ފުރަތަމަ ނެރުނީ ވެސް ހަލީމް އެވެ. މަންޓާ އެއަރ ގައި ޕައިލެޓެއްގެ ގޮތުގައި މަސައްކަތް ކުރާ ހަލީމް އުޅެބޮޑުވީ އޮޑިދޯނި ފަހަރު ދުއްވި މަސްވެރި އާއިލާއެއްގައެވެ. އަދި ހަލީމްގެ ބޮޑުބޭބެމެން ފައިބަރުން އޮޑިދޯނި ފަހަރު ބަދެ، ދޯނި ފަހަރު ކުރަހައި، ޑިޒައިންކުރުމުގެ މަސައްކަތްކުރާތީވެ، މަސްވެރިކަމުގައި އޮޑިވެރިންނާއި މަސްވެރި އުފުލަމުންދާ ތަކުލީފްތައް ވަރަށް ގާތުން ހަލީމަށް ފެނެއެވެ. އެމީހުންގެ ޝަކުވާތައް އަޑު އިވެއެވެ. ކެޔޮޅުންނާއި އޮޑިވެރިންގެ ދަތިތަކަށް ހައްލެއް ހޯދުމަށް، މަސްއޮޑިފަހަރުގައި ޒަމާނީ ޓެކްނޮލޮޖީ ގާއިމްކުރުމަކީ ހަލީމްގެ ހުވަފެނެކެވެ.\nހަލީމްގެ މި ހުވަފެން ހަގީގަތަކަށް ހަދަން ބޭނުންވަނީ އޭނާގެ އަމިއްލަ ދޯންޏެއްގައެވެ. މަސްވެރިކަން ޒަމާނީ ޓެކްނޮލޮޖީގެ ތެރެއަށް ގެނައުމަށްޓަކައި ހަލީމް ކުރާ މަސައްކަތުގައި އޮޑި ދޯނި ފަހަރުގެ ހިސާބު ކިތާބު ބެލެހެއްޓުމާއި އިންޖީނު އަދި ޖެނެރޭޓަރުގެ ރޫޓިންގ މެއިންޓެނަންސް ކަންތައްތައް އެއްމެ ފުރިހަމައަށް ކުރުމަށްޓަކައި އޭނާ ޑިޒައިންކޮށް ތައްޔާރު ކޮށްފައިވާ “މައި ކެޕްޓަން” ސޮފްޓްވެއަރ ހަލީމްގެ ދޯނީގައި ފުރަތަމަ ފަހަރަށް ބޭނުން ކުރެވިގެން ދާނެއެވެ.\nހަލީމްގެ “މައި ކެޕްޓަން” ސޮފްޓްވެއަރ އެހީގައި މަސްދޯނީގެ ހުރިހާ ހިސާބު ކިތާބެއް ބެލެހެއްޓޭނެ އެވެ. އޮޑި ދޯނި ފަހަރުގައި މިހާރު ދޯނީގެ ހިސާބު ކިތާބު ބަލަހައްޓަނީ ކެޔޮޅު ނުވަތަ އޭނާ ކަނޑައަޅާ ފަޅުވެރިޔަކު ފޮތެއްގައި ލިޔެގެންނެވެ. ހަލީމް ބުނީ “އެންމެ ބޮޑު ޓާގެޓަކީ މިހާރު އޮޑި ދޯނި ފަހަރު ފައިސާ ބަހާއިރު އަތުން އަތަށް ފައިސާ މިދޭ އުޞޫލު ބަދަލުކޮށް މި ސޮފްޓްވެއަރ އެހީގައި ފަޅުވެރިންނަށް ލިބޭ ފައިސާ ބޭންކު މެދުވެރިކޮށް، ފަޅުވެރިންގެ އެކައުންޓްތަކަށް ޖަމާކުރުން” ކަމަށެވެ. އޭނާ ދެކޭގޮތުގައި ބޭންކުތަކުންވެސް ބޮޑަށް ބާރު އަޅާނީ މިގޮތަށް ފައިސާގެ ޓްރާންސެކްޝަންތައް ހެދުންކަމަށާއި މިކަން ކުރެވެން އަންނަނީ މިކަހަލަ ސޮޕްޓްވެއަރ އެއްގެ އެހީގައެވެ.\nމީގެ އިތުރުން އިންޖީނު މެއިންޓަނަންސްކޮށް ބެލެހެއްޓުމަށް ވެސް މި ސޮޕްޓްވެއަރ ބޭނުން ކުރެވޭނެކަމަށް ހަލީމް ބުންޏެވެ. “މިސްފްޓްވެއަރ އިން އެނގޭނެ ދޯނީގެ ދަތުރު ފެށުމުގެ ކުރީން އިންޖީނު ނިވާލާފައިން ގަޑި ނޯޓްކުރީމަ ދެން އިންޖީނު ނިވާލާގަޑިއަށް، އެދޭތެރެއަށް (މެއިންޓަނަންސްއެއް) ޑިއުވިކަމުގައި ވިޔަސް އޭގެން އެލާޓް އަޅާނެ. މާނައަކީ މަހަށް ނުކުމެ އުޅެނިކޮށްވެސް މެއިންޓަނަންސެއް ޑިއުވާކަމަށް ވަންޏާ، ކުރިއަށްލާ އިންޖީނުހަދައިގެން މަހަށް ފުރޭނެ” އެވެ. އަދި ދޯނީގެ ޖަނަރޭޓަރުގެ ރޫޓިން މެއިންޓަނަންސް ވެސް ބެހެއްޓޭނެއެވެ. އެއްވެސް މެއިންޓަނަންސެއް ޑިއުވާ ކަމަށްވަންޏާ މި ސޮފްޓްވެއަރ އިން އެލަރޓް އަޅާނެއެވެ. މެއިންޓަނަންސެއް ނެހެދިގެން އެއްޗެއް ހަލާކުވެގެން ކުރަންޖެހޭ ބޮޑެތި މަރާމާތު މި ސޮފްޓްވެއަރގެ އެހީގައި ކުޑަކޮށްދޭނެއެވެ.\n” ދިވެހި ރައްޖޭގެ ފުރަތަމަ ފަހަރަށް ފުޅިފަދަ ތަކެތި ނައްތާލާ އަދި ޒަމާނީ އެންމެ ފަހުގެ ޓެކްނޮލޮޖީ އިމްޕްލިމެންޓްކުރާ ފުރަތަމަ މަސްދޯނި ކަމުގައި އަޅުގަނޑުގެ މި ދޯނި ވާނެ” ފޭސްބުކުގައި އޭނާގެ ދޯނީގެ ފޮޓޯއެއް ޕޯސްޓްކުރުމަށްފަހު ސްޓޭޓަސްގައި އޭނާ ލިޔެފައިވެއެވެ. ހަލީމް ބުނީ މިދޯނި ޖޫން މަހުގެ ފަހު ކޮޅު މޫދަށް ބާލާނެ ކަމަށެވެ.\nމަސްދޯނިފަހަރުން މޫދަށް އަޅާ ޕްލާސްޓިކު ފުޅި މަދުކުރުމަށްޓަކައި ހަލީމުގެ ދޯނީގައި ފެން އުފެއްދުމަށް ޑީސެލިނޭޝަން ޕްލާންޓެއް ބެހެއްޓިފައި ހުންނާނެއެވެ. ތާޒާ ނުވަތަ ލައިފް ފެނަށް ވުރެން މާ ކޮލިޓީ ރަނގަޅު ފެން މި ޕްލާންޓުން އުފައްދާނެ ކަމަށް ހަލީމް ބުންޏެވެ. ހަލީމް ބުނީ، ” ޔޫ.ވީ ފިލްޓަރޭޝަނާއެކު ގާއިމްކޮށްފައިވާ މި ޕްލާންޓްގައި 8 ފިލްޓަރޭޝަން މަރުހަލާ ކުރިއަށް ދާނެ. އެހެންކަމުން، މިނެރަލްވޯޓަރ ބޯށޭކިޔާފަ ޕްލާސްޓިކު ފުޅީގައި ބަންދުކޮށްފައި ހުންނަ ފެން ދޯންޏަކަށް އަރުވާކަށް ނުޖެހޭނެ” ކަމަށެވެ.\nމިދޯނީގެ އެންވަތުގައި ފެންދައުރުކުރުމަށް ބޭނުންކުރާ ޕަންޕަކީ ހަލީމްގެ އަމިއްލަ ޑިޒައިނެކެވެ. ޕެޓްރޯލް ޕަންޕުގެ އަޑުން ސިއްހަތަށް ލިބޭގެއްލުން މި ޕަންޕުން ނުލިބޭނެކަމަށް ހަލީމް ބުންޏެވެ. ހަލީމަށް ތަޖުރިބާކުރެވިފައިވާ ގޮތުގައި މަސްދޯނިފަހަރުން ނޭނގިނަމަވެސް ސިއްހީ މައްސަލަތައް ފަޅުވެރިންނަށް ކުރިމަތިވެއެވެ. އެގޮތުން ދޯނީގެ އިންޖީނާއި ޖަނަރޭޓަރާއި ޕަންޕުތައް އެއްފަހަރާ ހިންގާފަ ހުންނައިރު އުފެދޭ އަޑުގެ ސަބަބުން ކަންފަތް ބީރުވާ މަސައްލަ މަސްވެރިންނަށް ކުރިމަތިވެފައިވާކަމަށް އޭނާ ބުންޏެވެ. ” އެހެންވެ މި ޕަންޕު އަޅުގަނޑު ޑިޒައިންކުރީ މިކަމަށް ބަލައިގެން އަޑުމަޑުވާނެގޮތަށް” ހަލީމް ބުންޏެވެ. “މިދޯނީގައި ހުންނާނީ ދެ ޕަންޕް. އެއް ޕަންޕު އިންނާނީ ބެކަޕް ޕަންޕެއްގެ ގޮތުގައި. އަބަދުވެސް ބޭނުންކުރާނީ އެއްޕަންޕު” އެވެ.4އެންވަތަށް އަޅަންބޭނުންވާ ހުރިހާ ލޮނެއް އެއް މިނެޓުން ނަގާދޭނެއެވެ. މި ޕަންޕުން މިނެޓަކު 100 ހާސް ލިޓަރު ފެން ދޯންޏަށް އެޅޭނެއެވެ. މި ޕަންޕު ސިސްޓަމުގައި އެމީހަކު ބޭނުންވާ ވަރަށް ފްލޯ ރޭޓް އެޖެސްޓް ކުރެވެން ހުރެއެވެ.\nއެން އަޅަން ބޭނުންކުރާ ލައިޓް ސިސްޓަމު ދޯނީގައި ހަދާފައި ހުންނާނީ މަސްވެރިކަމުގައި އުޅޭ ކަމުގެ މާހިރުންގެ ލަފަޔާއެކު އެވެ. ހަލީމް ބުނީ “މިސިސްޓަމް ބޭރުން ހަދައިގެން ގެންނަ އިރު، ހުންނާނީ އެން އެޓްރެކްޓްވާ ކުލަތަކުން” ނެވެ. “މިއީ އަންޑަރ ވޯޓަ ލައިޓް. މިހާރު މި ބޭނުންކުރާ ފިލްޓަރ ބޭނުން ކުރާކަށެ ނުޖެހޭނެ. ނުފައްތަ ބޭނުންކުރާ ލައިޓްވެސް ދޯނީގައި ހުންނާނެ” އެވެ.\nހަލީމްގެ ދޯނީގައި ބޭނުންކުރާ ނެވިގޭޝަން ސިސްޓަމް ހުންނާނީ ޓަޗްސްކްރީނަށް ބަދަލުކޮށްފައެވެ. ފިޝްފައިންޑަރާއި ރާޑަރު ވެސް ދޯނީ ހުންނާނެއެވެ. ހަލީމް ބުނީ އެނާގެ ދޯނީގެ ފިޝްފައިޑަރުން 10 ހާސް ފޫޓް ފުނުން މަސް ޑިޓެކްކުރާނެ ކަމަށެވެ. ނެވިގޭޝަން ސިސްޓަމްގައި ދިވެހި ބަސް ނުހުންނާތީވެ ކުންފުނިތަކާއި ވާހަކަދައްކައިގެ ދިވެހި ލަންގްއޭޖް ފީޗަރ ނެގޭގޮތަށް ނެވިގޭޝަން ސިސްޓަމް ހެދުމުގެ މަޝްވަރާތައް މިހާރު ކުރިއަށް ދާކަމަށް ހަލީމު ބުންޏެވެ.\n90 ފޫޓް ދިގު 26 ފޫޓް ފުޅާ މިދޯނީ ހަލީމް އަޅަން ގަސްތު ކުރަނީ 405 ގެ އިންޖީނެކެވެ. 3.4 ގެ ރޭޝިއޯ ގިއަރުގައި ދޯނި ބަރުކޮށްގެން ގަޑިއަކު 14 މޭލު ދުވާނެއެވެ. އޭނާ ގަބޫލުކުރާގޮތުގައި ދޯންޏެއް ބަނުމުގެ ކުރިން އަޅާނެ އިންޖީނެއް ކަނޑައަޅާ ދޯނި ޑިޒައިންކުރަން ޖެހޭނީ އިންޖީނަށް ދުވެލި ފައްތާގެންނެވެ. ފުލްކޮށްނާއި ހުސްކޮށް ދޯނީ ދުވާނީ ކިހާވަރަކަށްތޯ ބަލައި ހިސާބު ހަދައިގެންނެވެ.\nޖޫންމަހުގެ ފަހުކޮޅު މޫދަށް ބާލަ މިދޯނީގައި އިންފޯމޭޝަން ޓެކްނޮލޮޖީ އެހީގައި މަސްވެރިންނަށް ފަސޭހަކޮށްދޭނޭ ގިނަ ވަޞީލަތްތައް ހުންނާނެކަމަށް ހއ. އިހަވަންދޫއަށް އުފަން އަބްދުލްހަލީމް ޢަބްދުއް ނާޞިރު ބުންޏެވެ. މަސްވެރިކަމުގައި އައި.ސީ.ޓީ ބޭނުންކުރުމަކީ ހަލީމް ދެކެމުންއަންނަ ފޮނި ހުވަފެނެކެވެ. އެހުވަފެން ހަގީގަތަކަށް ހެދޭތީވެ އޭނާ ހުރީ ވަރަށް ބޮޑަށް ހިތްހަމަޖެހިފައެވެ.\nMay 21, 2021 21:59\nތިބާގެ މަސައްކަތުގައި ﷲ ކާމިޔާބް މިންވަރު ކުރަށްވާށި….އިހަވަންދޫގެ މަސްވެރިނަށް އަދަށްވުރެ ފަހް މާދަމައެއް މިންވަރު ކުރަށްވާށި…


Raees Yamin Hajju dhthuru cancel kurehvee keevve?\nރައީސް ޔާމީން ހައްޖު ދަތުރު ކެންސަލް ކުރެއްވި ސަބަބު؟\nހައްޖަށް ވަޑައިގަންނަވާކަން ވަރަށް ކުރިން އިއުލާން ކުރެއްވި\nމެޑަމް ފާތުން ވަޑައިގަންނެވީ ރައީސް ޔާމީނާ ނުލައި\nރާއްޖެއިން ބޭރަށް ވަޑައި ނުގެންނެވޭނެކަމަށް ވަނީ އަޑުތަކެއް ފެތުރިފައި\nކ. މާލެ3ސެޕްޓެންބަރ 2017 | އާދީއްތަ 18:50 23,049\nރައީސް ޔާމީން ހަފްލާއެއްގެ ތެރޭގައި: ހައްޖަށް ވަޑައިނުގެންނެވި ސަބަބު ހާމައެއް ނުކުރައްވާ. - ރައީސް އޮފީސް\nއަނެއްކާވެސް އާކަމެކެވެ. ދީނީ ސަރުކާރުގެ އެންމެއިސް ވެރިޔާގެ ދީންވެރިކަމުން އަރާހުރި އާބޮޅެކެވެ. ދުރާލާ އިއްލާން ކުރައްވައިގެން މިއަހަރުގެ ހައްްޖު ދަތުރަށް ރައީސް ޔާމީން ފުރުއްވަން އުޅުއްވިއިރު ހީވީ އެހެންފަދަ ކަމެއްހެންނެވެ. ސީދާ ރަސްމީކޮށް އިއުލާން ކުރެއްވިއެވެ. ގިނަ ބަޔަކު އެކަމަށް ތައްޔާރުވިއެވެ. ސަރުކާރުގެ ބޮޑުންގެ މެދުގައެވެ. އަމިއްލަފުޅު ޕާޓީގެ ތެރޭގައެވެ.\nރައީސް ޔާމީން ހައްޖަށް ވަޑައިގަންނަވާން އުޅުއްވި ވާހަކަ އެންމެ ބޮޑަށް ވައިގާ ހިފީ އެމަނިކުފާނު ފުރާވަޑައިގަތުމުގެ ކުރިން ކޮންމެހެންވެސް ކުރައްވަން އުޅުއްވި ކަމަށް ތުހުމަތު ކުރެވޭ ކަންތައްތަކެއްގެ ސަބަބުންނެވެ. އެވަރުގެ ބޮޑު އަޅުކަމަކަށް ފުރުއްވުމުގެ ކުރިން ކޮށް ނުލެވިދާނެތީ އަވަސްއަރުވާލައިގެން އުޅުއްވި ކަންތައްތަކެއްގެ ސަބަބުންނެވެ. އެކަން ނުކޮށް މަބްރޫރު ހައްޖެއް ލިބިވަޑައިނުގެންފާނެތީ އުޅުއްވި ބީދައަކަށެވެ.\nއެކަމަކު އެހެން މީހުންގެ ލޮލުގައި އެކަންކަން އަޅައިގަތީ މުޅިން އެހެން ސަބަބަކާހުރެއެވެ. ދީނީ މީހުން ބުނާގޮތުންނަމަ ހައްޖަށް ދިއުމުގެ ކުރިން ކޮށް އުޅެނީ އެހެން މީހުންގެ ހިތްހަލާލު ލިބިގަތުމުގެ ކަންކަމެވެ. މީހުންގެ ރުހުން ހޯދުމުގެ ކަންކަމެވެ. ކުރެވިފައި ހުރި ރަނގަޅު ނޫން ކަންކަންކަން އިސްލާހުކޮށް ތައުބާވެ ބިރުވެތިވުމުގެ ގޮތުން ކޮށްއުޅޭ ކަންކަމުގެ ގޮތުގައެވެ.\nއެއްކަމަކީ ސަލްޓަންޕާކަށް ބަދަލުތަކެއް ގެނެސްގެން އެތަން ހުޅުވުމެވެ. ހައްޖަށް ދިއުމުގެ ކުރިން އެތަން ނިންމާނުލެވިދާނެތީ އެމަނިކުފާނު ހީވީ އެހެންފަދަ ކަމެއް ހެއްނެވެ. ރެއާދުވާލު ސިފައިން ނެރެގެން ބުރިން ހަން ނުދެމި މަސައްކަތް ކުރުވިއިރު އެވެރިންނަށް އަރާމެއް ނިއްޖެއްކަމެއްވެސް ނެތެވެ. ރޯދަމަހުގެ ފަހުދިހަވެސް އެވެރިން އުޅެން ޖެހުނީ މިސްކިތުގެ ބަދަލުގައި ސަލްޓންޕާކް ރީތި ކުރުމަށެވެ. އަޅުކަމަކާ އަޅުކަމެއް ދޫކޮށްލާފައެވެ.\nރައްޔިތުންގެ މަޖިލީހުގެ މެންބަރުންތަކަކަށް ދައުވާ ކުރެވޭތޯ ބެލިބެލުމަކީވެސް އާދައިގެ ކަމެއް ނޫނެވެ. މެންބަރުންގެ ހިތްރުއްސުމަށް ކުރުވި ކަމެއް ނޫނެކޭ ދަންނަވާކަށް ނެތީމެވެ. ހަމަ ގައިމުވެސް ދުވަހަކުވެސް ކުށުގެ ރެކޯޑެއް ނެތް ރައްޔިތުންގެ މަޖިލީހުގެ އެތައް މެންބަރުން ތަކަކަށް ދައުވާ ކުރުމަށް ފޮނުވާލެވޭތޯ ފުލުހުންގެ ތެރެއިން ބަޔަކު އުޅުނީ ހަމަ ހޭބޯވެސް ނާރައެވެ. ރައީސް ޔާމީން ހައްޖަށް ފުރާވަޑައިގަންނަވަންވާއިރަށް އެމެންބަރުންނަށް ދައުވާ ކުރެއްވޭތޯއެވެ. ފުލުހުންގެ މަސައްކަތް ވަރަށް ކާމިޔާބެވެ. ހައްޖު ދުވަސް އައުމުގެ ކުރިން ރައްޔިތުންގެ މަޖިލީހުގެ އިދާރާއަށް އެމަޖިލީހުގެ މެންބަރުން ވެއްނެވިކަމުގެ ކުށް ބޮލުއަޅުވާ ހެޔޮވަރުގެ ބޮޑު ދައުވާއެއް ކުރަން ފޮނުވާލީއެވެ. އެންމެ މެންބަރަކަށް ނޫނެވެ. މެންބަރުންނެވެ.\nޤާސިމް ފަކީރު އޮތީ ބަލި އެނދުގައެވެ. ޤަވާއިދުން ރާއްޖެއިން ބޭރުން ކުރަމުން އައި ބޭސްފަރުވާއަށް ނުފުރި ދުވަސްވަމުން ދިޔަ ދިޔައިނުން ބަލިބޮޑުވެ ވެއްޓުނީ ކޯޓު ރޫމް ތެރެއަށެވެ. އެމްބިއުލާންސްގައި ސައިރަން އަޅާފައި ހޮސްޕިޓަލަށް ގެންދިޔައީ ފަނޑިޔާރު މަނިކުފާނު ކުރިފުޅު މަތިންނެވެ. އެކަމަކުވެސް ކުރާނީ ކީއްހެއްޔެވެ. ކުރިއަށް އޮތީ ރައީސް ޔާމީންގެ ހައްޖު ދަތުރެވެ. ހައްޖަށް ވަޑައިގަތުމުގެ ކުރިން ކޮންމެހެންވެސް އެކަންވެސް ކުރާން ޖެހޭ ކަހަލައެވެ. މަތިމައްޗަށް ކޯޓަށް ހާޒިރުވުމުގެ ޗިޓް އެހަވާލު ކޮށްލީ ހޮސްޕިޓަލުގައި އެނދުމަތިވެ އޮއްވައެވެ. ޝަރީޢަތަށް އަޔަސް ނަޔަސް ރައީސް ޔާމީން ހައްޖަށް ފުރުމުގެ ކުރިން ތިމަން ފަނޑިޔާރަށް ޖެހޭނީ ޤާސިމަށް ހުކުމް ކުރަންށޭ ބުނާފަދަ ގޮތަކަށް ޣައިރު ހާޒިރުގައި ހުކުމްކޮށް ނިންމާލީ މީހުން ނިދާ ފައިހިލަވަޅު އޮބޭވަރަށް މެންދަން ވެސް ވީފަހުން ސިއްރުންސިއްރުން ކަހަލަ ގޮތަކަށް ކޯޓު ހުޅުވާލައިގެންނެވެ. އިޖުރާއަތްތަކާ ޤާނޫނާ ޤަވާއިދާ އިސްލާމީ ރީތި ހަމަޔާ ދިވެހިން ޤަބޫލުކުރާ އުސޫލުތައް އެއޮތްތަނެއްގައި ބާއްވާފައެވެ. އިސާހިތަކު ހައްޖަށް ފުރުމުގެ ކުރިން އެކަން ވެސް ކޮށް ނިންމާލީއެވެ.\nދެންވާ ކުރާން ހުރި ކަންކަން ކޮށް ނިންމާލެވުނީއޭ ހީފުޅު ކުރައްވާ ހައްޖުދަތުރަށް ފަހުގެ ފުރަފޭލި ބަންނަވަން ފެއްޓެވިއެވެ. ކަމަކުދާކަށް ނެތެވެ. ލިސްޓުގައި ކޮންމެހެން ކުރަން ޖެހޭ އެންމެ މުހިއްމު ކަންތައް އަދިއޮތީ ކޮށްނުލެވިއެވެ. ގޮނޑި ގެއްލުނު ކަމަށް ބުނި މެންބަރުންކޮޅާމެދު ސުޕްރީމް ކޯޓުން ގޮތެއް ނިންމާލުމެވެ. ރޭކާލީ ދެންވާ އެއަރޕޯޓަށް ވެސް ވަޑައިގެންނެވިފަހުންނޭ ބުނާތީ އަހަމެވެ. ގިނިކަންޏާ ފަސްޓް ލޭޑީ ދޫކޮށްލައްވާފައި އެނބުރި އަނެއްކާ ވެސް މާލެވަޑައިގެންނެވީ އެކަން ކޮށްނުލައްވާ ވަޑައި ނުގަންނަވަން ވެގެންނެވެ.\nބަސްބުނިހިނދުން އިވުނީ އެއްކަލަ ބަންޑާރަނައިބާ ދެންވެސް ސަރުކާރުގެ ވެރިންތަކެއް ދަންވަރު ސުޕްރީމް ކޯޓުތެރެއިން ނުކުންނަވާތީއެވެ. ހެއްދެވިއްޔާ ހެއްދެވިއެއްޗެއް ހައްދަވައި ނިމުނީއެވެ. ޖެހިގެން އައި ދުވަހު ފެނުނީ އެއްކަލަ ސުޕްރީމް ކޯޓުން ބޮޑު ނިންމުން ނިންމިތަނެވެ. ވާސަރީއެވެ. އެކަންވެސް ކޮށްނިންމާލެވުނީއެވެ. ހިތްހަލާލު ހޯދުމުގެ ގޮތުންނަމަވެސް ހައްޖަށް ދިއުމުގެ ކުރިން ކުރައްވަންހުރި ކަމަށް ބެލެވޭ ކަންކަން ފުރިހަމަކޮށް ނިންމަވާލެއްވީއެވެ.\nއެކަމަކު ހައިރާންވެ އަންތަރީސްވީ ހައްޖުމަހުގެ 8 ވަނަ ދުވަސް އައިރުވެސް އެމަނިކުފާނު ރާއްޖޭގައި ހުންނެވީތީއެވެ. ހައްޖު ދުވަހު ރާއްޖެއިން ދިޔަ ހައްޖާޖީން ހައްޖުގެ އަޅުކަމަށް ޢަރަފާތު ބިމުގައި ތިބިއިރު އެމަނިކުފާނު ރާއްޖޭގައި ހުންނެވީތީއެވެ. އެމަނިކުފާނުގެ ބަހުންނަމަ ސުވަރުގެ ދިއުމުގެ ކުރިން ވޯމްއަޕް ކޮށްލަން އަންނަންޖެހޭ ދިވެހިރާއްޖޭގައި ހުންނެވީތީއެވެ.\nކޮންމެއަކަސް ރައްޔިތުންގެ އަނގަފެޅީ އެހާހިސާބުންނެވެ. މާކުރިން ވަޑައިގަންނަވަން އުޅުއްވި ހައްޖު ދަތުރަށް ވަޑައިނުގެންނެވީމައެވެ. އެކިމީހުން ދެއްކީ އެކިވާހަކައެވެ. ސޯޝަލް މީޑިޔާ ފްލަޑްވިއެވެ. މީހުންގެ ކޮމެންޓްތަކުންނެވެ. ތަފާތު ޚިޔާލުތަކާއި ޝުއޫރުތައް ފާޅުކޮށްފައެވެ. މައިބަފައި ގާތުގައި ތިބެގެންނާއި ވޮށް އަލިވާ ހިސާބުގައިވެސް ނުދެއްކޭވަރުގެ ވާހަކަތައްވެސް މެއެވެ.މައިގަނޑު އައީ އެންމެ ދިމާލަކަށެވެ. ވެރިކަން ވެއްޓިދާނެތީ ރާއްޖެއިން ފުރުއްވަން ކެރިވަޑައި ނުގަތްކަމަށް ބުނެއެވެ. އިދިކޮޅު އެންމެން ނުކުމެ ވެރިކަން ބަދަލުކޮށްފާނެކަމަށް ހީވެގެންނެވެ. ރައީސް ޔާމީން އޭގައި އުޅުއްވިގޮތައް މަޝްހޫރު7ފެބްރުއަރީފަދަ ދުވަހެއް އަތުވެދާނެތީ ކަމަށް ހީކޮށްގެންނެވެ. ބުނެވޭގޮތުން އިންޓަލިޖެންސަށް ލިބުނު މައުލޫމާތަކާ ގުޅިގެން އެމަނިކުފާނަށް އެންގިއެންގުމަކާ ހުރެއެވެ. ކޮންމެ ކަމަކާހުރެ ވަޑައި ނުގެންނެވިނަމަވެސް ރައީސް ޔާމީންގެ ދީނީ ވަންތަކަމާމެދު އަނެއްކާވެސް ސުވާލު އުފެދިއްޖެއެވެ. ދެއްކެވިފައި ހުރި ބައެއް ދީނާ ބީރައްޓެހި ވާހަކަތައް ފަދައިން އެފަދަ ކަމެއް ޢަމަލުން ފެނުނީތީއެވެ. ޢޚިރަތައް ބިރުފުޅު ނުގަތް ދުނިޔެއަށްޓަކައި ހައްޖު ދަތުރު ކެންސަލް ކުރެއްވީތީއެވެ.


އަލުން ވޯޓު ގުނުމުންވެސް ޖޯޖިއާ ކާމިޔާބުކުރެއްވީ ބައިޑަން އަލުން ވޯޓު ގުނުމުންވެސް ޖޯޖިއާ ކާމިޔާބުކުރެއްވީ ބައިޑަން\nއަލުން ވޯޓު ގުނުމުންވެސް ޖޯޖިއާ ކާމިޔާބުކުރެއްވީ ބައިޑަން\nޖޯ ބައިޑަން - ފޮޓޯ: ރޮއިޓަރސް\nނޮވެމްބަރު މަހުގެ 3ވަނަ ދުވަހު އެމެރިކާގައި ބޭއްވި ރިޔާސީ އިންތިޚާބުގައި ޖޯޖިއާ ސްޓޭޓުގައި ލާފައިވާ ވޯޓު އަލުން ގުނުމުންވެސް އެ ސްޓޭޓުގެ އަޣުލަބިއްޔަތު ހޯދާފައިވަނީ އިދިކޮޅު ކެންޑިޑޭޓު ޖޯ ބައިޑަންކަން ރަސްމީކޮށް ޔަޤީންވެއްޖެއެވެ. މިއީ 1992ވަނަ އަހަރުން ފެށިގެން ޑިމޮކްރަޓުންނަށް ނިސްބަތްވާ ބޭފުޅަކު އެ ސްޓޭޓުގެ އަޣުލަބިއްޔަތު ހޯއްދެވި ފުރަތަމަ ފަހަރެވެ.\nޖޯޖިއާ ސްޓޭޓު ކާމިޔާބުވުމުން ޖޯ ބައިޑަންއަށް އެ ސްޓޭޓުން 16 އިލެކްޓޯރަލް ވޯޓުވަނީ ޔަޤީންވެފައެވެ. އެހެންކަމުން އޭނާއަށް ލިބިފައިފާ އިލެކްޓޯރަލް ވޯޓުގެ ޢަދަދުވަނީ 306އަށް އިތިރިވެފައެވެ. ރައީސް ޓްރަންޕަށް ލިބިފައިވަނީ 232 އިލެކްޓޯރަލް ވޯޓެވެ. އިންތިޚާބު ކާމިޔާބު ކުރުމަށް މަދުވެގެން 270 އިލެކްޓޯރަލް ވޯޓު ހޯދަންޖެހެއެވެ.\nއިންތިޚާބުގައި ދެ ބޭފުޅުންނަށް ލިބިފައިވާ ވޯޓު ގުނުމަށްފަހު އެމެރިކާގެ މީޑިޔާތަކުންވަނީ އިންތިޚާބު ކާމިޔާބު ކުރެއްވީ ޖޯ ބައިޑަންކަމަށް ނޮވެމްބަރު މަހުގެ 7ވަނަ ދުވަހުގައި އިޢުލާނުކޮށްފައެވެ. އިންތިޚާބަށް އެންމެ މުހިންމު ސްޓޭޓުތައް ކަމުގައިވާ ޕެންސިލްވޭނިއާއާއި މިޝިގަންއާއި ވިސްކޮންސިންގެ އަޣުލަބިއްޔަތުވެސް ހޯއްދަވާފައިވަނީ ޖޯ ބައިޑަންއެވެ. ނަމަވެސް ޖޯޖިއާގައި ދެބޭފުޅުންގެ ނަތީޖާ އެއްވަރުކަމުން އެ ސްޓޭޓު ކާމިޔާބުކުރެއްވީ ކޮން ފަރާތެއްކަން އެ ދުވަހު އިޢުލާނުކޮށްފައެއް ނުވެއެވެ. އޭގެ ފަހުން ޖޯޖިއާއިންވަނީ ދެ ބޭފުޅުންނަށް ލިބިފައިވާ ވޯޓުގެ ޢަދަދުގެ ފަރަގު ކުޑަވުމުގެ ސަބަބުން އަލުން ވޯޓު ގުނުމަށް ނިންމާފައެވެ. ވޯޓު އަލުން ގުނީ ވޯޓުގައި މައްސަލައެއް ހުރިކަމަސް ބެލެވިގެން ނުވަތަ އަލުން ގުނުމަށް އެއްވެސް ފަރާތަކުން އެދިގެނެއް ނޫނެވެ.\nމެޝިން ބޭނުން ނުކޮށް ގާތްގަނޑަކަށް ފަސް މިލިއަނެއްހާ ވޯޓު އަލުން އަތުން ވޯޓު ގުނުމަށްފަހު ޖޯޖިއާ ކާމިޔާބުކުރައްވާފައިވަނީ ބައިޑަންކަމަށް ޖޯޖިއާގެ ސެކެޓްރީ އޮފް ސްޓޭޓުންވަނީ އިޢުލާނުކޮށްފައެވެ. މިއަދުގެ5ޖެހުމުގެ ކުރިން ޖޯޖިއާ ސްޓޭޓުގެ އަޣުލަބިއްޔަތު ކާމިޔާބުކުރެއްވީ ބައިޑަންކަމަށް ރަސްމީކޮށް ލިޔުމުން ހުށަހަޅަން ޖެހޭނެއެވެ.\nޖޯޖިއާ ސްޓޭޓު ކާމިޔާބުކުރައްވާފައިވަނީ ބައިޑަންކަމަށް އެ ސްޓޭޓުން އިޢުލާނުކޮށްފައި މިވަނީ ގިނަ ސްޓޭޓުތަކުގެ ނަތީޖާއާއި މެދު ސުވާލު އުފައްދަވައި ރައީސް ޓްރަންޕުގެ ފަރާތުން ގިނަ ޤާނޫނީ މައްސަލަތަކެއް ހުށަހަޅަމުންދާ ދަނޑިވަޅޭއްގައެވެ. އެއްވެސް ހެއްކެއް ނެތި ރައީސް ޓްރަންޕުދަނީ އިންތިޚާބު އޮޅުވާލާފައިވާކަމަށް ތަކުރާރުކޮށް ތުހުމަތުކުރައްވަމުންނެވެ. އިންތިޚާބުގެ ނަތީޖާ ޤަބޫލުކުރައްވަން އެމަނިކުފާނުދަނީ ދެކޮޅުހައްދަވަމުންނެވެ. ޓްރަންޕުގެ ޤާނޫނީ ވަކީލު، ރޫޑީ ގިއުލިއާނީވަނީ އިންތިޚާބުގެ ނަތީޖާ ބާތިލްކުރެވޭ މިންވަރަށް ހެކި ލިބިފައިވާކަމަށް ބުނެފައެވެ.


ހަނދަށް ދިޔަ ވާހަކައަކީ ޙަޤީޤަތެއްބާ؟ – Faanooz\nހަނދަށް ދިޔަ ވާހަކައަކީ ޙަޤީޤަތެއްބާ؟\nJuly 10, 2018 | އަޙުމަދު އުނައިސް\nހަނދަށް ދިޔަ ވާހަކައަކީ އަބަދުވެސް ދެކެވެމުން އަންނަ ވާހަކައެކެވެ. މިކަން ގަބޫލުކުރާ ބަޔަކު ތިބިނަމަވެސް، ގިނަބަޔަކު ދަނީ މިއީ ދޮގެއް ކަމަށް ބުނަމުންނެވެ. އެއްވެސް ޙަޤީޤަތެއްނެތް ފުލޯކެއް ކަމުގެ ހެކިތަކާއިވެސް އެކުގައެވެ.\nއެންމެ ފުރަތަމަ ހަނދަށް ދިޔައީ ނީލް އާރމްސްޓްރޯންގް ކަމަށް ވާހަކަ ދެކެވެއެވެ. އެއީ 1969 ވަނަ އަހަރުގެ ޖުލައި މަހުގެ9ވަނަ ދުވަހުއެވެ. އާރމްސްޓްރޯންގާއިއެކު ދެން ދިޔައީ ބަޒް އެލްޑްރިން އެވެ. މި ދެމީހުންނަކީވެސް އެމެރިކާއަށް އުފަން ދެމީހުންނެވެ.\nހަނދަށް ދިޔަކަމަށް ބުނެވޭ ހެކިތަކެއްގެ ގޮތުގައި ބެލެވެން ހުރީ ފޮޓޯ ތަކެކެވެ. ފޮޓޯތަކާއިމެދު ރަނގަޅަށް ވިސްނަމާލަމާތޯއެވެ.\nމިއީ އެންމެ އާންމު ފޮޓޯއެވެ. ހަނދުގައި ވައި ހުރޭ ހެއްޔެވެ؟ ނުހުރެއެވެ. ވައި ނުހުންނައިރު ދިދަ ހެލުވެންވީ ކީއްވެ ހެއްޔެވެ؟ މި ސުވާލުގެ ޖަވާބަށް ދިން ޖަވާބުގައި ނާސާއިން ބުނެފައިވަނީ އެއީ ދިދަ ޖެހި ގަޑީގައި އަރާފައި އިން ރުލެއް ކަމަށެވެ.\nދެން އަނެއްކާވެސް އަނެއް ސުވާލެވެ. ދިދައިގެ ހިޔަނި ވާތް ފަރާތަށް ހުރިއިރު، މީހާގެ ހިޔަނި ކަނާތްފަރާތަށް ހުރީ ކީއްވެ ހެއްޔެވެ؟\nމި ފޮޓޯއަށް ބަލާލުމުންވެސް ހަނދަށް ދިޔަވާހަކައަކީ އެއްވެސް ތެދެއް ނެތް، ފުލޯކު ވާހަކައެއް ކަމަށް އެނގިގެންދެއެވެ. އެމީހުން މި ފޮޓޯތައް ނަގާފައިވަނީ އެމެރިކާގެ ބޮޑު ހުސް ބިމެއްގައި ކަމަށް މިހާރު ދަނީ ވާހަކަ ދެކެވެމުންނެވެ.\nއެއިރު ހަނދަށް ދެވުނުއިރު، މިއަށްފަދަ ކުރިއަރާފައިވާ ޒަމާނެއްގައި ހަނދަށް ނުދެވެންވީ ކީއްވެ ހެއްޔެވެ؟ ހަނދަށް ދެވޭނަމަ އެކަމާނޫޅެ ބަޔަކު ތިބެދާނެބާއެވެ؟


Mashvaraaah thah ovvaa Uthuru Koreaain missile test kohfi\nމަޝްވަރާތައް އޮއްވާ އުތުރު ކޮރެއާއިން މިސައިލް ޓެސްޓު ކޮށްފި\nއުތުރު ކޮރެއާއިން ކުރި މިސައިލް ޓެސްޓް ޓީވީން ދައްކަނީ: މި ޓެސްޓްތައް އައީ މަޝްވަރާއަށް ތައްޔާރުވަމުން ދަނިކޮށް\nއުތުރު ކޮރެއާއިން ކުރިއަށް ގެންދާ މިސައިލް ޕްރޮގްރާމްގެ ސަބަބުން ދުނިޔެ ނުރައްކަލަކަށް ވެއްޓިފައިވާ ކަމަށް ބުނެ އެމެރިކާއިން އެޅި ފިޔަވަޅުތަކަށް ގޮތެއް ނިންމަން ދެ ގައުމު މަޝްވަރާ ކުރަން އެއްބަސްވެފައި ވަނިކޮށް އުތުރު ކޮރެއާއިން އަނެއްކާވެސް ދެ މިސައިލް ޓެސްޓްކޮށްފި އެވެ.\nއުތުރު ކޮރެއާގެ މިސައިލް ޓެސްޓުގެ މައުލޫމާތު ދެމުން ދެކުނު ކޮރެއާގެ ޑިފެންސް މިނިސްޓްރީގެ ޗީފް ވިދާޅުވީ، މިސައިލް ޓެސްޓް ކޮށްފައިވަނީ އުތުރު ކޮރެއާގެ ވެރިރަށުގެ ދެކުނުގައި ކަމަށެވެ. އަދި އެ ޓެސްޓްތައް ކޮށްފައިވަނީ އުތުރު ކޮރެއާގެ ކަނޑަށް ކަމަށްވެސް ދެކުނު ކޮރެއާގެ ޑިފެންސް މިނިސްޓްރީން ބުންޏެވެ.\nޓެސްޓުކުރި މިސައިލް ކަނޑަށް ވެއްޓުމުގެ ކުރިން 330 ކިލޯމީޓަށް ދަތުރުކުރި އެވެ. މިއީ ކޮންކަހަލަ މިސައިލެއް ކަމެއް އަދި އެނގިފައެއް ނުވެ އެވެ. ދެކުނު ކޮރެއާގެ ޑިފެންސް މިނިސްޓްރީން ބުނީ، އެއީ ކޮންކަހަލަ މިސައިލެއްތޯ ބެލުމުގެ މަސައްކަތް މިހާރު ފަށާފައިވާ ކަމަށެވެ. އިތުރު މައުލޫމާތެއް ދީފައެއް ނުވެ އެވެ.\nއެމެރިކާގެ ރައީސް ޑޮނަލްޑް ޓްރަމްޕާއި އުތުރު ކޮރެއާގެ ލީޑަރު ކިމް ޖޯން އުންގް ވަނީ ޑީމިލިޓަރައިޒޭޝަން ޒޯންގައި ބައްދަލު ކުރައްވާ އުތުރު ކޮރެއާގެ ނިއުކްލިއާ މިސައިލް ޕްރޮގްރާމާއި ބެހޭގޮތުން މަޝްވަރާ ކުރަން ނިންމާފަ އެވެ. މި ބައްދަލުވުމުގެ ތެރެއިން އެމެރިކާއިން އަޅާފައިވާ ފިޔަވަޅުތައް އުވާލުމާ ބެހޭގޮތުން މަޝްވަރާ ކުރަން ވެސް ވަނީ ހަމަޖެހިފަ އެވެ.\nމިސައިލް ޓެސްޓާއެކު ޓްރަމްޕު މިހާރު ހުރީ ހިތްހަމަ ނުޖެހިފަ އެވެ. އެހެންކަމުން ކިމް އާއެކު ކުރިއަށް ގެންދަން ނިންމާފައިވާ ބައްދަލުވުން ކެންސަލްވުން އެކަށީގެންވެ އެވެ. ނަމަވެސް އުތުރު ކޮރެއާއިން ބުނީ، މިސައިލް ޓެސްޓުތައް ކުރި ނަމަވެސް، އެމެރިކާއާއެކު މަޝްވަރާކުރަން ތައްޔާރު ކަމަށެވެ. އެ ގައުމުން އިތުރަށް ބުނީ، ޓްރަމްޕާއެކު މަޝްވަރާ ކުރަން ހަމަޖެހިފައިވަނީ ނިއުކްލިއާ މިސައިލް ޓެސްޓުކުރުމާ ގުޅޭ ގޮތުން ކަމަށްވުމުން، އެ ގައުމުގެ އަސްކަރީ ގާބިލްކަން އިތުރު ކުރުމަށް ކުރާ ޓެސްޓުތަކަށް އެމެރިކާއިން ބަސް ނުބުނާނެ ކަމަށެވެ.


League thahtah vaadhakuraa Liverpool adhi City kulhunu match thah kaamiyaab kohfi\nލީގް ތައްޓަށް ވާދަކުރާ ލިވަޕޫލް އަދި ސިޓީ ކުޅުނު މެޗުތައް ކާމިޔާބުކޮށްފި\nއިނގިރޭސި ޕްރިމިއާ ލީގުގައި ރޭ މެންޗެސްޓާ ސިޓީ އަދި ލިވަޕޫލް ކުޅުނު މެޗުތައް ކާމިޔާބު ކޮށްފިއެވެ.\nރޭ ލިވަޕޫލް އަދި ޗެލްސީ ވާދަކުރި މެޗުން ލިވަޕޫލް ކުރި ހޯދީ 2-0 ކުންނެވެ. ލިވަޕޫލްގެ އަމިއްލަ ދަނޑުގައި ކުޅުނު މި މެޗުގައި ދެޓީމުގެ ފަރާތުންވެސްވަނީ ވާދަވެރި ކުޅުމެއް ފެނިގެން ގޮސްފައެވެ.\nދެޓީމުންވެސް ނުރައްކާތެރި ގިނަ ހަމަލާތަކެއް އިދިކޮޅު ގޯލައި އަމާޒު ކުރި މި މެޗުގައި ފުރަތަމަ ގޯލް ޖަހައި ކުރި ހޯދީ ލިވަޕޫލްއެވެ. ދެވަނަ ހާފް ފަށައިގެން މާގިނައިރުތަކެއްނުވެ ލިވަޕޫލްއަށް ކުރި ހޯދަދިނީ މާނޭ ބޮލުން ގޯލްތެރެއަށް ވައްދާލި ބޯޅައިންނެވެ. މި ގޯލަށް ދެ މިނިޓް ނުވަނީސް ލިވަޕޫލްއަށް ކުޅެމުން އަންނަ މިސްރުގެ ތަރި ސަލާހް ވަނީ ލިވަޕޫލްގެ ލީޑް ދެ ގޯލަށް ފުޅާކޮށްދީފައެވެ.\nކައިރި ކައިރީގައި ލިވަޕޫލްގެ ދެ ގޯލް ފެނިގެންދިޔައިރު ޗެލްސީވަނީ މެޗު ތެރެއަށް އަނބުރާ އައުމަށް ރަނގަޅު ހަމަލާތަކެއް އުފައްދާފައެވެ. އެގޮތުން ހަޒާޑްއަށް ލިބުނު ރަނުގެ ފުރުސަތުތައް ފާހަގަ ކޮށްލެވެއެވެ. ހަޒާޑް ފޮނުވާލި އެއް ހަމަލާ ގޯލް ދަނޑިއަށް އަމާޒުވިއިރު އަނެއް ހަމަލާ ލިވަޕޫލްގެ ކީޕަރުވަނީ ހުޝިޔާރުކަމާއެކީ މަތަކޮށްފައެވެ.\nމެޗައި ގުޅޭގޮތުން ލިވަޕޫލްގެ ކޯޗް ކްލޮޕް ބުނީ ޓީމައި މެދު ވަރަށް ބޮޑަށް ފަހުރުވެރިވާ ކަމުގައެވެ. ލިވަޕޫލްގެ ސަޕޯޓަރުން ޓީމަށް ދިން ތަރުހީބަށްވެސް އޭނާވަނީ ޝުކުރު އަދާކޮށްފައެވެ. ސިޓީ ނެރެމުންދާ ނަތީޖާތަކާމެދު ޝައުގުވެރިކަމެއް ނެތް ކަމަށްވެސް ކްލޮޕް ވަނީ އޭނާގެ ވާހަކައިގަ ފާހަގަކޮށްފައެވެ.\nކްރިސްޓަލް ޕެލަސްއައި ދެކޮޅަށް ކުޅުނު މެޗުން ސިޓީ މޮޅުވީ 3-1 ގެ ނަތީޖާއަކުންނެވެ. ސިޓީގެ ފަރާތުން މޮޅު ކުޅުމެއް ފެނިގެންދިޔަ މި މެޗުގައި އެޓީމުގެ ގޯލްތައް ކާމިޔާބުކޮށްދިނީ ރަހީމް ސްޓާލިންގް އަދި ގެބްރިއެލް ޖީސުސްއެވެ. ސްޓާލިންގްވަނީ ސިޓީއަށް މި މެޗުގައި ދެ ގޯލް ޖަހައިދީފައެވެ.\nޕެލަސްގެ ފަރާތުން ފެނުނު ހަމައެކަނި ގޯލް މެޗުގެ ފުރިހަމަ ވަގުތު ހަމަވާން ކުޑަ ވަގުތުކޮޅަކަށް ވެފައިވަނިކޮށް ޖަހައިދިނީ ލިބުނު ހިލޭ ޖެހުމަކުން މިލިވޯޔެވިކްއެވެ.\nމެޗަށްފަހު ވާހަކަ ދައްކަމުން ސިޓީގެ ކޯޗް ގާޑިއޯލާ ބުނީ ޗެންޕިއަންސް ލީގުގައި ޓޮޓެންހަމް އަތުން ބަލިވުމަށްފަހު އޭނާގެ ޓީމް މި މެޗުގައި ދައްކާފައިވަނީ ވަރަށް ރަނގަޅު ކުޅުމެއް ކަމުގައެވެ.\nކައިރި ކައިރީގައި ގިނަ މެޗުތަކެއް ކުޅެން ޖެހިފައިވުމައި ގުޅޭގޮތުން ގާޑިއޯލާ ބުނީ ޑިސެންބަރު، ޖެނުއަރީ، އަދި ފެބުރުވަރީ މަހުގައި ކޮންމެ ތިން ދުވަހަކުން މެޗެއް ކުޅެން ޖެހުނު ކަމަށެވެ. ގިނަ މެޗުތަކެއް ކުޅުމުގެ ހިތްވަރު ސިޓީ ޓީމުގައި ހުރިކަމަށްވެސް އޭނާ ބުނެފައިވެއެވެ.\nމި ނަތީޖާތަކާއެކު ލިވަޕޫލް ތާވަލުގެ އެއްވަނައިގަ އޮތީ ސިޓީއަށް ވުރެ އެއް މެޗް އިތުރަށް ކުޅެ ލިބުނު 85 ޕޮއިންޓާއެކީގައެވެ. ސިޓީ ދެވަނަ މަގާމުގައި އޮތީ 83 ޕޮއިންޓް ލިބިގެންނެވެ.